SunOnline: #VAAHAKA: First Lady - Final Episode\nއައިޝާ ނަސީމް 29 Apr 2019, 09:04\nނުރުހެވޭ ދެކެން ބޭނުންނުވާ މަންޒަރަކަށްވިޔަސް އެތައް ހާސްބަޔަކު އެއްވެ މުޅި ތަން ފުރާލައިފިއެވެ. އެންމެން އެހާ ލޯބިވި ވެރިޔާގެ ގާތިލަށްޓަކާ މި ސަޒާ ހަމަ ހައްގުކަމަށް އެންމެން ދެކުނެވެ. މީޑިއާ ކަވަރކުރަން އެތައް ކެމެރާތައްވަނީ އެދިމާލަށް ހުއްޓައިލެވިފައެވެ. ގޮނޑިތަކުގެ އެންމެ ކުރީ ބައިގާ ކާޒިމްއާއި ސަރުކާރުގެ ބައެއް މިނިސްޓަރުންނާއިއެކު އަބުދުލްއަޒީޒުގެ ދެކަނބަލުން ތިއްބެވިއެވެ. ހަޔާތީވެސް އައީ އެމަންޒަރު ނުބެލިޔަސް އެތާ އިނުމުންވެސް ހިތްހަމަޖެހޭނެތީއެވެ. އަޒިކިއަލްގެ ސަބަބުން އޭނައާއި ދަރިފުޅަށް ލިބުނު ހިތާމަތަކުން ދުވަހަކު އަރައިނުގަނެވޭނެއެވެ. އަޒިކިއަލް ޖެހޭނީ މަރުވާށެވެ. ދަންޖައްސާ މެރުންވެސް އޭނައަށް ހައްގު އަދަބުކަމުގައި ގަބޫލު ނުކުރެވެއެވެ. ކާޒިމްގެ ފައިގާ ހިފާ އަޒިކިއަލްގެ މަންމަ ސަލާމްޖެހިއެވެ. އާޔާވެސް ރޮއިފާ ބޮޑުބޭބެ ކައިރީ އަޒިކިއަލްއަށް މަފުކޮށްދޭން އެދުނެވެ.\nއަޒިކިއަލް އަތުގައި ބިޑި އަޅުވައިގެން ގެންގޮސް އެކަމަށް ޚާއްސަކޮށްފައިވާ ސްޓޭޖްކޮޅެއްކަހަލަ ތަނަށް އަރުވައިފިއެވެ. އަޒިކިއަލްގެ މޫނުމަތީގައި ހުރީ ސާބިތުކަމެވެ. އެންމެފަހު ވަގުތުވެސް ދައްކުވާދިނީ އޭނަގެ ހިތްވަރުގަދަކަމެވެ. ޒަހީން މާޔޫސްވެ ކަރު އެލުވާލައިގެން ހުރިއިރު ދެލޯ ފެންކަޅިވެއްޖެއެވެ. ކުޑަކަކޫމައްޗަށް ތިރިވީ ކެތްނުވެގެންނެވެ. ކުއްލިއަކަށް ކުޅިބަލަން ތިބިމީހުންގެ ތެރޭ ހުރި ޒީކް ރޮމުން އެދިމާލަށް ދުއްވައިގަތެވެ. ކައިރީގައި ތިބި ފުލުހުން އެކުއްޖާގެ ހަރަކާތްތައް ދެކެން އިރުކޮޅަކު ތިއްބެވެ.\n"ނޫންނޫން ދޮންބެއަށް ތިހެން ނަހަދާ. ކުށްވެރިއަކީ ދޮންބެއެއްނޫން. އަޅުގަނޑު ބުނެގެން........." ޒީކްއަށް ރޮވޭވަރުން ވާހަކައެއްވެސް ނުދެއްކުނެވެ. އޭނަގެ ސަބަބުން ދޮންބެގެ ކަރަށް ދަންޖައްސާ މަޅިގަނޑު މިއޮތް ވައްޓައިލެވެނީއެވެ. ފުލުހުން ޒީކް ބިންމަތިން ނަގާ ގެންދަން ފެށުމުން ހަޔާތީއަށް އާދޭސްކުރަންފެށިއެވެ.\n"ފަސްޓް ލޭޑީ. އާދޭސްކޮށްފައި ބުނަން. ދޮންބެ ސަލާމަތްކޮށްދީ................"\nއާއިލާ މީހުން ޖަޒުބާތީވިޔަސް އިސްލާމީ ޝަރީއަތާއި އެއްގޮތަށް އެންމެނަށް އިންސާފު ލިބެންޖެހޭނެއެވެ. ކުށްވެރި ގާތިލުން ދޫކޮށްލަންވެއްޖެއްޔާ މަރުވެގެން ދިޔަ އަމްރާންއަށް އިންސާފު ލިބޭނެހެއްޔެވެ؟ އަމްރާންގެ އާއިލާއަށް އިންސާފު ލިބޭނެހެއްޔެވެ؟ އާއިލާއިން މާފުދިނުމަކީ ދީނުގައި އޮތްގޮތެކެވެ. މާފު ނުދެންޏާ މަރަށް މަރުހިފަން އެބައޮތެވެ.\nއަޒިކިއަލްގެ ބޮލާއެކު ކަޅުކުލައިގެ ކޮތަޅެއްލައްވާފައި ކަރުގައި ދަންޖައްސާ ވާގަނޑު އޮޅާލައިފިއެވެ. ގަދަ އަވީގައި އެތަން ދެކެން ތިބި މީހުންގެ ހިތްތައް ގުޑާލައިފިއެވެ. ނޭވާތައް މަޑުޖެހިލިއެވެ. ފިރިހެނުންވެސް ބިރުން ފޯވިއެވެ. އަންހެންކުދިންނަށް ކެތްނުވެގެން ލޯމަތީ އަތްއެޅިއެވެ. ވާގަނޑަށް ދަމާލަން ޖައްލާދު އަތް ފޯރުކޮށްލުމާއެކު އަބުދުލްއަޒީޒު އިން ގޮނޑިން ތެދުވެ ބާރު އަޑަކުން އެކަން ހުއްޓާލަން އެންގިއެވެ.\n"ހުއްޓާލާ. ދަންޖައްސާނެކަމެއްނެތް. އަމްރާންގެ ވަލީވެރިޔާގެ ހައިސިއްޔަތުން އަހަރެން ގާތިލުންނަށް މާފުދީފިން....." އަބްދުލްއަޒީޒުގެ ޖުމްލައާއިއެކު ތަނަށް ޖަމާވެފައިވާ އެތައް ހާސް ރައްޔިތުންނެއް އަޖައިބު އަންތަރީސްވިއެވެ. އެންމެފަހު ސިކުންތުކޮޅު އަބުދުލްއަޒީޒު ޚިޔާލުބަދަލުކޮށްލާފައި ގާތިލުންނަށް މާފުދިނުމުގެ ފަހަތުގައިވަނީ ކޮން ސިއްރެއްހެއްޔެވެ. މީސްތަކުގެ ޗުކުޗުކު ލެއްވުމުގެ އަޑުގަދަވިއެވެ. އެތައް ސުވާލުތަކެއް ރައްޔިތުންގެ ހިތްތަކުގައި އުފެދުނެވެ. ކާޒިމް އިނީ އަޒިކިއަލްއަށް މާފުދޭގޮތަކަށް ނޫނެވެ. ނަމަވެސް ދީނުގައި އޮތްގޮތަކައި ދެކޮޅެއް ނެހެދޭނެއެވެ. އަޒިކިއަލްގެ މަންމަ ހަނާ ދުވެފައިގޮސް އަޒިކިއަލްގެ ގައިގާ ހިފައިގަނެގެން އެތަން މިތާ ބޮސްދޭން ފަށައިފިއެވެ.\n"އަލްޔާނާ. އަހަރެމެންގެ އަމްރާން ދުނިޔޭގައި ހުރިނަމަ އޭނަވެސް އަޒިކިއަލްއަށް މާފުދޭނެ. އަމްރާންއަކީ ހިތްހެޔޮ ރަގަޅު މާތް ކުއްޖެއް........." އަލްޔާނާގެ ނަޒަރު ބައްދަލުވުމުން އަބުދުލްއަޒީޒު މަޑުމައިތިރިކަމާއިއެކު ބުންޏެވެ.\n"އަސްލުވެސް. އެދަރިފުޅު އެކުވެރިންނަށްޓަކާ އަމިއްލަ ފުރާނަވެސް ދީފާނެ....." އަލްޔާނާ އަބުދުލްއަޒީޒުގެ އަތްތިލައިގާ ހިފާ ބާރުކޮށްލިއެވެ.\n"އަންކަލް....އަޅުގަނޑަކަށް އެއްގޮތަކަށްވެސް ނުވިސްނުނު.. އައި މީން އަޅުގަނޑަށް އެނގޭ ދީނުގައި އޮތީ މިހެންކަން. ވާރިސުންނަށް މާފު ދެވޭނެކަން އެކަމަކު .....ކީއްވެ. އެފަދަ ގާތިލުން މުޖުތަމައަށް ނުކުތުމަށްފަހު އިތުރު ވިކްޓިމްތައް އުފެދިދާނެ..................." ކާޒިމް ތެދުވެގެން އައިސް އަބުދުލްއަޒީޒުއާއި ސަލާމްކުރުމަށްފަހު މަޑުމަޑުން ބުނެލިއެވެ. ހިނިތުންވާކަށްވެސް ކާޒިމްއަކަށް ނޭގުނެވެ. އަބަދުވެސް އިހުތިރާމްކުރާ ބޭކަލަށްވުމުން ކާޒިމް ވާހަކަދެއްކީ ރީތިކޮށެވެ. އެކަމަކު އޭނަހުރީ ނުރުހިފައެވެ.\n"ހުރިހާ ހަގީގަތަކީ ބައެއްފަހަރު ކިޔާދެވޭނެ އެއްޗަކަށް ނުވެ ހިގައިދާނެ. އަޒިކިއަލްއާއި ޒަހީންގެ ފަރާތުން މުޖުތަމައަށް އިތުރު ނުރައްކަލެއް ނުވާނެކަމަށް އުއްމީދުކުރަން. އިރާދަކުރެއްވިއްޔާ ދެރަގޮތެއްނުވާނެ. ދުނިޔޭގައިއުޅޭ އިރު ކުށް ނުކުރާ އިންސާނެއްނުވާނެ އެއާއިއެކު އެކަމަކު އެމީހަކު ތައުބާވެ ދެން އެފަދަ ކަމަކަށް ނާރަން ނިޔަތް ގަންނަން ޖެހޭނެ. މާފަށް އެދުމާއި މާފުކުރުމުގެ ރީތި ސިފަ ޚިޔާރުކުރުމުން އެހެން މީހުންނަށް ނަމޫނާއަކަށްވާނީ. އަޒިކިއަލްގެ މަތިން އޭނަގެ މަންމަ މާފަށް އެދުނީ. އަޒިކިއަލްއަށްވެސް ކުރެވުނު ފާފަ އިހުސާސްކުރެވި މާފަށް އެދޭނެ ދުވަހަކަށް އިންތިޒާރުކުރާނަން. މިހާރު އެކަމުން އިބުރަތެއް ލިބި ފިލާވަޅެއް ދަސްވާނެކަމަށް ހީކުރަން. ގުރުއާނުގެ އަލްއިސްރާއު ސޫރަތުގައި މާތް ﷲ ވަހީކުރައްވާފައިވޭ. ތިޔަބައިމީހުން ﷲ ހުރުމަތްތެރިކުރައްވާފައިވާ ނަފުސެއް ހައްގަކާ ލައިގެން މެނުވީ ނުމަރާށެވެ. އަދި އަނިޔާގެ ގޮތުގައި މަރައިލެވޭ މީހާ ދަންނާށެވެ. ފަހެ ހަމަ ކަށަވަރުން އެމީހާގެ ވަލީވެރިޔާއަށް ތިމަންރަސްކަލާގެ ބާރެއް ދެއްވީމެވެ. ފަހެ ގަތުލުކުރުމުގައި އޭނައިސްރާފު ނުކުރާ ހުށިކަމެވެ. ހަމަ ކަށަވަރުން އެ ވަލީވެރިޔާއަކީ ނަސްރު ލިބިގެންވާ މީހެއްކަމުގައި ވިއެވެ...." އަބުދުލްއަޒީޒު ރުމާލުން ނިތްކުރީގައި ވި ދާތިކިތައް ފޮހެލުމަށްފަހު އަލްޔާނާގެ އަތުގައި ހިފައިގެން ކުރިއަށް ހިނގައިގަތެވެ. ފުރުގާންގެ ފާފައިގެ ސަބަބުން އޭނަގެ ލޯބިވާ ދަރިފުޅުވެސް ޝިކާރައަކަށްވީއެވެ. ނަމަވެސް އޭނަ ކެތްތެރިވެ މިއަދު އަޒިކިއަލްއަށް މާފުދިން އެއް ސަބަބަކީ ފުރުގާންއެވެ. އަޒިކިއަލްއަށް އެކަމުން ފައިދާއެއްކޮށް އިސްލާހުވާނެކަމުގެ އުއްމީދުއާއި ދުޢާ ހިތުގައި ވިއެވެ.\nއަޒިކިއަލް ސަލާމަތްވުމުން އުފާވިހެނެއް ހިޔެއްނުވެއެވެ. އޭނައަށް އެންމެ ރަގަޅުވީހީ ކުރި ކުށަށް އަދަބު ލިބުނުނަމައެވެ. އަމްރާންގެ ބައްޕަ އެންމެ ފަހު ވަގުތުގައި އޭނައަށް މާފު ދިނުމުން ފެންކަޅިވިއެވެ. އޭނައަކީ ކާކުކަން މަންމަގެ ފަރާތުން އެނގުނީހެއްޔެވެ؟ އެނގުމުން ވަކި މާފުކުރަންވީ ކިއްވެހެއްޔެވެ؟ ލޯބިވާނީ އަމްރާންދެކެ ނޫންހެއްޔެވެ؟ ހުއްޓުން އަރާފައި ހުއްޓާ ޒަހީން އަޒިކިއަލް ގާތަށް ޖެހިލިއެވެ.\n"އަޒިކިއަލް ޔޫ އާ އެ ރިއަލް ހީރޯ. އުމުރު ދުވަހުވެސް ތިހާ ބްރޭވް މީހެއް ނުދެކެން. އެންމެ ފަހުވަގުތުވެސް ދައްކާދިނީ ކެރޭކަމާއި ހިތްވަރު. ހަގީގަތްވެސް ބުނެނުދިނީމެއްނު. އަޒިކިއަލް އަހަރެން ކައިރީ ބުނީ އަމްރާންގެ ފުރާނައަށް ގެއްލުން ނުކުރާށޭ. ނުކުޅެދޭ މީހަކަށް ހަދާށޭ. އެކަމަކު އަހަރެން ބަދަލުހިފަންވެގެން އަމްރާން ގެ ގަޔަށް ޝޫޓްކުރީ. އެކަމާ އެހާ ރުޅިއައިސްގެން މައްސަލަ ޖައްސާފައިވެސް ޝަރީއަތުގައި އެތަންކޮޅު ނުގެނައީމަ އަޒިކިއަލްގެ ރަގަޅުކަން މަށަށް އެނގުނީ.....ފޮގިވް މީ...................." ޒަހީން ހިތާމައާއިއެކު ބުނެލިއެވެ.\n"މާފުކޮށްފިން އެކަމަކު ހަދާން ނައްތައެއްނުލާނަން.."\nދެމީހުން ސަލާމަތްވި ނަމަވެސް އެހިސާބުން އެކުވެރިކަމުގައި ސިއްކަ ޖެހުނީކަން ޒަހީން ދެނެގަތެވެ.\nއަޒިކިއަލް އޭނައަށް އަދި އަމިއްލަ ނަފުސަށްވެސް މާފެއް ނުކުރާނެއެވެ. އޭނަގެ އަދަބު ލިބިގަތުމަށް ތައްޔާރަށް ހުރެ އެކަމާއި ކުރިމަތިލި ސަބަބަކީ އަމިއްލަ ނަފުސަށްވެސް އަޒިކިއަލްގެ މާފެއް ނެތީމައެވެ.\nއާޔާ މަޑުމަޑުން ހިނގާލާފައި އައިސް އަޒިކިއަލް ގާތު ހުއްޓުނެވެ. އެއްޗެކޭ ބުނަން އުޅުނެވެ.\n"އާޔާގެ ލައިފަށް އައުމަކީ އަހަންނަށް ހެދުނު ބޮޑު ގޯހެއް. ޔޫ ޑޯންޓް ޑިޒާވް އެ ޕާސަން ލައިކް މީ.....އެކަށީގެންވާ މީހެއް ހޯދާ. އެންމެ ރަގަޅު ގޮތަކީ އެއީ...ޔޫ އާ ފްރީ" އަޒިކިއަލް އަނެއް ފަރާތަށް އެނބުރުނެވެ. އާޔާގެ މޫނު ރަތްވެގެން ދިޔައީ ގަތްލަދެއްގެ ބޮޑުކަމުންނެވެ. އަޒިކިއަލްގެ މަންމަ ހަނާވެސް އެދޭތެރެއަށް ވަނެވެ.\n"އަޒކިއަލް އެބުނީ ތެދެއް. ތިއީ ޝާހީ ލޭ. އަހަރެމެން ފެންވަރު މީހުންނާ އެކަށީގެނެއްނުވޭ. އެންމެ ރަގަޅުވާނީ އަޒިކިއަލްއާއި ދުރަށް ދިޔައްޔާ. ހިނގާ ދަރިފުޅު.." ހަނާ އަޒިކިއަލްގެ އަތުން ހިފައިގެން ދުރަށް ގެންދިޔައެވެ. އެވަގުތު ފުލުހުން އައިސް އަޒިކިއަލްއާއި ޒަހީން ޖިޕަށް އެރިވިއެވެ. ހުކުމް މާފުކުރިޔަސް ފުރިހަމަ ކުރަން ޖެހޭ އެހެން ކަންތައް ހުންނާނެކަމުގައި އެމީހުން ބުނެލިއެވެ.\nއާޔާ ފެންކަޅިވެފައިވާ ދެލޮލުން ބަލަން ހުއްޓެވެ.\nއަމްރާންގެ މަހާނައަށް ހިޔާ އެޅިފައިވާ ގަހުން މާތަކެއް މަހާނަމައްޗަށް ވެރިފައި ހުއްޓެވެ. އަޒިކިއަލް އެހިސާބާއި އަރާހަމަވެފައި ކެތްތެރިކަން ކޮޅުން ލައިގެން ދިޔުމާއެކު ކުޑަކަކޫމައްޗަށް ތިރިވެއްޖެއެވެ. އޭނަގެ ހުރިހާ ހިތްވަރެއް ބަސްބުނާހާ ހިދުކޮޅުތެރޭ ފައިދަށުގައި ވަޅުލެވިއްޖެއެވެ. މިއިން ދުވަހަކު އެލޮލުން ކަރުނަތިއްކެއް ވައްޓާނުލާ ހުރިކަމުގައި ވިޔަސް މިއަދު އެލޮލުން ފައިބަންފެށި ކަރުނަތަކަށް ނިމުމެއްނައެވެ. ހިތުގެ ފުންމިނުން އޭނަ މާފަށް އެދުނެވެ.\n"އައިމް ސޮރީ ސޯ ސޮރީ ރެން. ދުވަހަކު އަމިއްލަ ނަފުސަށް މާފެއްނުދެވޭނެ. އެއްވެސް ކުށަކާނުލާ ރެންގެ ފުރާނަ ނަގައިލެވުނީ ޝައިތާނާގެ ވަސްވާހުގައިޖެހި. އޮޅުމެއްގެ ތެރޭގައި ހުރެ އެހާ ބޮޑު ފާފައަކަށް އަރައިގަނެވުނީ. ޔޫ ވާ ލައިކް ދަ ބްރަދާ އައި ނެވާ ހޭޑް. އަދި އެންމެ ކްލޯޒް ފެރެންޑް. އެހާ ސަޕޯޓިވް. ޕޮޒިޓިވްވާން ދަސްކޮށްދިން. ކެއަރިން. ކިރިޔާ ދެރަކަމެއްވިޔަސް ކަރުނަތައް ފޮހެދީ ހެއްވާލާނެ. އެހުރިހާ ހަދާންތަކެއް މަޖާ ދުވަސްތައް ދެނެއް އަނބުރާ ނުގެނެވޭނެ. އެންމެ ކްލޯޒް ފްރެންޑް އަހަރެންގެ އަތުން ނަގައިލެވުނީ. ކަށްވަޅަށްދާންދެން މި ހިތަކަށް އުފަލެއް ނުލިބޭނެ. މަރުވާންދެން ރިގްރެޓްކުރާނަން. ރެންގެ ބައްޕަވެސް މާފުދީފައި ބުނީ ރެން ހުރިނަމަވެސް ބޭނުންވާނީ މިގޮތޭ. އެއީ ތެދެއް. ރެން ކިތަންމެ ބޭރުފުށުން ހަރުކަށިކަން ދެއްކިޔަސް އެހާ މަޑުކަފަކޮޅެއްފަދަ ހިތެއް ރެންގެ ވަނީ. ރެން މާފުދޭނެ. މިއަދު ދުނިޔޭގައި ހުރިނަމަވެސް އިމޭޖިން އެބަކުރެވޭ ހީލާފައި ބުނާނެ އެއީ އެވަރުކަމެއް ނޫނޭ. އައި ވިޝް ބައްޕަ މާފު ނުދިން ނަމައޭ. ދަން ޖައްސާމަރައިލިނަމައޭ. މިހާރު ކޮންމެ ދުވަހަކު އެތައް ހާސް މަރަކުން މަރުވާނެ. މަރުދުވަހާއި ހަމަޔަށް ލާވީގެ އެ މައުސޫމް ކަރުނުން ފުރިފައިވާ ދެލޯ ހިތަކުން ނުފިލާނެ. މިއަދު ހިތަށް އަރާ ރެން ހުރި ނަމައޭ. އައިމް ސޮރީ. ރެން....................."އަޒިކިއަލް ފަދަ ބޮޑު ފިރިހެނަކު އެގޮތަށް ރޯނީ ކިހާ ވަރަކަށް ހިތުގައި ޖެހުނީމަހެއްޔެވެ؟ އޭނައަތުން ކުރެވުނު ފާފައިގެ ކައްފާރާ އަދާކުރާނެ ގޮތެއްވެސް އޭނައަކަށް ނޭގެއެވެ. އޭނަ ނިމިގެންދާނީ މި ހިތާމައިގައެވެ.\nޒީކް އެކިގޮތްގޮތުން ހަޔާތީއަށް މެސެޖްކޮށް މާފަށް އެދެންފެށިއެވެ. އޭނަގެ ސަބަބުން ހަޔާތީގެ ދިރިއުޅުން ބަރުބާދުވީކަމަށްޓަކާ އޭނަ ހިތާމަކުރާކަމުގައި ބުނެ އާދޭހާއެކު މާފަށް އެދުނެވެ. އެންމެފަހުން ހަޔާތީ އެ މެސެޖަށް ޖަވާބުދިނެވެ. އޭނަ މާފުކޮށްފިކަމަށާއި ނަމަވެސް ޒީކްއާއި އަލުން ގުޅުމެއް ބޭއްވުމަކީ އޭނައަށް ކުރެވޭނެކަމެއް ނޫންކަމެވެ. ނަމަވެސް ލާވީ ދުނިޔޭގައި ހުރެ ބޮޑުވެގެން ޒީކްއަށް މާފުކުރާ ދުވަހަކުން އޭނަ އެކަމާއި ވިސްނާނެކަމުގައި ބުނެލިއެވެ.\nއިޝްކަންއާއި އެލީން އަދި ހަޔާތީ ގަސްތައް ކައިރީ ސައިބޯން ތިބިއިރު ކުދިންކޮޅު ވިނަގަނޑުމަތީގައި ކަފަލޮލީއާއި ސަކަރާތްޖަހާ މަންޒަރުބެލިއެވެ. އިޝްކަން ކޮންމެވެސް ވާހަކައެއް ހަޔާތީ ގާތު ބުނަން އުޅޭހެން ހީވާތާ ދުވަސްކޮޅެކެވެ. ކޮންމެ ފަހަރަކު ފަސްޖެހެނީއެވެ. އޮޅުވައިލަނީއެވެ. މިއަދުވެސް އިޝްކަން އުދާސްވެފައިވާގޮތަކަށް ހަޔާތީގެ މޫނަށް ބަލާލައިފިއެވެ.\n"ޝޭން ކޮންމެވެސް ވާހަކައެއް ބުނަން އުޅޭތާ ގަރުނެއް މިވަނީ. ކޮންމެ ފަހަރަކު ދިރުވައިލަނީ. މިއަދު އަހާފައި ނޫނީ ނުހުއްޓާނަން...." ހަޔާތީގެ އެ ޖުމްލައާއިއެކު އެލީން ކޮށިއަރާގޮތްވިއެވެ. ހަޔާތީ އެލީންގެ ބުރަކަށީގައި ފިރުމައިލަމުން އަނެއްކާ އިޝްކަންއާއި ހަތަރުކަޅިކަމަކޮށްލިއެވެ. ޖަވާބަކަށް އެދިއެދިއެވެ.\n"ދޮންތާ...އަހަންނަށް..ވަރަށް ބޮޑު ފާފައެއް ކުރެވިއްޖެ.."\n"އެލީން ލައްވާ ދޮންތަބެއަށް ޕޮއިޒަންދެވުނީ...އަދި......"\nއިޝްކަންގެ ޖުމްލައާއިއެކު އަނގަމަތީގައި އަތް އަޅައިލެވުނެވެ. ހަޔާތީއަށް ކޮޅަށް ތެދުވެވިއްޖެއެވެ. ދުނިޔޭގެ އެންމެނަށް ތުހުމަތުކޮށްފައިވެސް އެންމެފަހުން ތުހުމަތު ކުރާނެ މީހަކީ އެއްބަޑު އެއްބަފާ ހުރި އެންމެ ކޮއްކޮއެވެ. އޭނަގެ ފުރާނަފަދަ ލޯބިވާ ކުޑަ ކޮއްކޮއެވެ. ހިތަށް ވީތަދާއެކު އަތް ހަރަކާތްކޮށްލެވުނީ އަމިއްލަ އިޚުތިޔާރަކާއި ލައިގެނެއް ނޫނެވެ. ދެވަނަފަހަރަށްވެސް ހަޔާތީ އިޝްކަންގެ ގަމީހުގެ ގިރުވާނުގައި ހިފާ ދަމައިގަތެވެ.\n"އިޝްކަން.. އިޝްކަންތަ އަމްރާން ގަޔަށް ޝޫޓްކުރުވީ؟ ލާވީވެސް މަރައިލީ............."\n"ނޫން ދޮންތާ. ގަބޫލުކުރޭ...ހަމައެކަނި ޕޮއިޒަންދޭން އުޅުނީ. އޭރު ދޮންތަބެ ކާފަރަކަށްވީމަ އެހެންވެ. ދޮންތާ އަހަންނަށް މާފުކުރޭ. އެފަހަރު އެކަންކުރަން އުޅުނީ ހަމައެކަނި ދޮންތައަށްޓަކާ....ޕްލީޒް ދޮންތާ. ވަރަށް ދެރަވެއްޖެ. ވަރަށް ބޮޑަށް މާފު...." އިޝްކަން އިސްޖެހިއެވެ.\n"ޝަރީއަތަކާއި ނުލާ އެގޮތަށް އަމިއްލައަށް މީހުން މަރަން އުޅުމަކީ ދީނުގައި އޮތްގޮތެއް ނޫންކަން ތިހާ ކިޔަވައިގެން ހުރިއިރު އިޝްކަންއަކަށް ނޭގުނުތަ؟ އިސްލާމްދީނުގައި ފުރާނައަކީ ހުރުމަތްތެރިވެގެންވާ އެއްޗެއް. ގުރުއާންގެ އާޔަތްތަކާއި ހަދީސްތައް ރަގަޅަށް ކިޔާބަލަ. ހައްގަކާ ނުލާ މައުސޫމް ކާފަރުންނަށްވެސް ހަމަލާދޭކަށް ނޯވޭ. ދީނުގެ ފުރިހަމަކަމާއި މަތިވެރިކަން ކިލަބުވަނީ އިޝްކަންމެން އަމިއްލައަށް ޝަރީއަތް އަތްމައްޗަށް ލައިގެން އުޅޭތީ. އެތީސްޓުންނަށްވެސް ބުނެދޭންވީ. ހެއްދެވި ފަރާތުގެ ކުޅަދުންވަންތަކަން ހާމަކޮށް ވަށައިގެން ފެންނަ ކޮންމެ އެއްޗަކީ ކުޅަދުންވަންތަކަން ކަން އެމީހުންނަށް ބުނެދީ ދީން އޮޅުން ފިލުވައިދޭންވީ ޝޭޚުންވެސް ސިޔާސީ ނުވެ މަގުއޮޅެމުންދާ ދިވެހިންނަށް ދީނަށް މަގު ދައްކަންވީ. އެޗްއެމް އުފެއްދުމަށްފަހު އެކި ޕްރޮގްރާމްތައް ހިންގަތީ ދީނަށް ލޯބިކުރާމީހުން އިތުރުވާކަން އިޝްކަންއަށް ނޭގޭތަ؟އެންމެންގެ ޒިންމާއަކަށް ހަދައިގެން ދީނަށް ލޯބި ޖައްސަންވީ. ކޮންމެހެން މީހުން މަރާ ޓެރެރިސްޓް ހަމަލާތައް ނުދިނަސް އެންމެން އެކީ އުޅެން ދީން އަންގަވާފައި އެބައޮތް. އަމްރާން ޕްރެޒިޑެންޓަކަށްވި ފަހުން މިހާރު ރާއްޖެ މިދަނީ މިބުނާ ދިމާލަށް. އިސްލާމީ ޝަރީއަތް އެކަމަކު ޓެރަރިޒަމްއާއި ނުލާ. އިސްލާމިކް ސްޓޭޓްފަދަ ހަރުކަށި ތަކުފީރީ ފިކުރާއި ނުލާ އިސްލާމިކް ޝަރީއަތެއް އޮތް ރަގަޅު މުޖުތަމައެއް އުފަންކުރީ..........................." ހަޔާތީގެ ލޮލުން އޭރު ކަރުނަ ފައިބަންފަށައިފިއެވެ. އިޝްކަން އަމްރާންއަށް ވިހަދިން އިރު އަޑިއަޑިން އެހެން ހާދިސާތަކާއި ގުޅުމެއް ނޯންނާނެބާވައޭ ސުވާލު އުފެދުނެވެ.\nއިޝްކަން މާތް ﷲ ގަންދީ ހުވާކުރުމުން ހަޔާތީގެ ހިތަށް ކުޑަ ފިނިކަމެއް ލިބިއްޖެއެވެ. އިޝްކަން އޭގެފަހުން އަމްރާންއަށް ގެއްލުމެއް ދޭން ރާވާފައިނުވާ ކަމަށާއި އަމްރާންއާއިމެދު ކަންތައް ހިނގިގޮތުން އޭނަ ހިތާމަކުރާވަރާއި ލާވީއަށްޓަކާ ކުރާ އަސަރުތައް ހާމަކޮށްދިނެވެ. ބައްޕައެއްގެ ލޯތްބާއި ނުލާ ލާވީ ބޮޑުވާން އެންމެ ނޭދޭނެ އެކަކީ އޭނައެވެ. ބައްޕައަކަށްވެފައިވާތީ އިޝްކަންއަށް ބައްޕައަކީ އާއިލާގެ ކިހާވަރެއްގެ މީހެއްކަން އެނގެއެވެ. ހަޔާތީގެ ހިތްވެސް އިޝްކަންއަށް ސާފުވިއެވެ. ހިތް ސާފުނުވާނީ އަމްރާންގެ ގާތިލުންނަށެވެ.\nޔާސިރު ހުރީ ޔަގީންނުވެފައެވެ. އެތައް ދުވަހެއްފަހުން ނަބީލާ ފެނުމުން ބުނަންނޭގޭފަދަ އިހުސާސްތަކެއް ހިތުގެ ފުންމިނުގައި ހޭލައިގެންފިއެވެ. ނަބީލާގެ ޒުވާންކަން ފަހަނަޅާ ދިޔަސް އަދިވެސް އޭނަ ހިތްކީ އެލޮލުގައި ވަނީ ޒުވާންކަމެވެ. އެލޮލަށް ބަދަލެއްނާދެއެވެ. ކިޔޫގައި ހުރެފަ ތަށި ހިފައިގެންގޮސް ނަބީލާ އިށީނީ ކަނުގައި ވަކިން ހުރި މޭޒެއްގައެވެ. ނަބީލާގެ އެކަނިވެރިކަން ފެނިފާ ޔާސިރުއަށް ބުނާނެ އެއްޗެއް ވެސް ނޭގުނެވެ. އޭނަ އޯޑަރުކުރަން ބުނި ޖޫސްތަށި ހިފައިގެންގޮސް އިށީނީ ނަބީލާގެ ކުރިމަތީގައެވެ. އެމޫނަށް ބަލާލުމާއިއެކު ނަބީލާގެ ލޯ ބޮޑުވެ ނޭވާވެސް ހުއްޓުނުފަދައެވެ.\n"ޔާސިރު...." ނަބީލާގެ ހިތަށް ސިހުމެއް ލިބުނެވެ. އެއާއިއެކު ރުޅިވެރިކަމުގެ އަލިފާނުން ހިތް ފޯވެ ނިތްކުރިއަށް ރޫތަކެއް އެރިއެވެ. އޭނަ އުޅުނީ ތެދުވާށެވެ.\n"ނަބީ އަހަންނަށް އެނގޭ އަހަރެންދެކެ ރުޅިއަންނާނެވަރު. މާފު ނުކުރާނެކަން. އެކަމަކު އަޑުއަހާ. އަހަރެންގެ ކުށެއްނެތް. އަހަރެން ހޭގައި ހުރެ ނަބީއަށް ބޭވަފާތެރިވީއެއް ނޫން. ދިމާވި އެކްސިޑެންޓެއްގައި ކޯމާގައި އެތައް މަހެއްވާންދެން އޮވެފައި ހޭލެވުނީ. އަހަންނަށް ބޭސްކޮށް ވަރަށް ދުވަސްވާންދެން ބޭރުގައުމެއްގައި ތިބެގެން އަހަރެން ކިރިޔާ ރަގަޅުވީ. އަދި އެދުވަސްކޮޅުގެ ކަންތައް ހަދާނުންވެސް ފިލައިގެން ދިޔައީ. ނަބީ ހިތަށް އަރާނެ އަބަދު ފިލްމުތަކާއި ވާހަކައިންވެސް ވާގޮތަށް ޑްރާމާއެކޭ. ނަމަވެސް ވާހަކަތަކަށްވެސް އެބައި ގެންނަން އިނގެނީ އެކަހަލަ ތަޖުރިބާތައްކޮށްފައިވާތީ. މީހުންނަށް ދިމާވާ ކަންތައްތަކަށް އެމީހުން ވާހަކަ ލިޔާ ޑްރާމް ކުޅޭތީ. އަހަންނަށް މާފުކޮށްދޭތި ނަބީ. ބޭވަފާތެރިވެރިވެވުނީ ގަސްތަކު ނޫން. އެދުވަސްވަރު އަހަންނަށް އަހަރެންގެ ހަޔާތުގެ ބައިވެރިޔާއާއި ދިމާވެ ގުޅެވުނީ. މުފުތިހާއާއި ގުޅުނުފަހުން ހުރިހާކަމެއް ހަދާންވި. ނަމަވެސް ދެން މުފުތިހާއަށް ދެރައެއް ދޭކަށްވެސް ހިތަކަށް ކުޅަދާނައެއްނުވި. ނަބީވެސް ހަޔާތެއް ފަށާ އުފާވެރި ދިރިއުޅުމެއް ހޯދާނެކަމަށް އަހަރެން އުއްމިދުކުރިން. އަހަރެން ހިތަށް އެރީ ނަބީ އަހަންނަށް ނަފުރަތު ކުރަންޏާ ނަބީގެ ދިރިއުޅުން ކުރިއަށް ގެންދާން ފަސޭހަވާނެއޭ..........................." ޔާސިރު ހިތާމައައިއެކު މާފަށްއެދުނެވެ. ނަބީލާގެ ހިތުގައިވި ނަފްރަތުގެ އަލިފާނަށް އެބަސްތަކުން ގަނޑުފެން އެޅިފަދައެވެ. މަޑުމަޑުންގޮސް ޔާސިރުގެ ވާހަކަތައް ގަބޫލުކުރެވުނެވެ. އެލޮލުން ފެނުނީ ތެދުވެރިކަމެވެ.\n"އަހަންނަށް އިތުބާރުކުރޭ އަހަރެން އަތުގައި ހުންނާނެ ރިޕޯޓްތައް...."\n"އަޅާނުލާ. އަހަރެން ހިތްހެޔޮކޮށްފިން. މިހިތް މުޅިން ސާފު.............." ނަބީލާގެ ތުންފަތްމައްޗަށް ލުއި ހިނިތުންވުމެއް ވެރިވިއެވެ.\n"ފުދިއްޖެ. ތިވަރުން ފުދިއްޖެ. ނަބީގެ މާފު ލިބުމުން ހަމަޖެހިލައިގެން ދެން ދުނިޔޭގައި އުޅެވިދާނެ. މިއަދު ވަރަށް އުފާވެއްޖެ..." ޔާސިރުގެ ލޮލުން އުފާވެރިކަމުގެ ކަރުނަ ނިރައިލިއެވެ.\n"އަހަރެންގެ ހަޔާތީއާއި މިކާލްގެ ކައިވެންޏާއި ދެކޮޅު ހެދި ސަބަބަކީ ޔާސިރު. ކޮންމެ ކަމެއްގައިވެސް ދެކޮޅު ބަލަންޖެހޭ ސަބަބަކީ އެއީކަން މިއަދު ޔަގީންވެއްޖެ. އަހަރެންވެސް ވަރަށް އުފާވެއްޖެ ޔާސިރުއާއި ދިމާވީމަ. ހަގީގަތް އޮޅުން ފިލުވާދިނީމަ..." ނަބީލާގެ ހިނިތުންވުން ފުޅާވިއެވެ. ނަބީލާ ދައުވަތުދީގެން އައި އެކުވެރިޔާވެސް ރެސްޓޯރެންޓް ދޮރުން ވަންތަން ފެނިގެން ނަބީލާ އަތުން ހަނާއެޅިއެވެ. އޭނަ އައުމުން ކުރީގެ އެކުވެރިއެކޭ ކިޔާފައި ޔާސިރު ތައާރާފުކޮށްދިނެވެ. ނަމަވެސް އެމީހުންނަކީ "ޑޭޓް" ކުރާކަށް ޒުވާނުންނެއް ނޫނެވެ. ހިލޭ ފިރިހެނުންނާއި އަންހެނުން މިގޮތަށް ވާހަކަދެއްކުމަކީވެސް ރަގަޅުކަމެއް ނޫނިއްޔާއެވެ.\n"އިރާދަކުރެއްވިއްޔާ އަދި ދިމާވާނެ.." ޔާސިރު ސަލާމްކޮށްލާފައި ތެދުވެގެން ހިނގައިގަތުމުން ނަބީލާއަށް އިރުކޮޅެއްވާންދެން ޚިޔާލެއްގައި އިނދެވުނެވެ.\nހަ މަސް ފާއިތުވެގެން ދިޔައީ ހީނުކުރާހާ އަވަހަށެވެ. އެލީން އާއި އިޝްކަން ދަރިފުޅު އަތުގައި ހިފައިގެން ނިކުމެގެން އައި މަދީނާގެ ހޮޓަލަކުންނެވެ. ފިނިގަދަކަމުން ގަނޑުވާން ކައިރިވެފައެވެ. ތިންމީހުންވެސް ތިބީ ސްވެޓަރު ލައިގެންނެވެ. އިޝްކަން ލާނާ އުރައިލިއެވެ.\n"އަލްހަމްދުލިﷲ. ވަރަށް އުފާވެއްޖެ މިކޮޅަށް އަންނައިރަށް އުފާވެރި ޚަބަރެއް ލިބުނީމަ.........."\n"މިފަހަރު ޓްވިންސް އިން ލިބިއްޖެއްޔާ ކިހާ ރަގަޅު..."\n"ބާރަ ހަމަވާނެ އިރާދަކުރެއްވިއްޔާ. ބިގް ފެމިލީއެއް އޮތުމަކީ އަބަދު ޑްރީމްއެއް. މަންމަގެ އަހަރެން އެކަނި ހުރީމަ އަބަދުވެސް ވަރަށް އެކަނިވެރިވި. ހިތަށް އަރާ މަންމަވެސް ގިނަ ކުދިން ހޯދިނަމައޭ........" އެލީން އިޝްކަންގެ އަތުގައި ހިފާލަމުން އެމޫނަށް ބަލައިލީ ލޯބިން ފުރިގެންވާ ނަޒަރަކުންނެވެ. މި މާތް ބިމަށް އައުމަށްފަހު ލިބިފައިވާ ރޫހާނީ ހިތްހަމަޖެހުން އެއްވެސް ކަމަކާ އަޅާކިޔޭ ވަރެއް ނޫނެވެ. ޕެރިސް ލަންޑަން ޖެނީވާ ނިއުޔޯކް ވެނިސްފަދަ އެތައްތަނަކަށް ދަތުރުކޮށް އެތަންތަނުގެ ރީތިކަން ދެކެފައިވާ އެލީންއަށް މަދީނާއާއި މައްކާފަދަ "ރޫހާނީ" ހިތްހަމަޖެހުން ލިބުނު އެއްވެސް ތަނަކަށް ނުދެވެއެވެ. ފެންނަ ކޮންމެ މަންޒަރަކުން ހިތަށް ހަމަޖެހުން ނޫނީ ނުލިބެއެވެ. ކާރަކަށް އެރިޔަސް އިވެނީ ގުރުއާނުގެ ހިތްގައިމު އަޑެވެ. ފިހާރައަކަށް ވަނަސް އެ މަންޒަރެވެ. ބަހުގައި އިންނަ ޒުވާން ފިރިހެންކުއްޖާވެސް ތަސްބީހަ ގުނާލަ ގުނާލައެވެ. ވަށައިގެން ފެންނަ ހުރިހާތަކެއްޗެއް ހަދާންކޮށްދެނީ ދީނެވެ. އަނބުރާ މާލެ ދާހިތެއްވެސް އެލީން ނުވިއެވެ. އޭނަ އިޝްކަން ގާތު އެދުނީ މަދީނާ ޔުނިވާސިޓީއިން ކޯހެއް ހޯދައިގެން ކިޔަވަން މަޑުކޮށްލުމަށެވެ. އައިޓީއިން ކުރިއަށް ދިޔުމަށްފަހު ދެން ދީނީ އިލްމު އުގެނި އިލްމުވެރިޔަކަށް ވުމަކީ އެލީން ގަބޫލުކުރާގޮތެވެ. އިޝްކަންގެ ފިކުރު އެހެން ދިމާލަކަށް ގޮސްދާނެކަމަކަށް އެލީން ހިޔެއްނުކުރެއެވެ.\nމިކާލް ފިހާރައިގެ ޗޮކްލެޓް ހަރުގަނޑުކައިރީގައި ހުރިއިރު ހަޔާތީއައި ލާވީގެ ހަރަކާތްތަކަށް ބެލިއެވެ. އޭނަ ހުރީ ލާވީއަށް ފެނިދާނެތީ ގުޑާލަން ނުކެރިފައެވެ. މަޑުފިޔާތޮށްޓާއި ކަޅުކުލައިގެ ޝޯލްއަކާއި އަބާޔާއެއްގައި ހުރިއިރު ހަޔާތީގެ މޫނުން ކުރިން ނުފެންނަފަދަ އުޖާލާކަމެއްވިއެވެ. އެތައް ދުވަހެއްފަހުން ހިނިތުންވެ އުޅެންފެށީއެވެ. މިކާލްގެ ހިތަށް ކުރަންފެށި އަސަރުތައް ދެލޮލާއި ހަމަޔަށް ފޯރިއެވެ. ލޯ ފެންކަޅިވެ ލޮލުން ކަރުނަތިއްކެއް ވެއްޓުނެވެ.\n"ހަޔާ. އަހަރެން މެސެޖަށް ޖަވާބުނުދިނީ އަހަންނަށް ހަޔާ ހައްގުނޫންކަމަށް ހިތް ބުނެދޭތީ. ދުނިޔެއިން ޓެރަރިސްޓެއްކަމަށް ބަލާ މީހަކާއިއެކު ހަޔާ އުޅުނަ ދިނުމަކީ ހަޔާއަށް ދެވޭނެ އަނިޔާއެއް. ކޮންމެ ވަގުތަކުވެސް އަމްރާން ދިޔަމަގުން ދާންޖެހިދާނެ. އަންޕްރެކްޓިބަލް މީހަކާއިއެކު އުޅުނުއިރު ހަޔާއަށް އެއީ ކިހާ ވޭނީ އިހުސާސްތަކެއްކަން އެނގިފައި ހުންނާނީ. އަހަންނަށް މާފުކޮށްދޭތި. ހަޔާއަށް ނޭގުނަސް ފުރަތަމަ އަހަންނަށް ހަޔާ ފެނުނީއްސުރެ މިހިތަށް ބަދަލެއްނާދޭ. ފުރަތަމަ ނަޒަރުންވެސް ހަޔާ ދިޔައީ މި ހިތް ހިފައިގެން. އަހަންނާއި ހަޔާއާއިއެކު ހޭދަވި ކޮންމެދުވަހެއް ކޮންމެ ވަގުތެއް މިހިތުގައި ދާއިމަށް ބިންވަޅުނެގިފައިވޭ. އެހުރިހާ ހަނދާންތައް އެންމެ ފަހު ނޭވައާއި ހަމަޔަށް ރައްކާކުރެވިފައިވާނެ. ހިތަށް އަރާ އަދިވެސް އަހަންނަށް އަހަރެންގެ މަފިންގާތު ލޯބިވާވަރު ބުނެދެވޭނެނަމައޭ. އެކީ އުޅެވޭނެނަމައޭ. ހަޔާ އަހަރެން ހަޔާދެކެ ހާދަހާ ލޯތްބެއް ވެއޭ. ތިއީ އަބަދަށް އެދޭ މި ހިތުގެ ވެރިޔާ. އަބަދަށްޓަކާވެސް ލޯބިވެވޭނެ ހަމައެކަނި އަންހެންކުއްޖަކީ ތިއީ. އަހަންނަށް މާފުކުރައްޗޭ. ލޯބިނުވާތީ ނޫން. ހަޔާއަށްޓަކާ މަޖުބޫރުވީ. ލޯބިވާވަރުން ދެރަގޮތެއްވާން ނޭދޭތީ. އިޓް ޖަސްޓް ހާޓްސް.. ހާޓްސް ސޯ މަޗް....." މިކާލްގެ ހިތަށް އަރާ ފައިބަމުން ދިޔަ ޚިޔާލުތަކުން ހިތް ކުދިކުދިވަމުން ދިޔައެވެ. އޭނަ އިސްޖަހައިލަމުން ތުންފަތުގައި ދަތްއަޅާލިއެވެ.\n"މިކާ ބޭބޭ.........." ޖޯޝުން ފުރިފައިވާ އަޑަކުން ތުއްތު ކުއްޖަކު ގޮވައިލިއަޑު ތަނުގައި ގުގުމާލުމާއެކު މިކާލްއަށް އިސްއުފުލައިލެވިއްޖެއެވެ. ލާވީ ދުވަމުން ދުވަމުން އައިއިރު އެފަން އިސްތަށިގަނޑު އުދެހުމުންދިޔައެވެ. މިކާލްއަށް ހުރެވުނީ ނޭވާ ހިފަހައްޓާލައިގެންނެވެ. ލާވީ އައިގޮތަށް މިކާލްގެ އަތުތެރެއަށް ވަނެވެ. މިކާލްއަށްވެސް އެ ކުޑަ ދަރިފުޅު މޭގައި ޖައްސައިލެވުނީ އިޚުތިޔާރަކާއި ނުލައެވެ.\nހަޔާތީއަށްވެސް އާދެވުނީ އެދިމާލަށެވެ.\n"މިކާ. އަހަރެން ބޭނުން ވާހަކަ ދައްކާލަން.."\n"ނޫން. ހަޔާ. އެންމެ ރަގަޅުވާނީ މިހިސާބުން ދެމީހުން ވަކިވިއްޔާ. އަހަރެމެން ދައްކާނެ އިތުރު ވާހަކައެއް ނެތް އަހަންނަށް ހަޔާއާއިއެކު އުޅެވޭކަށް ނެތް..." މިކާލް ލާވީގެ ކޮލަށް ބޮސްދިނުމަށްފަހު ބައްދާލުމަކަށްފަހު ނުކުމެގެން ދާން ހިނގައިގަތީ ހަޔާތީގެ ހިތް ރޮއްވާލާފައެވެ. މިކާލްއަށް އެއްވެސް އުފަލެއް ނުލިބޭނެކަން ހަޔާތިއަށް އެނގެއެވެ. މިކާލް ދުލުން ނުބުނިކަމުގައި ވިޔަސް އެހިތުގައި އޭނައަށްޓަކާ ވާ ލޯބި އެންމެ ފަހު ފަހަރަށް ބަލައިލިގޮތުންވެސް އެނގުނެވެ.\n"ޚިޔާލުބަދަލުވެއްޖެއްޔާ އިންތިޒާރުގައި ހުންނާނަން..." ހަޔާތީގެ ޖުމްލަ މިކާލްއަށް އިވޭނެކަން ގައިމެވެ. ނަމަވެސް މިކާލްގެ ފިޔަވަޅުތަކަށް ހުއްޓުމެއްނައެވެ. ލާވީގެ މޫނުން ފެނުނީ މޮޅިވެރިކަމެވެ. ބައްޕައަށްފަހު ލާވީއަށް މިކާލް ޚާއްސައެވެ. އެހާ ގާތްކޮށް އުޅުނު މިކާލްބޭބެ ދުރަށް ދިޔުމުން އެ ޅަހިތަށްވެސް އުދަގޫވެއްޖެއެވެ.\nވިލާތަކުގެ ތެރޭ ފީކޯތް ކުޅެމުންދާ ހަނދަށް ބަލަން ހުރެފައި މިކާލް ހިތާމަވެރިގޮތަކަށް ހީލިއެވެ. އޭނަގެ އެޕާޓްމެންޓްގައި އެކަނިމާއެކަނި ހުންނަންވުމުން މާޒީގެ ހަނދާންތައް އޭނަގެ ދެލޯ ތެންމާލައިފިއެވެ. ހަދުވަރުގެ ޗާލުކަމާއި ނަލަކަމުންވެސް އޭނަގެ ހަޔާތަށް އަލިކަމެއް ނުފޯރިއެވެ. އޭނަގެ ނަސީބުގައި ލޯބި ލައްވާފައި ނެތީކަން ނޭގެއެވެ. ހަޔާތީ އޭނަގެ ހަޔާތަށް އައުމަށްފަހުވެސް އެލޯބީގެ ފޮނިކަމެއް މިންވަރެއް ނުކުރެއްވިއެވެ. އެންމެފަހުން ހިތް ފުނޑުފުނޑުކޮށްލާފައި ވަކިވެގެން ދިޔައީއެވެ. އޭނަފަދަ ކިތަންމެ އިންސާނުން މިދުނިޔޭގައި އުޅޭނެއެވެ. އެކި މީހުންނަށް ދިމާވާނީ އެކި އިމްތިހާނުތަކެވެ. އެކިމީހުން ގަބޫލުކުރަނީ އެކި ފިކުރުތަކެވެ. އޭނަ އަދިވެސް ކާޒިމްއަށްވެސް ސިއްރުކުރާ އެހެން ފަރާތެއްވެއެވެ. އޭނައަށް އަނެއްކާވެސް ވަޒީފާ ލިބުނުކަމެވެ. އޭނަގެ ކާފަ ކުޅުނުފަދަ ކުޅިގަނޑެއް އޭނައަށް ނުކުޅެވެންވީ ސަބަބެއް ނެތެވެ. އެހެން މީހުންނަށް ފެންނާނީ އޭނަ ދެއްކި "މިކާލް"އެކެވެ.\nބާރުގަދަ ސަރުކާރެއްގެ އިންޓެލިޖެންސްއިން ގުޅާފައި އޭނައަށްވަނީ އެމީހުންނަށް މަސައްކަތްކުރާނެ ފުރުސަތެއް ދީފައެވެ. މޮސާޑަށްވެސް ޖެހޭނީ މިފަހަރު މައިތިރިވާށެވެ. އެމީހުންގެ މަސްލަހަތަށް ފުށުއެރިޔަސް އޭނައާއި ދިމާކޮށްލާކަށް ނުކެރޭނެއެވެ. އޭނައާއި ހަވާލުވީ އެހެން ކަހަލަ މަސައްކަތެކެވެ. ބައެއް ދުޝްމިން ގައުމުތަކަށް ޖާސޫސުކޮށްދިނުމެވެ. އަދި އެއާއިއެކު ބައެއްތަންތަން ގޮއްވުމާއި އެސެސިނޭޓްކުރުންފަދަ ކަންތައްތައް ހިމެނޭނެއެވެ.\n"ސުބުނާﷲ. ބައެއް ގައުމުތަކުން މިކުޅޭ ޑާޓީ ޕޮލިޓިކަލް ގޭމްސް އެނގޭނަމަ.......ހަތިޔާރުތައް ވިއްކަން ކުރާ މަސައްކަތްވެސް އެނގޭނަމަ. ބައެއްވެރިން ގެންގުޅޭ ސިޔާސަތާއިހެދި ދުނިޔެ ހަމަޖެހޭ ސުލްހަވެރި ތަނެއްގެ ގޮތުގައެއް ނޯންނާނެ. އަރަބި ގައުމުތައް ހަލާކުކޮށްލިފަދައިން ހުރިހާ ތަނެއްގައި މިއޮތީ މިވަބާ. ހަންފެތުރުމާއި ޓެރަރިޒަމްފަދަ ހުރިހާ ނުބައި ކަންތައް މިއޮތީ ހައްދުން ނައްޓާފައި. އިރާދަކުރެއްވިއްޔާ އެމީހުންނާއިއެކު އުޅެމުން އަހަންނަށްވެސް އަހަރެންގެ ގޭމް ކުޅެވޭނެ......" މިކާލް ކުޑަކޮށް ހީލަމުން ދަތްދޮޅީގައި މަޑުމަޑުން ފިރުމައިލިއެވެ.\n"އިސްލާމިކް ސްޓޭޓުން އެއް އިރެއްގާ ކުރި ހަގުރާމައިން ފައިދާ ނަގާ ބައެއް ތަންތަނުން އެމީހުންގެ ނަމުގައި ހަގުރާމަކުރަން ފެށީމަ ދުނިޔެއަށްވާނީ ކިހިނެއްތަ؟ މިހިރީ ކުޅިބަލަން....." މިކާލް އެއްމިޔަކަނުން ހީލިއެވެ.\nބައެއް މީހުންނަށް އޭނަވާނީ ފަލަސްތީނުގެ މުޖާހިދަކަށެވެ. އަނެއްބަޔަކަށް އޭނަވާނީ އިސްލާމިކް ސްޓޭޓްގެ ޓެރަރިސްޓަކަށެވެ. އަދި އަނެއްބަޔަކަށް އޭނައަކީ މޮސާޑް އެޖެންޓެކެވެ. ކޮންމެ މީހެއްގެ ގޮތުގައި ދުނިޔެ ދެކުނަސް އޭނަގެ ފަރުވާލެއްނެތެވެ. ހަމައެކަނި ހިތާމައަކީ އޭނަގެ އާއިލާއާއި ލޯތްބަށް އިހުމާލްވެވުނެވެ. ދުނިޔޭގައި އުޅޭނީ އެކި ކަހަލަ ފިކުރުގެ މީހުންނެވެ. އެކި ވަޒީފާތަކުގައެވެ. ސިޔާސީ މީހުން ބައިބައިވެފައެވެ. ދީނުގައިވެސް ހަމަ އެގޮތެވެ. ހުރިހާ ދިމާލެއްގައި ކޮންމެވެސް ނަމެއްގައި ހަގުރާމަ ނުހިގާ އިރެއްނުދެއެވެ. ލޭ އޮހޮރުވާލާ އިރެއްނުދެއެވެ. ވީއިރު އޭނައާއި ދިމާވީ އެފަދަ ވަޒީފާއަކާއެވެ. އެންމެ ފުރަތަމަ އޭނަ އިސްކުރާނީ ދީނެވެ. ގައުމު އަންނާނީ ދެވަނައަށެވެ.\nކޮންމެވެސް މީހަކު ބެލްޖެހި އަޑުއިވިފާ މިކާލް ގަޑިއަށް ބަލައިލިއެވެ. ސުންނަތުގައި އޮންނަގޮތަށް އިޝާ ނަމާދަށްފަހު ނިދާކަން އޭނަގެ އާއިލާއަށް އަދި ކާޒިމްއަށްވެސް އެނގޭނެއެވެ. ވީއިރު މިގަޑީގައި އަންނާނީ ކާކުބާވައެވެ.\nމިކާލް ގޮސް ދޮރު ހުޅުވައިލީ ފިސާރި ސަމާލުވެހުރެއެވެ.\nދޮރުމަތީގައި ހުރީ ހަޔާތީއެވެ.\n"މިގަޑީގައި....މިތާ. ކީއްކުރަން ހަޔާ..." މިކާލްގެ ނޭވާވެސް ހުއްޓުނު ހިދުކޮޅަކަށްފަހު ސުވާލުކުރިއެވެ.\n"ލާވީ ހަމަ ބުނާވަރުން މިއައީ. މިކާބޭބެ ގެނެސްދޭށޭ އަބަދު ކިޔާތީ. އެހާ ފަސޭހައިން ދެން ދެމީހުން ނުގުޅޭނެކަން ގަބޫލުވެސް ކުރަން. އެކަމަކު ލާވީއަށްޓަކާ. އަހަންނަށްވެސް ހެވޭ މިހާރު ޖަވާބެއްނުލިބުނަސް. މިކާގެ މަޖުބޫރީތަކާއި ހުރިހާ ކަމަކައިއެކުވެސް އަހަރެމެން ދެމައިން ބަލައިގަންނާނެ ދުވަހަކަށް އިންތިޒާރު މިކުރަނީ. އަހަރެއްވިޔަސް ދެއަހަރުން އަޔަސް ދިހަ އަހަރުން އަޔަސް މިކާއަށް އިންތިޒާރުކުރާނަން. މިކާގެ ހިތުގައިވާ އެއްޗެއް ޔަގީންކަމާއިއެކު އެނގިހުރެ މިބުނަނީ. މިކާ އަހަރެންދެކެ ލޯބިވޭ ވަރަށް ލޯބިވޭ. އެއިހުސާސްތައް ވަރަށް ވަރުގަދަ. ދުވަހެއް ދުވަހަކަށް ވުރެ ވަރުގަދަވާއިރުވެސް މިކާ ބޭނުމެއްނުވޭ އެފީލިންގްސްތައް ގަބޫލުކުރަން. އަހަންނަށް މިވާހަކަ ބުނަން ފަސޭހައެއްނޫން. އުދަގޫވެސް ވޭ. ސަބަބަކީ މިކާގެ ޖަވާބެއްނޭގޭތީ. އެކަމަކު އަހަރެން މިކާއާއިއެކު އާ ހަޔާތެއް ފަށަން ބޭނުން. މިކާ ބޭނުމިއްޔާ މިހިރީ އަބަދަށްޓަކާ މިކާ ކައިރިއަށް އަންނަން. އަމިއްލަ ދެ ފައިން ހިނގާފައި އަންނާނީ ކިހާ ބޭނުންވީމަ..ލާވީއަށް ތިހާ ރަގަޅު ބައްޕައެއް ދެން ނުލިބޭނެކަން އަހަންނަށް ޔަގީން..ލާވީ ވަރަށް މިކާގެ ވާހަކަ ދައްކާ....." ހަޔާތީ އުއްމީދާއިއެކު ވާހަކަދެއްކިއެވެ.\nއަމްރާންވެސް އޭނަ ގާތު މިކާލްއާއިއެކު ދިރިއުޅުމެއް ފަށާށޭ ބުނިއެވެ. އެވާހަކަ ދެއްކުމުގެ މާނައެއް މިއަދަކު ނެތެވެ. އޭނަދެކެ އަމްރާންއާއި މިކާލްވެސް އެމީހުންގެ ގޮތުގައި ލޯބިވިއެވެ. އޭނައަށްޓަކާ ރަގަޅުގޮތްތައް ބޭނުންވިއެވެ. އަމްރާންވެސް ހަޔާތީ އެކަނިވެރިއަކަށް ވާކަށް ބޭނުންނުވިއެވެ. މިކާލްވެސް ހަޔާތީ އަމްރާންއަށްޓަކާ ދޫކޮށްލީ ކަމުގައި ހަޔާތީ ދެކުނެވެ. ސަބަބަކީ ކޮންމެފަދަ މަޖުބޫރީއަކާއިހެދިވެސް އަމްރާންގެ އަންބެއްގެ ގޮތުގައި ހުރެގެން ހަޔާތީއަށް ރަގަޅު ދިރިއުޅުމެއް ލިބެން އޮތީމައެވެ.\n"ހަޔާ ތިއީ ރަގަޅުގޮތެއްތަ؟ ފާފަތަކަށް އަރައިގަންނަން މަގުފަހިވާ ކަންތައް ނުކުރޭ. އަހަރެން ވިސްނާނަން. މިހާރު ދޭ......." މިކާލް އޭރުވެސްހުރީ ކުޑަކޮށް ހުޅުވާލެވިފައިވާ ދޮރުކައިރީ އެތެރޭ މަޑުކޮށްލައިގެންނެވެ.\n"މިކާ އަހަންނަށް މާފުކޮށްދޭތި..." ހަޔާތީ އެދުނެވެ.\n"މާފު އެދޭވަރުގެ ކަމެއް ނުކުރަމެއްނު.." މިކާލް މަޑުމަޑުން ބުނެލިއެވެ.\n"މިކާއާއިމެދު ޝައްކުކުރެވުނީ. މޫނުމަތީ ޖެހުނީ. އެންމެ ފޮރުވަން ބޭނުންވި ސިއްރުތައް ފުލުހުންނަށް ދެއްކުނީ........އަހަރެން.........އައި ޝުޑް ހޭވް ޓްރަސްޓެޑް ޔޫ މިކާ...." ހަޔާތީއަށް ރޮވެންފެށިއެވެ.\n"މާފުކޮށްފިން. ހަޔާއަށް ނޭގި ކުރެވުނީ. އެނގިގެން ކުރިނަމަވެސް އަހަރެން ހަޔާއަށް ހިތް ނުބައިވާނެ ގޮތެއްނުވާނެ. އެއަށްވުރެ ޚާއްސަ އަންހެންކުއްޖެއް. އެކަންތައް އެހެން މީހުނަށް އެނގުނަސް ނޭގުނަސް އިތުރަށް ކުރާނެ ކަމެއްނެތް. އެ ޗެޕްޓާވެސް ކްލޯޒްކޮށްލައިފިން. ނުރޮއި ހަޔާ............" މިކާލްއަށް އެމޫނަށް ބަލައިލެވުނީ ހަމްދަރުދީއާއި ލޯބިން ފުރިގެންވާ ގޮތަކަށެވެ. ޖަޒުބާތުގައި ޖެހިގެން ހަޔާތީގެ ލޮލުން ކަރުނަ ފޮހެދޭން ދިއްކޮށްލި އަތްތިލަ ހަޔާތީގެ މޫނުގައި ކިރިޔާ ޖެހިލުމާއިއެކު މިކާލް އަތް ފަހަތަށް ގެންދިޔައެވެ. އަދި މަޑުމަޑުން ދޮރު ލައްޕާލައިފިއެވެ.\nހަޔާތީ ގޮސް ލިފްޓަށް އެރީ ދެލޯ ފޮހެމުންނެވެ.\nހަޔާތީ މޭވާކޮށާލާފައި ދެތަށްޓަށް އަޅައިގެން ހިފައިގެން ދިޔައީ ބަގީޗާގައި އަރާމުކޮށްލަން ތިބި އަބުދުލްއަޒީޒުގެ ދެމަފިރިންނަށެވެ. އަމްރާންވެސް އަނބުމަށާފައި މަންމަމެންނަށް ކާންދޭ މަންޒަރު ފެނިފައިވާތީ ހަޔާތީވަނީ އަމްރާންގެ އެފަދަ ކުދި ކުދި އާދަތައް ދަސްކޮށްފައެވެ. ބައްޕައާއި މަންމަގެ ހިތުގައި އޭނައަށްޓަކާ ފުން ލޯތްބެއް އުފެދިފައިވެއެވެ. ހަޔާތީގެ ކެތްތެރިކަމާއި ހިތްވަރަށްވެސް އެދެމަފިރިން ތައުރީފުކުރެއެވެ.ގޭގެ ހުރިހާކަމެއް ނޯކަރުން ލައްވާ ކުރުވަމުން ދަރިފުޅު ރަގަޅުގޮތުގައި ތަރުބިއްޔަތު ކުރަމުން އަމިއްލަ އުފަން މަންމައަށްވެސް އެހާ އަޅާލައެވެ. އަދި ލިބޭ ހުސްވަގުތުތަކުގައި ދީން ކުރިއަރުވަން މަސައްކަތްކޮށް އެޗްއެމްގެ ޕްރޮގްރާމްތައް ހިންގުމުގައި އުޅެއެވެ. އަބުދުލްއަޒީޒުއާއި އަލްޔާނާ ހަޔާއަށް ވިސްނައިދެނީ އެހެން ނުހުރެ މީހަކާއި ކައިވެނިކުރުމަށެވެ. ލާވީއަށް ރަގަޅު ދޮންބައްޕައެއް ހޯދަދިނުމަށެވެ. މީހަކާއި އިނަސް އެމީހުން ހަޔާތީ އަކީ ދަރިއެއްކަމަށް ދެކޭނެކަމުގައެވެ. ހަޔާތީ އަދި އެލީންއަކީ ފަޚުރުވެރިވުން ހައްގު ދެ އަންހެންދަރިންނެވެ.\nކިތަންމެ ރީތި ގެއެއްގާ ކިތަންމެ އަރާމުގައި އުޅުނަސް ދާއިމީ އުފަލާއި އަރާމަކީ ވަގުތީ އެއްޗެއްކަން ހަޔާތީ ހަދާން ނައްތައެއްނުލައެވެ. ދުނިޔޭގެ ރީތި ކުލަތަކަށް ހެއްލި އާޚިރަތް ހަދާން ނައްތާލާކަށް ނުވާނެކަން ގަބޫލުކުރެއެވެ. އޭނަގެ ފިރިމީހާގެ ކުއްލި މަރަކީ އެކަން އެންމެ ސިކުންތުކޮޅަކަށްވެސް ހަދާނުން ކައްސާނުލާ ދާއިމަށް ސިކުނޑީގައިވާ އިންޒާރެކެވެ. އެހެން މީހުން ޑައިރީގައި ގިނައިން ލިޔަނީ ލޯބީގެ ވާހަކަތަކެވެ. ކޮންމެވެސް ފިރިހެންކުއްޖެއްގެ ވާހަކަތަކެވެ. އޭނަ ލިޔަނީ ދީނީ ޖާނަލްއެކެވެ. ގުރުއާންގެ އާޔަތްތަކާއި މާނަތައް ހަދީސްތައް އަދި ދީނީ "ރިމައިންޑާސް"ތަކެވެ. އެދުވަހު ކުރެވޭ ހެޔޮކަންތަކާއި ސަދަގާތްތަކެވެ. ކުރެވޭ ނުބައިކަމެއް ވެއްޖެއްޔާ އޭނަ ތައުބާވެއެވެ. މިކާލްއާއި ބައްދަލުކުރަން ދެވުނުކަމަށްޓަކާ އޭނަވަނީ އެކަންފާހަގަކޮށް ޖާނަލްގައި ލިޔެ އެކަން ތަކުރާރުނުކުރަން ވައުދުވެފައެވެ.\nއެފަހުން ހަޔާތީ މިކާލްއާއި ބައްދަލުކުރުމުގެ ނިޔަތެއްނެތެވެ. ދުނިޔެއާއިހެދި އުޅުމަށްވުރެ އޭނަ ވިސްނީ ދުނިޔެއަށް ފޮނުއްވި މަގުސަދާއި މެދު ވިސްނާ ހެއްދެވިފަރާތާއި އޮތް ގުޅުން ވަރުގަދަކުރުމަށެވެ. ދަރިފުޅު ފުރިހަމަގޮތުގައި ތަރުބިއްޔަތުކުރުމަށެވެ.\nރަމަޟާންމަހަށްޓަކާ ދުވަސްކޮޅެއް ކުރިން ނަފުސް ތައްޔާރުކުރުމާއި ބެހޭގޮތުން އެޗްއެމްއިން ޕްރޮގްރާމެއް ގެނެސްދިނެވެ. އެގާރަ މަހު ބޭނުންގޮތަކަށް އުޅެފައި ހަމައެކަނި ރަމަޟާންމަހު މާތް ﷲގެ ރުއްސެވުންއެދި އެ މަސް އެފަރާތަށް ޚާއްސަކޮށްލި މީހަކަށް ކޮންފަދަ ނަސީބެއްހެއްޔެވެ. މިއީ އެންމެ ފަހު ރަމަޟާންކަމަށް ވެދާނެކަމަށް ބަލާ އެ މައްސަރުގެ ބޭނުން އެންމެ ފުރިހަމަގޮތުގައި ހިފަންވާނެއެވެ. އެއީ ރޯދަހިފުމާއި ގިނަގިނައިން ނަމާދުކުރުމާއި ގުރުއާން ކިޔެވުމާއި ސަދަގާތްދިނުންފަދަ ކަންތައްތަކުގައި އަބަދުހެން އުޅެންވީ މައްސަރެވެ. އޭގައި އިރުޝާދު ދީފައިވަނީ މިހާރުއްސުރެ ގައިގާ ހިފާފައިވާ ނުރަގަޅު އާދަތައް ދޫކޮށްލުމަށެވެ. ފޭސްބުކްފަދަ ސޯޝަލްމީޑިއާގައި ބޭކާރު ވަގުތު ހޭދަ ނުކުރުމަށެވެ. އީބަނުބުނުމާއި އެހެން މީހުންގެ ވާހަކަތައް ދެއްކުން ހުއްޓާލުމަށެވެ. ކޮފީމަދުކުރަމުންގޮސް ޑީކެފްކޮފީއަށް ހެދުމެވެ. ތަރާވީހަށްފަހު ނިދާ ދަމު ނަމާދަށް ހޭލަން އާދަކުރުމުގެ ގޮތުން މިހާރުއްސުރެ ސުންނަތުގައިވާ ގޮތަށް އިޝާނަމާދަށްފަހު ތެދުވެ އަވަހަށް ހޭލަން ހަށިގަނޑު އާދަކުރުމެވެ. ފޯނަށް ބަލާ ވަގުތުވެސް މަދުކުރުމެވެ. ކެއްކުމާއި ސާފުކުރުމާއި ކާރުގައި އިންނައިރު ގުރުއާންގެ އަޑުއެހުންފަދަ ކަންތައްތަކުގެ ސަބަބުން ލިބޭވަގުތުކޮޅުގެ ބޭނުން ހެޔޮގޮތުގައި ހޭދަކުރުމެވެ. ބޭންކުފަދަ ތަނެއްގެ ޚިދުމަތް ހޯދުމުގައި ލަސްވާއިރު ޒިކުރުކުރުމުގައި ދެމިހުރުމެވެ.\nއެޗްއެމްއިން ގެނެސްދިން އެ ޕްރޮގްރާމް ބެލުމުން ހަޔާތީގެ ހިތްހަމަޖެހޭގޮތްވިއެވެ. ނަމަވެސް ދެން ޖެހިގެން އައި ޕްރޮގްރާމްއިން ފެނުނީ މިހާރުގެ ފަސްޓްލޭޑީގެ އިންޓަވިއުއެކެވެ. ހަޔާތީއާއި ދިމާ އިދިކޮޅެވެ. ފެޝަން މޮޑެލްއެއްފަދައެވެ. ކުއްޖާގެ އަސްލުވަނީ މޭކަޕްގެ ނިވަލުގައި ފޮރުވިފައެވެ. ފޮނިކަމާއި ބޮޑާކަމުގެ އިންތިހާއެވެ. އެ "ފަސްޓްލޭޑީ"އާއި ބެހޭގޮތުން ހުންނަ ވާހަކަތައް އިވިފައި ޚުދު ހަޔާތީވެސް ހައިރާންވެއެވެ.\nހަޔާތީ ލާވީ ތައްޔާރުކޮށްލުމަށްފަހު ކާރުގައި ގެންދިޔައީ ގަބުރުސްތާނަށެވެ. އަމްރާންގެ މަހާނަކައިރިއަށް ގޮސް ހެޔޮ ދުޢާކުރިއެވެ. ދަރިފުޅު ލައްވާ ބައްޕައާއި ވާހަކަދެއްކެވިއެވެ. ލާވީ ބުނީ އެންމެ ލޯބިވަނީ ބައްޕަދެކެ ކަމުގައާއި ކޮންމެ ދުވަހަކު ހަދާންވާކަމުގައެވެ. ކޮންމެ ދުވަހަކު ބައްޕަ ހަދާންވެފައި ރޮވޭކަމުގައެވެ. ލާވީ ވާހަކަދެއްކިއިރު ކަރުނަތިކިތައް ފައިބައިގެން ދިޔައެވެ. ހަޔާތީ ދަރިފުޅު ގެނެސް ބާރަކަށް ބައްދައިލިއިރު ހަޔާތީއަށްވެސް ރޮވިއްޖެއެވެ.\nހަޔާތީއަށް ވައިބާ އޮންކޮށްލުމުން ފުލުފުލުގައި ރަމަޟާން މުބާރަކު މެސެޖް އަންނާންފެށިއެވެ. އެންމެފަހުން އައި މެސެޖް ފެނުމާއިއެކު ހަޔާތީ ސިހުނުވަރުން އަނގަ މަތީ އަތް އެޅުނެވެ.\n"ރަމަޟާން މުބާރަކް މަފިން އާއި ލާވީ. އައިމް ބެކް. ދެއަހަރު ފަހުން އަނެއްކާ މިއައީ ހަމައެކަނި ހަޔާއަށްޓަކާ. ހަޔާ ބުނީމެއްނު ދިހަ އަހަރުވިޔަސް އިންތިޒާރުކުރާނަމޭ. ވަރަށް އަންޕްރެޑިކްޓަބްލް މީހެކޭ ހިތަށް އަރާނެ. އަހަރެންގެ ވަޒީފާގެ ގޮތުން އެހެން ދިމާވީ. އައިމް ނޮޓް ޕާފެކްޓް ހަޔާ. ހަޔާ ބޭނުމިއްޔާ އަހަރެންގެ ހުރިހާ ސިފަތަކާއެކު ގަބޫލުކުރަންވީ. ބޭނުމިއްޔާ އަހަރެންގެ "ފަސްޓްލޭޑީ"ކަމުގައި ވެވިދާނެ. ޔޫ އާ ދަ ފަސްޓް ލޭޑީ ދެޓް ސްޓޯލް މައި ހާޓް އެންޑް ދަ އޮންލީ ލޭޑީ އައި ހޭވް އެވާ ލަވްޑް. ވަރަށް ލޯބިވޭ"\nމިކާލްގެ އެ މެސެޖް ފެނިފައި ހަޔާތީގެ ލޮލުން ކަރުނަ ނިރައިލިއެވެ.\nހަޔާތީ ގަސްތުކުރީ އިސްތިޚާރާ ނަމާދުކުރާށެވެ.\nއޭނަގެ ވެރި ރަސްކަލާނގެ ނިންމެވި ކޮންމެ ގޮތަކާއި އޭނަ ރުހެއެވެ. ދުނިޔެއަކީ ވަގުތީ ތަނެކެވެ. ލޯބިވާ މީހުންނާއިއެކުގައިވެސް އަބަދަށްޓަކާ އުޅެން މިއީ ސުވަރުގެއެއް ނޫނެވެ. މިތަނުން ލިބޭނީ ވަގުތީ އުފަލެވެ. އިމްތިހާންތަކާއި ކުރިމަތިވާނެއެވެ. އޭނަގެ ލޯބިވާ އަމްރާން ވަކިވުމަކީ ހަޔާތުގައި އައި އެންމެ ބޮޑު އިމްތިހާނެވެ. އޭނަ ކެތްކުރިއެވެ. ދެން ކެތްނުކުރެވޭނެ އެއަށްވުރެ ބޮޑު ހިތާމައެއް ދިމާވާނެހެއްޔެވެ. ނުވާނެކަން ޔަގީނެވެ. އޭނަ އިންތިޒާރުކުރަމުން މިދަނީ އިސްތިޚާރާކުރުމަށްފަހު މިކާލްގެ "ފަސްޓްލޭޑީ"އަށް ވާނީތޯ ނުވަތަ އަމްރާންއަށްޓަކާ އުމުރުގެ ބާކީއޮތް ބައި ހުހަށް ހުރުން ރަގަޅު ތޯ ބެލުމަށެވެ. އޭނަވަނީ ރާއްޖޭގެ ފަސްޓްލޭޑީގެ މަގާމުގައި ފަސްއަހަރުވާންދެން ހުރެފައި އެކަމުގެ ފޮނިމީރުކަމާއި ހިތިކަން ތަޖުރިބާކޮށްފައެވެ. ދެވަނަފަހަރަށް އެމަގާމުގައި ހުންނާކަށް ހަޔާތީ ނޭދެއެވެ. އެއަށްވުރެ އެދެވެނީ ޕަޕަރާޒީއާއި މީހުންގެ ލޯތަކަށް ވަންހަނާވެ އަމިއްލަ ސާދާ ދިރިއުޅުމެކެވެ. ހުރިހާކަމަކަށްވުރެ އޭނަ އިސްކަން ދެނީ ދީނަށެވެ.\nއޭނަ އިންތިޒާރުކުރަނީ އިސްތިޚާރާއަށްފަހު ވާނެ ގޮތަކަށެވެ. މިކާލްގެ ފަސްޓްލޭޑީއަށް ވާނެކަން ނޫނީ ނޫންކަން އެނގޭނެ ދުވަހަކަށެވެ.


Kulhudhuffushi Online - Kulhudhuhfusheegai tee-reks baasket boal ekadameeeh elhumah thaaeedhu oi thoa balanee\nކުޅުދުއްފުށީގައި ޓީ-ރެކްސް ބާސްކެޓް ބޯލް އެކަޑަމީއެއް އެޅުމަށް ތާއީދު އޮތް ތޯ ބަލަނީ\nނާސިދު ސަމީރު -3އަހަރު ކުރިން - 15 ފެބްރުއަރީ 2016\nޓީ-ރެކްސް ބާސްކެޓް ބޯލް އެކަޑަމީގެ ފަރާތުން ބާސްކެޓް ބޯލް އައުޓިން ޕްރޮގުރާމެއް ހދ އަތޮޅު ތައުލީމީ މަރުކަޒުގައި މިއަދު ފަށައިފިއެވެ.\nމި ޕްރޮގުރާމަކީ ބާސްކެޓް ބޯލް އެކަޑަމީއެއް ގާއިމު ކުރުމަށް ކުޅުދުއްފުށީގައި އެކަމަށް ސަޕޯޓް އޮތް މިންވަރާއި މިފަދަ އެކަޑަމީއެއް ގާއިމު ކުރެވިދާނެ ތޯ ދެނެގަތުމަށް ބާއްވާ5ދުވަހުގެ އައުޓިން ޕްރޮގުރާމެކެވެ. އަދި މިކަމަށް އެކަށޭނަ ސަޕޯޓެއް ލިބިއްޖެކަމަށްވާނަމަ މި ކަން ދާއިމީކޮށް ކުރިޔަށް ގެންދާނެ ކަމަށް އެ އެކަޑަމީ އިން ކުޅުދުއްފުށި އޮންލައިނަށް މައުލޫމާތު ދިނެވެ.\nމި ޕްރޮގުރާމަކީ މާލޭގެ އެކި ސްކޫލްތަކުގައިވެސް މީގެ ކުރިން އަދި ބައެއް ސްކޫލްތަކުގައި މިހާރުވެސް ކުރިޔަށް ގެންދަމުން އަންނަ ޕްރޮގުރާމެކެވެ. އެގޮތުން މި ޕްރޮގުރާމް މާލޭގެ ގިޔާސުއްދީން ސްކޫލް، ކަލާފާން ސްކޫލް ހިރިޔާ ސްކޫލް އަދި ބިލަބޮންގ ސްކޫލްގައިވެސް ކުރިޔަށް ގެންގޮސްފައި ވާނޭ ކަމަށް އެފަރާތުން ބުނެއެވެ.\nމި ޕްރޮގުރާމްގެ މަގުސަދަކީ އެކަޑަމީ ޓީރެކްސް ބާސްކެޓް ބޯލް އެކަޑަމީ އިތުރަށް ފުޅާކޮށް، އަންނަ އަހަރު މާލޭގައި ބާއްވާ އިންޓަރ ސްކޫލް ބާސްކެޓް ބޯޅަ މުބާރާތުގައި ވާދަކުރާނެ ރަނގަޅު ޓީމެއް ތައްޔާރުކުރުން ކަމަަށް އެފަރާތުން ބުންޏެވެ. އަދި ހދ އޭއިސީގެ އިތުރުން ކުޅުދުއްފުށީގައި ހުރި އިތުރު ސްކޫލްތަކާއި އާންމުންނަށްވެސް ހުޅުވާލައިގެން މި ޕްރޮގުރާމް ހިންގުމަށް ވިސްނާކަމަށް އެފަރާތުން ބުންޏެވެ.\nއަދި މިހާތަނަށް ބަލާއިރު ފުދޭވަރަކަށް ގިނަ ކުދިން މި ޕްރޮގުރާމަށް ނަންނޯޓުކޮށްފައއިވާކަން އެފަރާތުން ފާހަގަކޮށްލިއެވެ. އެގޮތުން މިއަދު ހަވީރު ބޭއްވުނު ސެޝަންގައި 50 ފިރިހެން ކުދިންނާއި 40 އަންހެން ކުދިން ބައިވެރިވެފައިވާކަމަށް އެ ފަރާތުން މައުލޫމާތު ދިނެވެ.\nމި ޕްރޮގުރާމުގައި މައުލޫމާތުދެއްވަނީ ޓީރެކްސް ބާސްކެޓް ބޯލް އެކަޑަމީގެ ހެޑް ކޯޗު ސުޕުން ވިމާލްއެވެ. އޭނާއަކީ ރާއްޖޭގެ ޤައުމީ ބާސްކެޓް ޓީމަށް 12 އަހަރު ދުވަހު ކޯޗްކޮށްދެއްވާފައިވާ ސްރީލަންކާގެ ކޯޗެކެވެ.\nހދ ފެމެލީ ޗިލްރަން ސާރވިސް ސެންޓަރުން " ލެޓްސް ލާރން " ވޯކްސޮޕް ފަށައިފި\nޖަލާލުއްދީން ސްކޫލްގެ އަހަރީ ދުވަސް ފާހަގަ ކުރުމަށް ޓެލެންޓް ސޯ އެއް ބާއްވަނީ


Azu L.Atholhah, Ibu Varah Miss Vey - Vaguthu\nއަޒޫ ލ.އަތޮޅަށް، އިބޫ ވަރަށް މިސްވޭ\n8 މަސް ކުރިން ( މެއި 11, 2018 )\nއިބޫ އާއި އަޒޫ އަކީ މިހާރު ރާއްޖޭގެ އެންމެ ލޯބި ކަޕަލްއެވެ. ދިރާގު އިސްތިހާރުތަކުން އިބޫ އާއި އަޒޫ ވަނީ އެންމެންގެ ހިތް އަތުލާފައެވެ. ހަޤީޤީ ދިރިއުޅުން ދިރާގު އިސްތިހާރުތަކުން ވަރަށް ފުރިހަމައަށް ގެނެސްދެއެވެ. އިބޫ އާއި އަޒޫގެ ކޮންމެ އާއިސްތިހާރަކަށް އެންމެން އިންޒާރު ކުރެއެވެ.\nމިފަހަރު މިއޮތީ އަނެއްކަވެސް ދެމީހުންގެ އިސްތިހާރެކެވެ. މިއިސްތިހާރުން ފެންނަނީ އަޒޫ ރަސްމީ ދަތުރެއްގައި ލ.އަތޮޅަށް ދަތުރުކުރާ މަންޒަރެވެ. ލ.އަތޮޅު ގަމުގެ ބޮޑު ހިތްގައިމު މަގުގައި އަޒޫ ސައިކަލް ދުއްވާލާ، ރަހުމަތްތެރިތެރިޔަކާއި އެކު ކޮފީއަކަށް ދާއިރު އިބޫ މާލޭގައި އުޅެނީ ވަރަށް ހާލުގައެވެ.\nއިސްތިހާރުން ބައެއް ފަހަރު ހީވާ ގޮތުގައި އަޒޫ ވަނީ ވަރަށް "ހާއްސަ ރަހުމަތްތެރިޔަކު" ހޯދާފައެވެ.\nއިބޫގެ މުޅި ދުވަސް ވަނީ ހަރާބު ވެފައެވެ. އިބޫ އަށް ބަލާލާ ކޮންމެ ދިމާއަކުން ފެންނަނީ އަޒޫ އެވެ. އިބޫ ސައިކަލް ދުއްވާއިރު އަޒޫ މަގު ހުރަސްކުރާތަން ފެނެއެވެ. އިބޫ ބާޒާރުމަތިން ދާއިރު ހަނދާނަށް އަންނަނީ އަޒޫ އަށް ކެއުމެއް ތައްޔާރުކޮށްދިން މަންޒަރެވެ.\nއެންމެ ބޮޑު މައްސަލައަކަށް ދިމާވީ އިބޫ މިހައި ވަރަށް މިސްވެގެން އަޒޫއަށް ކެނޑިނޭޅި ފޯން ކުރާއިރު ވެސް އަޒޫ ފޯނަށް ޖަވާބެއް ނުދިނުމެވެ. އަޒޫގެ ފޯން އޮތީ ޗާޖް ގޮސްގެން ނިވިފައެވެ. މުޅި ދުވަހު ކުރި މަސައްކަތުން ވެސް އަޒޫ އަކަށް ނުގުޅުނެވެ.\nނަމަވެސް "ދިރާގު" އޮތިއްޔާ ގޮތް ހުސްވާކަށް ނުޖެހެއެވެ. އަޒޫގެ މަސައްކަތުގެ ޕާޓްނަރުގެ ފޯން މެދުވެރިކޮށް އެންމެ ފަހުން އަޒޫ އަށް ގުޅިއްޖެއެވެ.\nދެން އަންނަ އެޕިސޯޑެއްގައި ވާނީ ކިހިނެއް ހެއްޔެވެ؟ އިބޫ ލ.އަތޮޅަށް އަންނަން އަޒޫ ދައުވަތު ދޭނީ ހެއްޔެވެ؟ ނޫނީ އަޒޫ އެނބުރި މާލެ ދާންވާއިރަށް އިބޫ ޑިނާއެއް ތައްޔާރުކޮށްދޭނީ ހެއްޔެވެ؟\nވާނެ ގޮތެއް އެނގޭނީ ދެން އަންނަ އެޕިސޯޑެއް ބަލާލުމުންނެވެ.\nމެއި 11, 2018 - 11:07\nމެއި 11, 2018 - 13:54\nދެންވާނެ ގޮތް ވަރަށް ސާފު...އަޒޫ ލ.އަތޮޅުން އެ ހޯދި ބިޓުގެ ދަރިއަކަށް ބަލިވެ އިނދެ މާލެ ދާނީ..ދެން އިބޫ ރޮއި ރޮއި އެންމެފަހުން ހަދާނެ ގޮތް ހުސްވެގެން އަޒޫ ވަރިކޮށްފަ އެހެން އަންހެނެއް ހޯދާނީ..ނޫނީ ދަންޖެހި މަރުވާނީ\nމެއި 11, 2018 - 13:55\nމެއި 11, 2018 - 14:32\nބޮޑު ވަރެއް ތީީ..\nލިޔާނެ ހަބަރެެއް ނެތީ ތަ؟\nމެއި 11, 2018 - 15:55\nއިބޫ އުޅެނީ މަޖުލީހުގަ\nމެއި 11, 2018 - 16:14\nމީ އެއްކަލަ ފިލްމުކުޅޭ ކުއްޖާ ދޯ... ނަން ޔަގީނެއްނޫން... ހީވަނީ މުއްރަތު ހެން ކިޔަނީ\nމެއި 11, 2018 - 17:06\nއަޒޫ މޮޔަވާނީ އިބޫ އެހެން ބިޓެއް ނަގާނީ ވަރުގަދަ ކަމެއްތާ މިޖެހެނީ ފެހެ\nމެއި 11, 2018 - 17:46\nއިބޫ ދެރަވާނެ ކަމެއްނެތް.. މަށަކީ ލ.އަތޮޅު މީހެއް... މަށަށަ އަޒޫގެ ނަމްބރ ފޮނުވާލދީ. އޭރަށް މަ އަޒޫއަށް ގުޅައިގެން އަޒޫ ހޯދަދޭނަނ ް??\nމެއި 11, 2018 - 20:49\nއިބޫ އާއި އަޒޫގެ ކޮންމެ އާއިސްތިހާރަކަށް އެންމެން އިންޒާރު ކުރެއެވެ.\n19 މިނެޓް ކުރިން 1


އިނގުރައިދޫ ދާއިރާއިން އެމްޑީޕީގެ ޓީމަށް ހޫނު މަރުޙަބާއެއް – Maldivian Democratic Party\nއިނގުރައިދޫ ދާއިރާއިން އެމްޑީޕީގެ ޓީމަށް ހޫނު މަރުޙަބާއެއް\nހަފްތާ ބަންދާ ދިމާކޮށް އެމްޑިޕީން ކުރިއަށް ގެންދާ ކެމްޕެއިންގައި ރާ އަތޮޅު އިނގުރައިދޫ ދާއިރާއަށް ދަތުރުކުރެއްވި ޓީމަށް އެދާއިރާގެ ރަށްތަކުން ހޫނު މަރުހަބާއެއް ކިޔާފައިވާތީ އެޓީމްގެ މެމްބަރުން އުފަލާއެކު އެކަން ފާހަގަކުރައްވަމުން އެބަގެންދަވައެވެ. ދިވެހިރައްޔިތުންގެ ޑެމޮކްރެޓިކް ޕާޓީ (އެމްޑީޕީ)ން މިހާރު ކުރިއަށް ގެންދާ “ދޭތިން ފަހެތި” ރިޔާސީ ކެންޕެއިންގެ ދަތުރުތަކުގެ ތެރެއިން އިނގުރައިދޫ ދާއިރާގެ ދަތުރުތަކަށްފަހު ޑޯރ ޓު ޑޯރ އަދި ވައުދާ ހިނގުމުގެ މަސައްކަތް ފެށި އިތުރު ފޯރިއާއެކު ކުރިޔަށް ދާކަމަށް ޓީމުގެ މެމްބަރުން ވިދާޅުވެއެވެ.\nމިހިނގާ މާރޗް މަހުގެ 28ން 30ށް ކުރިޔަށްގެންދެވޭ މިދަތުރުގައި މިހާތަނަށް ކިނޮޅަސް، ފައިނު، އިންނަމާދޫ ރަސްމާދޫ، އަދި އިނގުރައިދޫގައިވެސް މަސައްކަތު ބައްދަލުވުން ބާއްވާ ޑޯރ ޓު ޑޯރގެ މަސައްކަތްވަނީ ފަށާފައެވެ.\nއިނގުރައިދޫ ދާއިރާގަ މި ހަފްތާ ބަންދުގެ “ދޭތިން ފަހެތި” ކެމްޕއިން މިއަދު ނިންމަވާއިރު މި ދާއިރާގެ ރަށްރަށުގެ އާއްމު ރައްޔިތުންނާ ބައްދަލުކުރެއްވުން ވަރަށް ހާއްޞަ ގޮތެއްގައި ކުރިޔަށް ގެންދަވާފައިވެއެވެ.\nއިނގުރައިދޫ ދާއިރާގެ “ދޭތިން ފަހެތި” ކެމްޕެއިން ޓީމުގައި އިސްކޮށް ހުންނެވީ ހެންވޭރު ދެކުނު ދާއިރާގެ މެމްބަރު ޙާމިދު ޢަބްދުލްޣަފޫރެވެ. މިޓީމްގައި ރައްޔިތުންގެ މަޖިލީހުގެ އިހަވަންދޫ ދާއިރާގެ މެމްބަރ އަހުމަދު ޢަބްދުﷲ އާއި އިނގުރައިދޫ ދާއިރާގެ ރައީސް ހަސަން އަހުމަދު ބައިވެރިވެވަޑައިގެންނެވިއެވެ.


Ooredoo ge postpaid customerunah 25 percent data hiley!\nއުރީދޫގެ ޕޯސްޓްޕެއިޑް ކަސްޓަމަރުންނަށް 25 ޕަސެންޓް ޑޭޓާ ހިލޭ\nކޯވިޑް-19 ޕެންޑެމިކް އާއި ގުޅިގެން، ކަސްޓަމަރުންނަށް ލުއިފަސޭހަ ކޮށްދިނުމުގެ ގޮތުން އުރީދޫގެ ޕޯސްޓްޕެއިޑް ކަސްޓަމަރުންނަށް %25 ބޯނަސް ޑޭޓާ މުޅިން ހިލޭ ލިބޭ ޚާއްޞަ އޮފަރ އެއް އެ ކުންފުނިން މިއަދު ތައާރަފްކޮށްފިއެވެ.\nއުރީދުން ބުނީ މި އޮފަރ ތައާރަފް ކުރެވިފައި ވަނީ މިދުވަސްވަރަކީ އާދައިގެ މަތިން ޑޭޓާ ބޭނުންކުރާވަރަށްވުރެ ގިނައިން ޑޭޓާ ބޭނުންކުރާ ދުވަސްކޮޅަކަށް ވުމާއެކު، ކަސްޓަމަރުންނަށް ލުއި ކޮށްދިނުމުގެ ގޮތުން ކަމަށެވެ. އަދި މަހުގެ ފަހުކޮޅު ކަމަށް ވެފައި، ޑޭޓާ އެލަވަންސްތައް ހުސްވެފައިވާ ޕޯސްޓްޕެއިޑް ކަސްޓަމަރުންނަށް އިތުރު ލުއިފަސޭހަކަމެއް މި ބޯނަސް ޑޭޓާ މެދުވެރިކޮށް ލިބިގެންދާނެ ކަމަށް ވެސް އުރީދުން ބުންޏެވެ.\nއެގޮތުން އިތުރު %25 ބޯނަސް ޑޭޓާ، އޭޕްރިލް މަހުގެ ފުރަތަމަ ދުވަހުވެސް ޕޯސްޓްޕެއިޑް ކަސްޓަމަރުންނަށް ލިބިގެނެދާނެ ކަމަށް އުރީދޫން ބުނެއެވެ. އުރީދޫން ވަނީ މީގެ ކުރިން ޕޯސްޓްޕެއިޑް ކަސްޓަމަރުންގެ އިތުރުން ޕްރިޕެއިޑް އަދި ފިކްސްޑް ބްރޯޑްބޭންޑް ކަސްޓަމަރުންނަށް ވެސް 25% ބޯނަސް ޑޭޓާ ފޯރުކޮށްދީފައެވެ.\nމީގެ އިތުރުން، މޮބައިލް ކަސްޓަމަރުންނާއި ފައިބަރ އަދި ވަޔަރލެސް ބްރޯޑްބޭންޑް ގެންގުޅުއްވާ ފަރާތްތަކުގެ މާރިޗް މަހުގެ ބިލު އެހެން މަސް މަހެކޭ އެއްގޮތަށް ބިލު ދައްކަވަންޖެހިވަޑައިގަންނަވާ ތާރީޚުގެ ކުރިން ނުދެއްކުނުކަމުގައިވިޔަސް ޚިދުމަތް މެދު ނުކެނޑި ބޭނުންކުރެވޭ ގޮތަށް އެ ކުންފުނިން ވަނީ ހަމަޖައްސާފައެވެ. މިގޮތުގެ މަތިން، ކުދި ވިޔަފާރިތަކަށް ވެސް ބިލް ދެއްކެވުމަށް މި ފަސޭހަ ލިބިގެން ދާނެއެވެ. މިނިންމުން މިގޮތަށް ނިންމާފައިވަނީ މި ޕެންޑަމިކް އާއި ގުޅިގެން އެއްވެސް މެދުކެނޑުމަކާއި ނުލާ، ލުއިފަސޭހަކަމާއި އެކު، ފޯނާއި އިންޓަނެޓް މެދުވެރިކޮށް މުޖުތަމައުއަށް ފުރިހަމަ މަޢުލޫމާތު ލިބި، އެކަކު އަނެކަކުގެ ހާލުބަލާ ގުޅުން ބޭއްވުމުގެ ފުރުސަތު ލިބުމަކީ މިވަގުތު އެންމެ މުހިންމު ކަމެއްގެ ގޮތުގައި ދެކިގެންކަމަށް އުރީދޫން ބުންޏެވެ.\nކޮވިޑް-19 އާއި ގުޅިގެން ރާއްޖެ އާއި ރާއްޖެއިން ބޭރުގެ ހާލަތު ދެނެގަތުމާ، އިންޓަނެޓް މެދުވެރިކޮށް ޚިދުމަތްތައް ހޯދުމުށް މަގު ފަހި ކޮށްދިނުމުގެ ގޮތުން އުރީދޫ އިން އަޅާފައިވާ ފިޔަވަޅުތައް:-\nފިކްސްޑް ބްރޯޑްބޭންޑް ކަސްޓަމަރުންނަށް ހިލޭ 25% ޑޭޓާ ފޯރުކޮށްދިނުން\nޕްރީޕެއިޑް ކަސްޓަމަރުންނަށް ހިލޭ 25% ޑޭޓާ ފޯރުކޮށްދިނުން\nޕޯސްޓްޕެއިޑް ކަސްޓަމަރުންނަށް ހިލޭ 25% ޑޭޓާ ފޯރުކޮށްދިނުން\nލޯކަލް ނަންބަރުތަކަށް ކުރާ އެސް.އެމް.އެސް ތައް މުޅިން ހިލޭ ކުރުން.\nކޮވިޑް-19 އަށް ހޭލުންތެރި ކުރުމަށް ފޮނުވޭ މެސެޖް ތައް ފޮނުވުމާއި ރިންގްޓޯން ތަކުން މެސެޖް ދިނުމުގައި އެޗް.ޕީ.އޭ އާއި ރެޑްކްރެސެންޓް އަދި މޯލްޑިވްސް މީޑިއާ އެސޯސިއޭޝަން އާއި ގުޅިގެން މަސައްކަތް ކުރުން.\nދުނިޔޭގައި ހަލުވިކަމާއެކު ފެތުރެމުންއަންނަ ކޯވިޑް-19 އިން ރައްކާތެރިކަމުގެ ފިޔަވަޅެއްގެ ގޮތުން އުރީދޫ ފިހާރަތައްވެސް ވަނީ ބަންދުކޮށްފައެވެ. އަދި މި ހާލަތުގައި، އުރީދޫ އެޕް މެދުވެރިކޮށް ޑިޖިޓަލް ޚިދުމަތްތައް ބޭނުންކުރުމަށް ކަސްޓަމަރުންނަށް ދަނީ ބާރުއަޅަމުންނެވެ.\nއުރީދޫ އެޕް (ޑައުންލޯޑް ލިންކް:http://ore.do/app) މެދުވެރިކޮށް، އުރީދޫގެ ހުރިހާ ޕްރޮޑަކްޓްތަކާއި ޚިދުމަތްތައް ލިބިވަޑައިގަންނަވާނެއެވެ. ސިމް، ޑިވައިސްތައް، ސްމާރޓްފޯން އަދި ސްމާރޓް އެކްސެސަރީތައް ރާއްޖޭގެ ކޮންމެ ހިސާބަކަށްވެސް ހިލޭ ޑެލިވަރީ އާއިއެކު ފޯރުކޮށްދެވޭނެއެވެ.\nއުރީދޫ އެމް-ފައިސާ ބޭނުންކޮށްގެން، ފައިސާ ޓްރާންސްފަރ ކުރުމާއި؛ ތަފާތު ވިޔަފާރިތަކަށް ފައިސާ ދައްކައި؛ ފޯން، އިންޓަނެޓް، ފެން، ކަރަންޓު އަދި ކޭބަލް ޓީވީ ބިލްތައް ދައްކައި؛ އަދި ގޭސް އޯޑަރުވެސް ކުރެވޭނެއެވެ. އެމް-ފައިސާ އަކީ އެކައުންޓް ރެޖިސްޓަރ ކުރުމާއި ކޭޝް ޑިޕޮސިޓްކުރުންވެސް ހިމެނޭގޮތަށް، ހުރިހާ ޚިދުމަތްތައްވެސް އޮންލައިންކޮށް ހޯދޭ އެޕްލިކޭޝަނެކެވެ.\nއުރީދޫ އެޕްގައި ހިމެނޭ ލައިވް ޗެޓް، ފޭސްބުކް މެސެންޖަރ އަދި ވައިބަރގައި ހިމެނިފައިވާ އުރީދޫ އެވީ، އަދި ފޭސްބުކް، ޓްވިޓަރ އަދި އިންސްޓަގްރާމްގައި ހިމެނޭ އުރީދޫ މޯލްޑިވްސްގެ ސޯޝަލް މީޑިޔާ ޗެނަލްތައް މެދުވެރިކޮށް، ކަސްޓަމަރ ކެއާގެ ޚިދުމަތް ލިބިގެންދާނެއެވެ.\nކޮވިޑް-19 އާއި ގުޅިގެން މިވަގުތު ރާއްޖޭގައި އިއުލާން ކޮށްފައިވާ ހެލްތް އިމަޖެންސީ އާއި ޤައުމީ ފެންވަރުގައި އެންމެހާ ރައްޔިތުންގެ ރައްކާތެރިކަމަށް ކުރަމުންދާ މަސައްކަތްތަކަށް އެއްބާރުލުން ދިނުމަށް “ވާރކް ފްރޮމް ހޯމް” ޕޮލިސީ އެއް ތަންފީޒުކޮށް އުރީދޫ މޯލްޑިވްސް ގެ މުވައްޒަފުން ގޭގައި ތިބެގެން މަސައްކަތް ކުރުމުގެ އިންތިޒާމް ވަނީ ހަމަޖައްސާފައެވެ.\nކަސްޓަމަރުންގެ ބޭނުންތަކަށް ބުރޫނާރާނޭ ގޮތަށް ޚިދުމަތް ފޯރުކޮށްދިނުމަށްޓަކާ، އުރީދޫ މޯލްޑިވްސްއިން ވަނީ 1ޓީބީ ސްޓޯރޭޖް އާއެކު އޮފީސް 365 އަދި ވިޒް.އީ އާރު ޕީ ފަދަ ކްލައުޑް ބޭސްޑް އެޕްލިކޭޝަންސް މެދުވެރިކޮށް މުވައްޒަފުންނަށް މަސައްކަތްކުރެވޭނެ އިންތިޒާމްވެސް ހަމަޖައްސާފައެވެ. މީގެ އިތުރުން، ދުވަހުން ދުވަހަށް ކުރަންޖެހޭ މަސއްކަތްތަށް ކުރުމުގައި މުވައްޒަފުންގެ މެދުގައި ކުރާ މުއާމަލާތްތަކާއި ބައްދަލުވުންތައް ފޭސްބުކް ވޯރކްޕްލޭސް އަދި ވީޑިއޯ ކޮންފެރެންސް މެދުވެރިކޮށް ކުރިޔަށް ގެންދިއުމުގެ އިންތިޒާމުވެސް ވަނީ ހަމަޖައްސާފައެވެ.\nއުރީދޫން ބުނީ ދިވެހި ސަރުކާރާއި، އެޗް.ޕީ.އޭ އަދި ކަމާއި ގުޅޭ އެކި ސްޓޭކް ހޯލްޑަރުންނާއި ގުޅިގެން ކޮވިޑް-19 އާ ގުޅޭގޮތުން ޢާއްމު ހޭލުންތެރިކަން އިތުރުކުރުމަށް ކުރެވޭ ހުރިހާ މަސައްކަތެއްގައި އެ ކުންފުނީގެ ފުރިހަމަ އެހީތެރިކަމާއި އެއްބާރުލުންދެމުން ގެންދާނެ ކަމަށެވެ.


NIC ge member kamah4beyfulhaku ayyan kuravvaifi - vNews.mv\nފޮތޯ: ރައީސް އޮފީސް\nއެންއައިސީގެ މެމްބަރުކަމުގެ މަގާމަށް4ބޭފުޅަކު އައްޔަން ކުރައްވައިފި\nރިފާޢަތު Male' | 26 October 2020, 13:06\nނޭޝަނަލް އިންޓެގްރިޓީ ކޮމިޝަންގެ މެންބަރުކަމުގެ މަގާމަށް ހަތަރު ބޭފުޅަކު ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އައްޔަން ކުރައްވައިފިއެވެ.\nނޭޝަނަލް އިންޓެގްރިޓީ ކޮމިޝަންގެ މެންބަރުކަމުގެ މަގާމަށް އައްޔަންކުރެއްވި ހަތަރު ބޭފުޅުންނަކީ، ފާދިއްޕޮޅު ނައިފަރު، ނިކަގަސްދަށުގެ ގާސިމް ޢަބްދުލްކަރީމާއި، މާފަންނު ޕިސްތާގެ އާމިނަތު ޝާދިޔާއާއި، ގަލޮޅު ދޫރެސްވިލާ އަލްއުސްތާޒާ އާޝިޔަތު ޝިއުނާއާއި، ދަފްތަރު. ނަންބަރު ރސ 1188 އަލްއުސްތާޒު ޝުއައިބު އަބްދުއްރަހްމާން ކަމަށް ރައީސް އޮފީހުން ބުނެއެވެ.\nމިއަދު މެންދުރު ރައީސުލްޖުމްހޫރިއްޔާގެ އޮފީހުގައި ބޭއްވެވި ރަސްމިއްޔާތެއްގައި ނޭޝަނަލް އިންޓެގްރިޓީ ކޮމިޝަންގެ މެންބަރުކަމަށް އައްޔަންކުރެއްވި ކަމުގެ ލިޔުން، ރައީސުލްޖުމްހޫރިއްޔާ އެބޭފުޅުންނާ ވަނީ ހަވާލުކުރައްވާފައެެވެ.\nނޭޝަނަލް އިންޓެގްރިޓީ ކޮމިޝަންގެ ހުސްވެފައިވާ މެންބަރުކަމުގެ މަގާމަށް އައްޔަން ކުރެއްވުމަށް ބޭފުޅުންގެ ނަން ރައީސް އިބްރާހީމް މުހައްމަދު ސޯލިހު ރައްޔިތުންގެ މަޖިލީހަށް ހުށަހެޅުއްވީ ސެޕްޓެންބަރު މަހުގެ 15 ވަނަ ދުވަހުގައެވެ.\nކޮމިޝަނުން ސުލައިމާން ވަކިކުރިއިރު ކޮމިޝަނުން ވަކިކުރުމަށް ނިންމާފައިވާ ކޮމިޝަނުގެ ނައިބު ރައީސް ހައްސާން ހަމީދުއާއި، މެމްބަރު އަހްމަދު އަމީންގެ އިތުރުން މެންބަރު ޚަދީޖާ އަބްދުﷲ ވަނީ މަގާމުން އަމިއްލަފުޅަށް އިސްތިއުފާ ދެއްވާފައެވެ.\nނޭޝަނަލް އިންޓެގްރިޓީ ކޮމިޝަނާއި ގުޅޭގޮތުން މިނިވަން މުއައްސަސާގެ ކޮމެޓީ ރިޕޯޓު މަޖިލީހުގެ ތަޅުމަށް އިއްވައިދެއްވަމުން ގަލޮޅު ދެކުނު ދާއިރާގެ މެމްބަރު މީކާއިލް އަހުމަދު ނަސީމް ކުރިން ވިދާޅުވެފައިވަނީ ނޭޝަނަލް އިންޓެގްރިޓީ ކޮމިޝަނާ މަތިކޮށްފައިވާ މަސްއޫލިއްޔަތު އަދާކުރުމަށް އިހުމާލުވެފައިވާ މައްސަލަ ސަލާމަތީ ޚިދުމަތްތަކާބެހޭ ކޮމެޓީން ކުރި ދިރާސާތަކުން ދައްކާ ކަމަށެވެ.\nރާއްޖެ އެންއައިސީ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ


vnews - King Salman Miskiyh July mahuge niyalah ninmaaleveyne: Planning Ministry\nކިންގް ސަލްމާން މިސްކިތް ޖުލައި މަހުގެ ނިޔަލަށް ނިންމާލެވޭނެ: ޕްލޭނިން މިނިސްޓްރީ\nަސައޫދީ ސަރުކާރުގެ ބޮޑު އެހީއެއްގެ ދަށުން ރާއްޖޭގައި އަޅާ ކިންގް ސަލްމާން މިސްކިތުގެ މަސައްކަތް ޖުލައި 31ގެ ކުރިން ނިންމާލުމަށް މަސައްކަތް ކުރަމުންދާ ކަމަށް ޕްލޭނިން މިނިސްޓްރީން ބުނެފި އެވެ.\nއެ މިނިސްޓްރީން ބުނީ ކިންގް ސަލްމާން މިސްކިތުގެ މަސައްކަތް މަޑުޖެހިފައި އޮތުމަށްފަހު މިހާރު އަލުން މިސްކިތުގެ މަސައްކަތް ފަށާފައިވާ ކަމަށެވެ. އަދި މިސްކިތް ނިންމާލުމުގެ މަސައްކަތް ވަރަށް ބާރަށް ކުރިއަށްދާ ކަމަށެވެ.\nކިންގް ސަލްމާންގެ މިސްކިތުގެ މަސައްކަތް މީގެ ކުރިން ވެސް ދެ ފަހަރެއްގެ މަތިން ހުއްޓިފައިވެ އެވެ. ކުރިން ކަނޑައެޅި ތާރީހުތަކަށް މިސްކިތުގެ މަސައްކަތް ނިންމާނުލެވުނީ މިސްކިތުގެ މަސައްކަތް ކުރަމުން ގެންދާ ތުރުކީގެ ކުންފުންޏަށް ފައިސާ ލިބުން ލަސްވެގެންނެވެ.\nކިންގް ސަލްމާން މިސްކިތުގެ މަސައްކަތް ކުރަނީ ތުރުކީގެ ޓާމެކްސް ކުންފުނިންނެވެ. މި މަސައްކަތް 370 މިލިއަން ރުފިޔާއަށް އެކުންފުންޏާ ހަވާލުކުރީ މިދިޔަ އަހަރުގެ ފެބުރުއަރީ މަހުގެ 28 ވަނަ ދުވަހު އެވެ.\nސައޫދީ ރަސްގެފާނު ސަލްމާން ބިން އަބްދުލް އަޒީޒުގެ ނަމުން ނަންދީފައިވާ މިމިސްކިތަކީ ރާއްޖޭގެ މިނިވަން ކަމަށް 50 އަހަރު ފުރުމުގެ މުނާސަބަތާ ގުޅިގެން ސައުދީ ރަސްގެފާނު ކުރައްވާފައިވާ ހަދިޔާއެއް ކަމުގައި ނިމިދިޔަ ސަރުކާރުން ބުނެފައިވެ އެވެ.\nރާއްޖޭގައި މިހާތަނަށް އަޅާފައިވާ އެންމެ ރީތި އަދި އެންމެ އަގޮބޮޑު މިމިސްކިތް އަޅާފައިވަނީ މާލޭގެ އިރުމަތީ ފަރާތުން އާޓިފިޝަލް ބީޗުގެ އުތުރުން އޮތް ބިމުގަ އެވެ.


Isthiunaaf mahsalaagai Raees Yameen ge mahchah hukum ivvaa shareeaiy vaguthun dhakkaane | Jazeera\tއިސްތިއުނާފް މައްސަލާގައި ރައީސް ޔާމީންގެ މައްޗަށް ހުކުމް ކުރާ ޝަރީއަތް ވަގުތުން ދައްކާނެ! - Jazeera\nއިސްތިއުނާފް މައްސަލާގައި ރައީސް ޔާމީންގެ މައްޗަށް ހުކުމް ކުރާ ޝަރީއަތް ވަގުތުން ދައްކާނެ!\nއަބްދުﷲ ނަސީރު އިބްރާހިމް January 20, 2021 193 views0\nމަނީލޯންޑަރ ކުރެއްވިކަމުގެ ކުށް ސާބިތުވާކަމަށް ކްރިމިނަލް ކޯޓުން ކުރި ހުކުމް ކުރީގެ ރައީސް އަބްދުﷲ ޔާމީންގެ ފަރާތުން ހައިކޯޓުގައި އިސްތިއުނާފްކޮށްފައިވާ މައްސަލައިގެ ހުކުމް އިއްވުމަށް ބާއްވާ ޝަރީއަތް ވަގުތުން ދައްކާ ޝަރީއަތެއްގެ ގޮތުގައި ކުރިއަށްގެންދިއުމަށް ނިންމައިފި އެވެ.\nމާދަމާ ރައީސް ޔާމީންގެ މައްސަލައިގެ ހުކުމް އިއްވާއިރު، އެ ޝަރީއަތް ހައި ކޯޓުން ވަގުތުން ދުރަށް ދައްކާ ޝަރީއަތެއްގެ ގޮތުގައި ހައި ކޯޓުން ވަނީ ހަމަޖައްސާފަ އެވެ. ޝަރީއަތް ފެށުމަށް ހަމަޖެހިފައިވަނީ މާދަމާ މެންދުރުފަހު 14:15 ގަ އެވެ.\nAbdulla Yameen Abdul Qayoom Vs Prosecutor General (2019/HC-A/637) Live streaming on https://t.co/Wd99JDm16U pic.twitter.com/xPFySgkOCH\n— High Court of the Republic of Maldives (@mvhighcourt) January 20, 2021


Uthuru gadubaduge handhaan aakohllamaa, kuhverin eluvaigen ves thelhi\nއުތުރު ގަޑުބަޑުގެ ހަނދާން އާކޮށްލަމާ! ކުށްވެރިން އެލުވައިގެން ވެސް ތެޅި!\nއުތުރުގެ ތިން އަތޮޅުން މާޗު ،3 1943 ގައި، 9،000 އަށް ވުރެ ގިނަ މީހުން މާލެ އައީ ވަރަށް "ހިތްވަރު ގަދަ" ބައެއްގެ ގޮތުގަ އެވެ. ބައެއް ތާރީހީ އިލްމުވެރިން ވިދާޅުވާ ގޮތުގައި 17،000 އަށް ވުރެ ގިނަ މީހުން އެ ދަތުރުގައި މާލެ އަ އެވެ. އެންމެން ވެސް އައީ ވަރަށް ބޮޑު އުންމީދުތަކެއްގެ ހުޅުކޮޅު ހިތުގައި ރޯ ކޮށްގެނެވެ. އެއީ ގާނޫނާ ހިލާފު އެއްވުމަކަށް ކުރި ދަތުރެއް ނަމަވެސް އެ މީހުންގެ އަޒުމަކީ، އެ މީހުންގެ ހިތަށް ފެންނަ ގޮތަކަށް އެ މީހުން ބޭނުންވާ ބަދަލުތަކެއް އޭރު އޮތް ދިވެހި ސަރުކާރަށް ގެނައުމެވެ. ދިވެހި ސަރުކާރުގެ ބައެއް އިސް ވެރިން ބަންދުކޮށް މާ ކުރިން ރާވާފައިވާ ރަށްތަކަކަށް ފޮނުވާލުމެވެ.\nހާއްސަކޮށް އޭރު ސަރުކާރު ހިންގެވުމުގައި އިސްކޮށް ހުންނެވި މުހައްމަދު އަމީނާއި ސިޔާސީ ގޮތުން އަމީނުގެ އެންމެ ބޮޑު "ފޭވަރިޓް" ކަމަށް ހެއްދެވި ވެލާނާގެ އިބްރާހިމް ދީދީ ފަދަ ބޭބޭފުޅުން ސަރުކާރުން ވަކިވެ، ނުވަތަ ވަކިކޮށް އަރުވާލުމުގެ އިތުރަށް 1930 ވަނަ އަހަރުގެ ކުރީކޮޅު ރަސްކަމުން އަޒަލު ކުރި އައްސުލްތާނު މުހައްމަދު ޝަމްސުއްދީނު ރަސްކަމަށް އިސްކޮށްދިނުމަކީ އެ މީހުންގެ އެޖެންޑާގެ އެންމެ މުހިންމު ނުކުތާ އެވެ.\nމުހައްމަދު އަމީނަކީ ވަރަށް "ކޫލް" ބޭފުޅެކެވެ. ތާރީހު ލިޔުއްވާ ބައެއް ބޭފުޅުން ވިދާޅުވާ ގޮތުގައި އެމަނިކުފާނު އުންމީދުކުރެއްވި ގޮތާ ހިލާފަށް އާހިރުގައި "ބޮނޑި" އެޅީ ވެސް މާ ބޮޑަށް ކަންކަމާ މެދު "ޕޮޒިޓިވް ތިންކިން" އެއްގައި ދިރިއުޅުއްވުން ބައްޓަން ކުރެއްވުމުންނެވެ.\nއުތުރު މީހުންގެ ބަޣާވާތަކީ ހަގީގަތުގައި މުހައްމަދު އަމީނަށް ލިބިވަޑައިގެންނެވި ވަރަށް ބޮޑު ސިހުމެކެވެ. ނަމަވެސް އެ މަނިކުފާނު ވަރަށް ފަރުވާތެރިކަމާ އެކު ބޭނުންކުރެއްވި ސިޔާސީ އުކުޅުތަކަކުން، ނުރައްކާތެރި ހާދިސާތަކެއް ކުރިމަތި ނުވެ، ބަޣާވާތުގައި ބައިވެރިވި އިސް މީހުން ހައްޔަރުކޮށް، ޝަރީއަތްކޮށް އަދި އަދަބު ވެސް ދެއްވި އެވެ. އުތުރުގެ އެހާ ގިނަ އަދަދެއްގެ ބަޔަކު މާލޭގެ ފަޅުގައި ރުޅިވެރިކަމާ އެކު ތިބުމަކީ، ރައްކާތެރި ކަމަކަށް ނުވާނެތީ މުހައްމަދު އަމީނު މަސައްކަތް ކުރެއްވީ ވީހާ ވެސް އަވަހަކަށް އެ މީހުން ފޮނުވާ ލެއްވޭތޯ އެވެ.\nމި ގޮތުން އުތުރުގެ ހުށަހެޅުންތަކަށް އަމަލު ކުރައްވާނެ ކަމަށާއި އަދި ހުރިހާ އެންމެންނަށް މާފު ދެއްވާނެ ކަމަށް، ދެ ފަރާތުގެ ދެމެދުގައި ދެކެވުނު ވާހަކަތަކުގައި އަމީނު އެއްބަސްވެ ވަޑައިގަތެވެ.\nސަރުކާރުގެ ހުށަހެޅުންތައް ގަބޫލުކޮށް އުންމީދުތަކެއް އާކުރަމުން އުތުރުގެ މީހުން ވަރަށް އަވަހަށް ފުރައިގެން ހިނގައްޖެ އެވެ. އެކަމަކު އެ މީހުންގެ ތެރޭގައި ނަގާ ކިޔަން ތިބި އިސް ވެރިން މާލޭގައި ބައިތިއްބައިފަ އެވެ. ފަހުން ތަސްވީރު ބަދަލުވެގެން ދިޔައީ މުޅިން އެހެން ކުލައަކަށެވެ. ސަރުކާރާ ވާހަކަ ދެއްކުމަށް މާލޭގައި މަޑުކުރި އުތުރުގެ މަންދޫބުންނާއި ހަމަނުޖެހުމުގައި ބައިވެރިވި ކަމަށް ތުހުމަތު ކުރެވޭ މާލޭގެ ބައެއް މީހުން ސަރުކާރުން ހައްޔަރުކުރި އެވެ.\nއުތުރުގެ ބަޣާވާތުގެ މައި މުގޫ ކަމަށް ބެލެވޭ ކުޅުދުއްފުށީ ބޮޑު މުހައްމަދާއި އެ ރަށު ބޮޑު ރުއްދޮށުގޭ މޫސަ އާއި މާޅެންދޫ މުދިން މޫސަގެ އިތުރަށް މާލެ އިން ބައިވެރިވި ކަމަށް ޝައްކު ކުރެވިގެން ހައްޔަރު ކުރީ އިބުރާހިމް ހިލްމީ އާއި ގަލޮޅުގޭ އިބުރާހިމް ދީދީ އަދި އަބްދުﷲ ހިލްމީ އެވެ.\nބައެއް މީހުން ބަނޑޭރި ގޭގައި ބަންދުކޮށް ތަހުގީގު މަރުހަލާ ފެށުނީ ދެ ތިން ދުވަހުގެ ތެރޭގަ އެވެ. މި ތަހުގީގުގައި އެންމެ އިސް ވެރިޔަކަށް ހުންނެވީ ސީދާ މުހައްމަދު އަމީނެވެ. ތަހުގީގުތައް ފުރިހަމަ ކުރެއްވުމަށް އަމީނާ ބައިވެރިވެވަޑައިގެންނެވި އެހެން ބޭފުޅުންނަކީ މަހުކަމަތުއް ދާހިލިއްޔާގެ ވަކީލު ވެލާނާގޭ އިބްރާހިމް ދީދީ އާއި މަހުކަމަތުލް އަމަން އާންމުގެ ވަކީލު އެސްޖެހިގޭ ޅަސީދީ އެވެ. މުހައްމަދު އަމީނު ލިޔުއްވާފައިވާ ގޮތުގައި ތަހުގީގުގައި ގާޒީ އާއި ބަންޑާރަ ނައިބު ވެސް ބައިވެރިވެވަޑައިގަތެވެ.\nއުތުރުން އުފެދި އުފުލިގެން އައި ގަޑުބަޑުގެ ޝަރީއަތް ކުރުމަށާއި އަދި ޝަރީއަތުގައި ކަނޑައެޅި އަދަބުތައް ދިނުމަށް މަހެއްހާ ދުވަސް ނެގި ކަމަށް ފެންނަން ހުރި ތާރީހީ ލިޔުންތަކުން ސާބިތުވެ އެވެ. އަމީން ލިޔުއްވާފައިވާ ގޮތުގައި އުތުރުގެ ބަޣާވާތުގެ ފަހަތުގައި ތިބި މީހުންގެ ގަސްދަކީ އެ ހިނދު ދިވެހި ދައުލަތް ހިންގަވަން ތިއްބެވި ބައެއް ވެރިން ނައްތާލައި އެހެން ބައެއްގެ މައްޗަށް ދައުލަތުގެ ބާރުތައް ފުރޮޅައިލުމެވެ.\n"މި ގަޑުބަޑުގައި މާލޭގެ އިއްޒަތްތެރި ބައެއް ބޭފުޅުންނާއި ރާއްޖޭގެ ރައްޔިތުންގެ ވަރަށް ގިނަ ވެރިން ބައިވެރިވިކަން ސާބިތުވި އެވެ. އެ މީހުންނަށް ނުހަނު ހައްގު ވެގެންވާ އަދަބު ދިނުމުގެ ހިތާމަވެރި ވާޖިބު އަޅުގަނޑުމެން އުފުލަން ޖެހުނެވެ،" އަމީނު ލިޔުއްވާފައިވެ އެވެ.\nއުތުރު ބަޣާވާތުގެ ކުށްވެރިންގެ ތެރެއިން އެންމެ އަނިޔާވެރި އަދަބު ލިބުނީ ބަޣާވާތުގެ "މައި ސޯބު" ކަމަށް އަބަދުމެ ބެލެވެމުން އައި އޭރު އުތުރުގެ "ހީރޯއެއް" ކަމަށް ބައެއް މީހުން ބެލި ކުޅުދުއްފުށީ ބޮޑު މުހައްމަދަށެވެ. ދެން ބޮޑު ރުއްދޮށުގޭ މޫސަ އާއި މާޅެންދޫ މުދިން މޫސަ އެވެ. މި އެންމެނަށް ދިން އަދަބަކީ ބުރިން ހަން ނެގުމެވެ. އެ އަދަބު ދިނީ އެ ދުވަސްވަރު ރާއްޖޭގައި އެކަން ކުރާ އެންމެ އަނިޔާވެރި އުސޫލަށް ފައްތައިގެން ކަމަށްވެ އެވެ. އެއީ ތިންފަށް އެއްތެލުން ތަޅައިގެންނެވެ. ތަޅަނީ ބިންމަތީގައި ބަންޑުން ބާއްވައި، ދެ އަތާއި ދެ ފައިގައި ސިފައިންގެ މީހުން ހިފަހައްޓައިގެން ތިބެ އެވެ. އެއްތެލުން ތަޅައި އަހުވަ ދައްކާއިރު ބުރަކައްޓާއި ފިނދުމަހާއި ގައިގެ ތަންތަން ފެޅި، ލޭ އޮހޮރި ހަންގަނޑު އޮޅެންދެން މި ތެޅުން ކުރިޔަށް ގެންދެ އެވެ.\nއާންމުކޮށް ދެ ދޮރާށި ދޭތެރޭ، (މިހާރު އިސްލާމީ މަރުކަޒު އެހުރި ތަން) ގިނަ އަދަދެއްގެ މީހުންގެ ކުރިމަތީގައި އެ މީހުންގެ ބުރިން ހަން ނެގީ ޝަރީއަތުން އަތް ދޫކޮށްލިތާ މާ ގިނަ ދުވަހެއް ނުވަނީހެވެ.\nއުތުރު ބަޣާވާތުގައި މިއަށް ވުރެ ކުދި އަދަބު ދިން މީހުންނަށް އޮތީ ތައުޒީރު ކުރުމެވެ. އުތުރު ގަޑުބަޑާ ބެހޭ ގޮތުން މައުލޫމާތު އެއްކުރައްވައި ތަފާތު ލިޔުއްވުންތައް ލިޔުއްވާފައިވާ މަރުހޫމް އަބްދުލް ހަކީމް ހުސެންމަނިކުގެ އެއް ލިޔުއްވުމެއްގައި ވިދާވެފައި ވަނީ "އެ މީހުން ]ގަޑުބަޑުގެ ބައެއް ކުށްވެރިން[ ގެނެސް ދުއްރައިން ތެޅީ ތެޅުމުގެ ބޮޑެތި މާހިރުން ލައްވަ އެވެ. އަދި 30 އެތިފަހަރު އަޅައިލަނީ ފަޅަފަޅައިގެން ދާ ގޮތަށެވެ. އަނބުރައިގެންފައި ތިބޭ މީހުންގެ ދެ ފަރާތުގައި ސިފައިން ހިފަހައްޓައި އެލުވައިގެން ދުއްރައިން ތެޅުމުގެ ތެރޭ ބައެއް މީހުންގެ މައިބަދައިގައި ތަޅައި އުނަގަނޑަށާއި މައިބަދަ އަށް ބޮޑެތި ގެއްލުންތައް ލިބުނެވެ. އެހެންނަމަވެސް މާލެ އިން ބައިވެރިވި ކަމަށް ބުނާ ކުށްވެރިންނަށް ދިން އަދަބަކީ އަރުވާލުމެވެ."\nބައްޕަގެ ނުހަނު ލޯބިވާ އަމީނާއަށް!\nބަނޑަށްޖެހި ހަށިގަނޑުތައް ކަށިގަނޑުތަކަކަށް!


Huawei mate 20X- 5G phone dhiraag in vihkan fashaifi\nހުއާވޭ މޭޓް 20 އެކްސް 5ޖީ ފޯނު ދިރާގުން ވިއްކަން ފަށައިފި\nހުއާވޭ މޭޓް 20 އެކްސް 5ޖީ ފޯނު ދިރާގުން ލޯންޗްކުރުމަށް ބޭއްވި ރަސްމިއްޔާތުގެ ތެރެއިން--- އަވަސް ފޮޓޯ: އާއިމް\nދެކުނު އޭޝިއާގައި 5ޖީ ނެޓްވޯކް ތައާރަފްވުމާއެކު ފުރަތަމަ ފަހަރަށް އެ ނެޓްވޯކަށް ފެތޭ ހުއާވޭ މޭޓް 20 އެކްސް ފޯނު ދިރާގުން ރާއްޖެއަށް ލޯންޗްކޮށްފި އެވެ.\nމި ފޯނު ލޯންޗް ކޮށްފައިވަނީ މިއަދު ދިރާގުގެ ހެޑް އޮފީހުގައި ބޭއްވި ހާއްސަ ރަސްމިއްޔާތެއްގައި އެކުންފުނީގެ ޗީފް މާކެޓިން އޮފިސަރު މަހްމޫދު އެވެ.\nފޯނު ލޯންޗު ކުރައްވާ ވާހަކަ ދައްކަވަމުން މަހްމޫދު ވިދާޅުވީ މިއަދަކީ ދިރާގުގެ ހަޔާތުގައިވެސް ފަހްރުވެރި ދުވަހެއް ކަމަށާއި މިއަދު ތައާރަފްކުރެވުނު ފޯނަކީ ދިރާގުގެ ކަސްޓަމަރުންނާ ހަމަޔަށް ފޯރުކޯށްދެވުނު ފުރަތަމަ 5ޖީ ހޭންޑްސެޓް ކަމަށެވެ.\nމަހްމޫދު ވިދާޅުވީ މި ފޯނު އަންނަ އާދީއްތަ ދުވަހުން ފެށިގެން ދިރާގުން ކަސްޓަމަރުންނަށް ދޫކުރަން ފަށާނެ ކަމަށެވެ. މި ފޯނަށް މިރެއިން ފެށިގެން އޯޑާ ކުރެވޭނެއެވެ. މިއީ 5ޖީ ނެޓްވޯކް ފުރިހަމަ ކަމާއެކު ތަޖްރިބާ ކޮށްލުމަށް ލިބޭ ރަނުގެ ފުރުސަތެއް ކަމަށްވެސް އޭނާ ވިދާޅުވި އެވެ.\nދިރާގުން ބުނީ ފޯނަށް އޯޑަރު ކުރާ ފަރާތްތަކަށް ފޯނު ބަލާ އައުމަށް އެސްއެމްއެސްއެއްގެ ޒަރިއްޔާއިން އަންގާނެ ކަމަށެވެ. އަދި މިފޯނާއި އެކު ފަށާ ޕްރޮމޯޝަނެއްގެ ދަށުން ފޯނު ގަންނަ ކޮންމެ ކަސްޓަމަރަކަށް ހަމަސް ދުވަހުގެ މުއްދަތަށް ކޮންމެ މަހަކު 20 ޖީބީ ޑޭޓާ ހިލޭ ލިބިގެންދާނެ ކަމަށްވެސް ދިރާގުން ވަނީ ބުނެފަ އެވެ.\nމިއަދު ދިރާގުން ލޯންޗް ކުރި ހުއާވޭ މޭޓް 20 އެކްސް ފޯނު-- އަވަސް ފޮޓޯ: އާއިމް\nހުއާވޭ މޭޓް 20 އެކްސް ފޯނުގައި ތިން ކެމެރާ އިންނައިރު ފްރަންޓުގައިވެސް 24 އެމްޕީގެ ކެމެރާ އެއް ކެމެރާ އިނދެ އެވެ. އެއީ 40 އެމްޕީގެ ކެމެރާއަކާއި، އަށް އެމްޕީގެ ކެމެރާއަކާއި 20 އެމްޕީގެ ކެމެރާއެކެވެ.\nދިރާގުން މި ފޯނު ވިއްކާ އަގަކީ 15،899 ރުފިޔާ އެވެ. އަދި އިންސްޓޯލްމެންޓަށްވެސް މި ފޯން ދޫކުރުމަށް ދިރާގުން ވަނީ ނިންމާފަ އެވެ. އެގޮތުން އިންސްޓޯލްމެންޓަށް ފޯނު ނަގާ ކަމުގައިވާނަމަ ފުރަތަމަ ދައްކަން ޖެހޭނީ 3،499 ރުފިޔާއެވެ. ދެން އެއަށްފަހު ކޮންމެ މަހަކު ދަައްކަން ޖެހޭނީ 1،129 ރުފިޔާ އެވެ.


Report: Noosveringe "Bandhu muhdhathu” nimumakah\nނޫސްވެރިންގެ "ބަންދު" ނިމުމަކަށް: ދެން އޮތީ ޒިންމާދާރުވުން!\nރައީސް، ނޫސްވެރިންނާ ބައްދަލު ކުރައްވަނީ: ނޫސްވެރިކަމުގެ މިނިވަންކަމަށް ވަނީ ކުރިއެރުން ލިބިފައި --\nމިހާރު މިވަގުތު ރާއްޖޭގެ ނޫސްވެރިން ތިބީ ކަރަށް ބާރުވެ ނޭވާ ނުލެވިފައި ތިބި ހާލަތެއްގައެއް ނޫނެވެ. އެއާހިލާފަށް ނޫސްވެރިންނަށާއި ނޫސްވެރިކަމަށް މިހާރު އޮތީ ކުރިއެރުމެއް އައިސްފަ އެވެ. ނޫސްވެރިކަމުގެ މިނިވަންކަމުގެ ދުވަހަށް މިއަދު މަރުހަބާ ކިޔާއިރު ދުނިޔޭގެ އެހެން ބައެއް ގައުމުތަކުގައި ނޫސްވެރިކަމުގެ މިނިވަންކަން އޮތް މިންވަރު ބަލައި، ކޮންމެ އަހަރަކު ނެރޭ ރިޕޯޓްގައި 2010 ވަނަ އަހަރުގެ ފަހުން ފުރަތަމަ ފަހަރަށް ރާއްޖެ ވަނީ ކުރިއަށް ޖެހިފަ އެވެ. "ޕްރެެސް ފްރީޑަމް އިންޑެކްސް" ގައި ރާއްޖެ އޮތީ 22 ދަރަޖަ ކުރިއަށް ޖެހިފަ އެވެ.\nއެ ދަރަޖައިގެ ކުރިއެރުމެއް ރާއްޖެއަށް ކުއްލިއަކަށް ލިބޭނީ އޭގައި ސަބަބުތަކެއް އޮވެގެނެވެ. ރާއްޖޭގެ ގިނަ ނޫސްވެރިން އެއްބަސްވާ ގޮތުގައި އެ އެންމެ ބޮޑު ސަބަބަކީ މިހާރުގެ ރައީސް އިބްރާހިމް މުހައްމަދު ސޯލިހެވެ. އެ މަނިކުފާނު ނޫސްވެރިންނާ ބަހައްޓަވާ ގާތް ކަމެވެ. ނޫސްވެރިކަމަށް އެ މަނިކުފާނުގެ އޮތް ލޯތްބާއި ދެއްވި މިނިވަން ކަމެވެ.\n"ކަން ދިމާވި ގޮތުން އެމަނިކުފާނު އެންމެ ފުރަތަމަ ތަސްދީގު ކުރެއްވި ބިލަކީ ވެސް ނޫސްވެރިންގެ އަނގައިގައި ޓޭޕް އަޅައި އަތުގައި ކަސްތޮޅު އެޅުވި އަބުރުގެ ގާނޫނު އުވާލުމުގެ ބިލު،" ނޫސްވެރިއަކު ބުންޏެވެ.\nރައީސް ސޯލިހުގެ ފުރަތަމަ ރިޔާސީ ބަޔާނުގައި ވެސް ނޫސްވެރިކަމާއި ނޫސްވެރިންގެ ވާހަކަ ހިމެނުއްވެވި އެވެ. އެ މަނިކުފާނުގެ ރިޔާސީ ދައުރުގެ 100 ދުވަހުގެ ކާމިޔާބީއަށްފަހު ވިދާޅުވި ގޮތުގައި ސަރުކާރުން ކަން ކުރާ ގޮތް ކައިރިން ނޫސްވެރިން ބަލަން އެ މަނިކުފާނު އަބަދުވެސް އެދިވަޑައިގަންނަވަ އެވެ. އަދި އެ ގޮތަށް ހުރިހާ ދިމާއަކުން ފަހިކޮށްދީފައި ބާއްވާނެ އެވެ.\n"ރައީސް ސޯލިހު އަބަދުވެސް ވިދާޅުވަނީ ސަރުކާރަށް ވެސް ފާޑުކިޔާށޭ! ނޫސްވެރިޔަކު ލިޔާ އެއްޗެއްގެ ފަހަތުން ފިޔަވަޅު އަޅަން ވަޑައެއް ނުގަންނަވާނަމޭ، ނޫސްވެރިންގެ ކަރުގައި ބެދޭނެ އެއްވެސް ގާނޫނެއް ނުހައްދަވާނަމޭ! އެ ޔަގީންކަން ރޭ އާންމު ކުރެއްވި ނޫސްވެރިންގެ ދުވަހުގެ ހިތޯބުގައި ވެސް ރައީސް އާކޮށް ދެއްވީ، އެހެންވީމާ ރައީސް ސޯލިހު ނޫސްވެރިންނަށް މިވަނީ ފަހި ދުވަސްތަކެއް ގެނެސް ދެއްވާފައި، އެކަމަކު ނޫސްވެރިން ކުރަންޖެހޭ ކަމެއް ވެސް އެބައޮތް. އޮތީ އެ ޒިންމާ ފުރިހަމައަށް އުފުލުން، ފެންވަރު ހުރި ނޫސްވެރިކަމެއް ކުރުން... މި މިނިވަން ކަމުގެ ތެރޭގައި އެއީ ކިހާ ވަރަކަށް ކޮންފެންވަރެއްގައި ކުރާނެ މަސައްކަތެއް ކަމެއް އަޅުގަނޑަކަށެއް ނޭނގޭ، އަޅުގަނޑަށް ފެންނަނީ ވަރަށް އާދައިގެ ނޫސްވެރި ކަމެއް، ޓްވީޓެއް ކުރެއްވީމާ ހަބަރެއް ހަދާ މަންޒަރު، ފެންނަނީ،" ނޫސްކުރިވެރި ކަމުގެ ތެރެއިން މީގެ ކުރިން ތިން ފަހަރެއްގެ މަތީން ޖަލުގައި ބަންދުވާން ޖެހި ވަޑައިގެންނެވި މަޝްހޫރު ނޫސްވެރިޔާ މުންޑޫ އާދަމް ހަލީމް ވިދާޅުވި އެވެ.\nރާއްޖެ ޓީވީގައި މިހާރު ވެސް އިސްކޮށް މަސައްކަތް ކުރައްވާ އަދި އެ ޓީވީގެ ކުރީގެ ސީއޯއޯ ހުސެއިން ފިޔާޒު މޫސާ އަކީ ރައީސް އަބްދުﷲ ޔާމީންގެ ސަރުކާރު އޮތް ދުސްވަރު ޖިނާއީ ދައުވާއެއް އުފުލާއި ކޮންމެ ވަގުތެއްގައި ޖަލަށް ދާންޖެހޭ ގޮތަށް ކަރަށް މަޅިއެއް ފައްތާފައި ބެހެއްޓެވި ނޫސްވެރިއެކެވެ. -- ކުރިން އެތައް ފަހަރަކު ޖަލަށް ލާފައިވާ ވަރަށް މަޝްހޫރު ނޫސްވެރިއެކެވެ. ފިޔާޒުގެ ނޭވާ ހައްޓަށް ފެތުނީ ރައީސް ސޯލިހު ވެރިކަމަށް ވަޑައިގެން ނޫސްވެރިކަމާއި ނޫސްވެރިންނަށް ޖެހި އެފަދަ މަޅިތައް ކޮށައިލެއްވުމުންނެވެ.\nފިޔާޒު ވިދާޅުވި ގޮތުގައި ރައީސް ސޯލިހުގެ ސަރުކާރު އައި ފަހުން ރާއްޖޭގެ ނޫސްވެރިކަމަށް ވަރަށް ބޮޑު ކުރިއެރުމެއް އަތުވެއްޖެ އެވެ. ކުރިއެރުން އޭނާ ސިފަ ކުރައްވަނީ ނޫސްވެރިންނަށް އަނދިރި އަޅާފައި އޮތް ބިރުވެރި ކަޅު ވިލާގަނޑު ބޯ މަތީން ކެހިގެން ދިއުމަށެވެ. ނޫސްވެރިންނަށް މިނިވަންކަން ލިބުމަށެވެ.\nފިޔާޒު ގަބޫލު ކުރައްވާ ގޮތުގައި ކުރިން ގެނައި އަބުރުގެ ގާނޫނުގެ ކަސްތޮޅުން ނެއްޓި، މުއައްސަސާތަކުން ދައްކާ ބިރު މިހާރު ނެތިގެން ދިއުމުން ނޫސްވެރިންނަށާއި ނޫސްވެރި ކަމަށް ބިރެއް ވެސް ހުރަހެއް ވެސް ނެތެވެ. އަދި ބިރާ ނުލައި ސަރުކާރަށް ފާޑުކިޔުމުގެ ފުރުސަތު މިހާރު އިމެއް ނެތި ވަނީ ހުޅުވިފަ އެވެ.\n"ނޫސްވެރިކަމުގެ މިނިވަންކަން ގާނޫނު އަސާސީގައި ކަށަވަރުކޮށްދީފައި އޮތް ނަމަވެސް މީގެ ކުރިން ނޫސްވެރިކަން އަޅުވެތިކުރަން އެކިއެކި ކަންކަން ކޮށްފައި އޮތީ، ސަރުކާރު ހިއްސާ އޮންނަ ސަރުކާރުން ކޮންޓްރޯލް ކުރާ އެއްޗެއްގެ ގޮތުގައި ނޫސްވެރިކަން މީގެ ކުރިން މި އޮތީ، މިހާރު އިހުސާސް އެބަ ކުރެވޭ ބިރެއް ނެތި ފާޑު ކިޔޭކަން، ލިޔާ އެއްޗެއްގެ ފަހަތުން ނުދާނެ ކަމުގެ ޔަގީންކަން ރައީސް އެއޮތީ ދެއްވާފައި... އަދި ލިޔާ އެއްޗެއްގެ ސަބަބުން އަދަބު ލިބޭ ތަނެއް ވެސް ނުފެނޭ. ހަމައެހެން ސަރުކާރުން ނޫސްވެރިންނަށް މައުލޫމާތުތައް ވެސް އެބަ ފޯރުކޮށްދޭ،" ފިޔާޒް ވިދާޅުވި އެވެ.\nރާއްޖެޓީވީގެ އިސް ދެ ބޭފުޅުން ބްރޮޑްކޮމްއާ ދެކޮޅަށް ޝުއޫރު ފާޅުކުރަނީ -- ޔޫުސުފް ރިޒާ | އަވަސް\nސިނިއާ އެހެން ނޫސްވެރިޔަކު ވިދާޅުވި ގޮތުގައި ރައީސް ސޯލިހުގެ މި ދައުރަކީ "ނޫސްވެރިކަން ޖަލު ބަންދުން ދޫކޮށްލާފައިވާ" ދައުރެކެވެ. އޭނާ ގަބޫލުފުޅު ކުރައްވާ ގޮތުގައި މި ދައުރުގައި ކުރިއެރީ ހަމައެކަނި ނޫސްވެރިކަމެއް ނޫނެވެ. ނޫސްވެރިންނަށް ދިން މިނިވަން ކަމުގެ ފުރުސަތުގެ ސަބަބުން ސަރުކާރަށް އޮންނަ ޕްރެޝަރުތައް ވެސް ނެތި ރާއްޖެއަށް އޭގެ ރީތި ނަން ވެސް ލިބިގެންދާ ކަމަށެވެ.\nމީގެ ކުރިން ނޫސްވެރިނަށް އަދަބުދީ، ޖޫރިމަނާކޮށް، މައުލޫމާތުތައް ފޮރުވައިގެން އުޅުމުގެ ސަބަބުން ބޭރުގެ ޕްރެޝަރުތައް ސަރުކާރަށް ބޮޑުވެ އެވެ. އަދި ރާއްޖެއަށް އޭގެ ހަޑި ނަން ލިބެ އެވެ.\n"ރައީސް ސޯލިހުގެ ނޫސްވެރިންނަށް ދެއްވި މިނިވަން ކަމުގައި މިހާތަނަށް ފެނިގެން މިދިޔައީ ނޫސްވެރިކަން އެކަނި ކުރިއަރައިގެން ދިޔަ ތަނެއް ނޫން، ސަރުކާރަށް ވެސް އޭގެ ފައިދާ ވެއްޖެ..." އޭނާ ވިދާޅުވި އެވެ.\nފިޔާޒު ވިދާޅުވި ގޮތުގައި ލިބުނު މިނިވަންކަމުގެ ބޭނުން ނޫސްވެރިން ރަނގަޅަށް ހިފާ މަންޒަރު ނޫސްތަކުން މިހާރު ފެނެ އެވެ. އިހަށް ވުރެ މިހާރު ޒިންމާދާރެވެ. އެކަމަކު އޭނާ ގަބޫލު ކުރައްވާ ގޮތުގައި ނޫސްވެރި ކަމަށް ކްރިއޭޓިވިޓީ އާއި އުފެއްދުންތެރިކަން އަންނަން ޖެހެ އެވެ.\n"މިހާރު ނޫސްވެރިން މި ފެންނަނީ ގިނަ ފަހަރަށް ސޯޝަލް މީޑިއާއިން ފެންނަ އެއްޗެއް ރިޕޯޓްކުރާ މަންޒަރު، އެ ފެންނަ އެއްޗެއްގެ ފުނަށް ގޮސް އޭގެ ތަފްސީލް ހޯދާ މަންޒަރެއް ވަރަށް ނުފެނޭ، މުއްސަނދި ހަބަރު ހެދުމުގެ ރޫހު ވަރަށް ކުޑަ، މިހާރު އޮތް އެ ކަންނެތް ނޫސްވެރިކަން ނޫސްވެރިން ދޫކޮށްލަން އެބަޖެހޭ، ރައީސް ދެއްވި މިނިވަން ކަމުގެ ބޭނުން ފުރިހަމައަށް ހިފުމަކީ ވެސް އެއީ،" ފިޔާޒު ވިދާޅުވި އެވެ.\nބިރެއް ނެތް، އެކަމަކު ގޮންޖެހުން އެބައޮތް\nނޫސްވެރިކަމަށް މިހާރު އޮތް އެންމެ ބޮޑު ގޮންޖެހުމަކީ ރަނގަޅަށް ނޫސްވެރިން ތަމްރީނު ކުރެވޭނެ ގޮތެއް ނެތުމެވެ. ސީނިއާ އެއް ނޫސްވެރިއަކު ވިދާޅުވި ގޮތުގައި ނޫސްވެރިކަމުގެ ދާއިރާ ތަރައްގީ ކުރެވޭނީ ނޫސްވެރި ކަމަށް މީހުން ބިނާ ކޮށްގެނެވެ. ސްކޫލްތަކުގައި މީޑިއާ ކްލަބްތައް ހަދައިގެން ދަރިވަރުން ޝައުގިވެރި ކުރުވައިގެނެވެ. އަދި ނޫސްވެރިންނަށް ތައުލީމާއި ތަމްރީނު ދޭނެ ރިސާޗް އިންސްޓިޓިއުޓެއް ގާއިމްވެ އެތަނަށް ރަނގަޅު ބަޖެޓެއް ދީގެނެވެ. ހުރިހާ މީޑިއަމެއްގެ ބެލެނިވެރިއެއްގެ ގޮތުގައި ތަޖުރިބާ އޮތް ރަނގަޅު މީޑީއާ ކޮމިޝަނެއް ފޯމް ވެގެނެވެ.\nދިވެހި ނޫސްވެރިންތަކެއް --\nމިހާރު ފާޑު ކިޔުންތައް އޮންނަ މީޑިއާ ކައުންސިލްގެ ރައީސް ހިދާޔަތުﷲ ވިދާޅުވި ގޮތުގައި ނޫސްވެރިންގެ ތަރައްގީއަށް ކަންކަން ކުރުމަށް މީޑިއާ ކައުންސިލަށް ބަޖެޓެއް ނޯވެ އެވެ. އެކަމަކު ރައީސް ސޯލިހާއެކު ކައުންސިލުން ބޭއްވި ބައްދަލުވުމުގައި ރައީސް ވަނީ އެކަމަށް ފެހި ސިގްނަލެއް ދެއްވާފަ އެވެ.\n"ނޫސްވެރިން ކުރިއަރުވަން މިވީ ދުވަސްތަކުގައި އެއްވެސް ކަމެއް ކުރެވިފައެއް ނެތް، ނޫސްވެރިން ކުރިއަށް ދާނެ ގޮތެއް ނެތް، މިހާތަނަށް ވެސް އަމިއްލަ މަސައްކަތުން ނޫސްވެރިން ހޯދި ކާމިޔާބީއެއް ހޯދީ،" އޭނާ ވިދާޅުވި އެވެ.\nފިޔާޒު ވެސް އަދި މުންޑޫ އާދަމް ހަލީމް ވެސް ގަބޫލު ކުރައްވާ ގޮތުގައި ދިވެހި ނޫސްވެރިކަން ހަރުދަނާކޮށް، ކުރިއެރުވަން ބޭނުން ނަމަ މީގެ ކުރިން އެކި ގޮތްގޮތުން ނުހައްގުން ދިން އަދަބުތަކާއި ދެއްކި ބިރުތައް ތަހުގީގުކޮށް އެކަމުގައި ޒިންމާވާ މީހުން ޖަވާބުދާރީ ކުރުވަންޖެހެ އެވެ. މީޑިއާތަކަށް ބޮޑެތި ޖޫރިމަނާތަކެއްގެ ބިރު ދެއްކި ބްރޯޑްކާސްޓިން ކޮމިޝަންގެ މިހާރުގެ މެންބަރުން ޖަވާބުދާރީ ކުރުވައި އެ މެންބަރުން މަގާމުން ވަކި ކުރަން ޖެހެ އެވެ.\n"ދެން ވެސް އެ ފަރާތްތައް ބައިތިއްބައިގެން ނޫސްވެރިންނާއި ނޫސްވެރިކަމުގެ ކަންކަން އިސްލާހު ކުރެވޭނެ ކަމަށް ދެކުމަކީ ކުށް ހީއެއް." ފިޔާޒު ވިދާޅުވި އެވެ.\nމަޝްހުރު ނޫސްވެރިޔަކު ވިދާޅުވި ގޮތުގައި މީޑިއާ މޮނިޓާ ކުރުމުގެ ހަރުދަނާ ނިޒާމެއް ވެސް ރާއްޖެއަށް މިހާރު މުހިންމެވެ. އޭނާ ދެކެވަޑައިގަންނަވާ ގޮތުގައި މީޑިއާ ކައުންސިލާއި ބްރޯޑްކާސްޓިން ކޮމިޝަން ވަކިން އޮތުމުގެ ބޭނުމެއް ނެތެވެ. އަދި ވަކި އިންފޮމޭޝަން ކޮމިޝަނަރެއް އަމުދުން ބޭނުމެއް ނުވެއެވެ. އެ ތިން މުއައްސަސާ އެއްކޮށްލައި ރަނގަޅު ބަޖެޓެއްދީ، ހެޔޮ ގޮތުގައި މީޑިއާތައް މޮނީޓާ ކުރެވޭނެ އިންތިޒާމެއް ހޯދާން ޖެހެ އެވެ.\nފިޔާޒު އިތުރު ކަމެއް ވެސް ފާހަގަ ކުރައްވަ އެވެ. އެއީ ސަރުކާރުގެ ފިއްތުން ނެތް ނަމަވެސް ނޫސްވެރިންނަށް އެހެން ބިރުތައް އޮތުމެވެ. އޭގެ ތެރޭގައި ޝަރުއީ ދާއިރާއިން ނޫސްވެރިންނާއި މީޑިއާތަކަށް ދައްކާ ބިރު އޭނާ ފާހަގަ ކުރެއްވި އެވެ. ގޭންގްތަކާއި ހައްދުފަހަނަ އަޅައި ދިޔުން ފަދަ ކަންކަމާ ގުޅޭ ގޮތުން ލިޔާ ނޫސްވެރިޔާއަށް އަދިވެސް ވަރަށް ބޮޑު ބިރުވެރި ކަމެއް އެބަ އޮތް ކަމަށް ފިޔާޒު ވިދާޅުވެ އެވެ.\nގޭންގަކާ ގުޅޭ ގޮތުން ލިޔެފިނަމަ ނޫސްވެރިޔާއަށް ހަމަލާދީ، މީޑިއާއަށް ގެއްލުން ނުދޭނެ ކަމުގެ އެއް ވެސް ޔަގީންކަމެއް ނެތް ކަމަށެވެ. އެކަން ހައްލު ކުރެވޭނީ ތަހުގީގީ އިދާރާތަކުން ގުޅިގެން ނޫސްވެރިންނަށް ރައްކާތެރިކަން ފޯރުކޮށްދީގެން ކަމަށް ފިޔާޒު ފާހަގަ ކުރެއްވި އެވެ.\n"ނޫސްވެރިޔަކު ލިޔާ ލިޔުމެއްގެ ސަބަބުން ޝަރުއީ ދާއިރާއިން ފިޔަވަޅު އަޅާފާނެ ކަމުގެ ބިރު މިހާރު ފެންނަ މަންޒަރުތަކުން ވެސް އެބަ އޮތް... އެއެއް ނޫން މިއަދުގެ ޖުމްލަ ވާހަކައަކީ މިއަދުގެ ވާހަކައަކީ ރައީސް ނޫސްވެރިންނަށް ދެއްވި މިނިވަންކަން، އެގޭ ބޭނުން ފުރަތަމަ ހިފަންވީ، ނޫސްވެރިން އެކަމާ އުފާ ކުރަންވީ!" ފިޔާޒް ވިދާޅުވި އެވެ\nދިވެހި މީޑިއާ ރައީސް އިބްރާހިމް މުހައްމަދު ސޯލިހު މޯލްޑިވްސް މީޑިއާ ކައުންސިލް + މޯލްޑިވސް ބްރޯޑްކާސްޓިން ކޮމިޝަން\nކޮރޯނާއާ ގުޅޭ ދޮގު ހަބަރު ނުފަތުރަން އެދެފި


Mask naalhaa ulheynama miadhun feshigen jurimanaa kuraane!\nމާސްކް ނާޅާ އުޅޭނަމަ މިއަދުން ފެށިގެން ޖުރިމަނާ ކުރާނެ!\n01 އޯގަސްޓް 2020 - 11:54:44\nމިއަދުން ފެށިގެން މަގުމަތީގައި މާސްކް ނާޅާ އުޅޭނަމަ ޖުރިމަނާ ކުރާނެ ކަމަށް ފުލުހުން ބުނެފި އެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ)އިން ބުނެފައިވަނީ މިއަދުން ފެށިގެން ވަކިގޮތެއް އަންގަންދެން ފިޔަވަޅުތަކެއް އެޅުމަށް އެ އިދާރާއިން ނިންމާފައިވާކަމަށެވެ.\nއެގޮތުން ގެއިން ބޭރުގައި އުޅޭއިރު އަނގައާއި ނޭފަތާއި ދަތްދޮޅި ނިވައިވާގޮތަށް މާސްކް އަޅަންޖެހޭނެ ކަމަށް އެޗްޕީއޭއިން ބުނެފައިވެ އެވެ.\nމީގެތެރެއިން އިސްތިސްނާވާ ފަރާތްތަކަކީ އުމުރުން ދެ އަހަރުން ދަށުގެ ކުޑަކުދިންނާއި، ކަސްރަތު ކުރަން އުޅޭ މީހުން ކަސްރަތު ކުރުމަށް އެޅޭ ވަގުތުގެ އިތުރުން އެހެން މީހެއްގެ އެހީއާނުލައި މާސްކު އަޅައި މާސްކު ނުނެގޭ މީހުނެވެ.\nއެޗްޕީއޭގެ މި ނިންމުމާއި ގުޅިގެން ފުލުހުން ބުނެފައިވަނީ މިއަދުން ފެށިގެން އެޗްޕީއޭގެ މިގައިޑްލައިން ތަންފީޒު ކުރާނެ ކަމަށެވެ.\nމާސްކް އަޅަން މަޖުބޫރުކުރުމާއެކު މާސްކް ނާޅާއި އާންމު ތަންތަނުގައި އުޅޭ މީހުން 1000 ރުފިޔާއިން ޖޫރިމަނާކުރަން ނިންމާފައިވާ ކަމަށް ހެލްތް އެމާޖެންސީ އޮޕަރޭޝަން ސެންޓަރު (އެޗްއީއޯސީ)އިން ވެސް ވަނީ ހާމަކޮށްފަ އެވެ.\nމީގެ އިތުރުން ރޭގަނޑު 11:00 އިން ފެށިގެން ފަތިހު 5:00 އަށް ބޭރުގައި އުޅުމަކީ މަނާކަމެއް ނަމަވެސް އެވަގުތުތަކުގައި ވެސް މީހުން ބޭރުގައި އުޅެމުންދާ ކަމަށާއި އެހެންކަމުން މީގެ ފަހުން އެ ހަރަކާތްތައް ވެސް ތަންކޮޅެއް ބޮޑަށް ބަލަން ނިންމާފައިވާ ކަމަށް އެޗްއީއޯސިން މައުލޫމާތު ދިފައިވެ އެވެ.


Mohamed Shafiu: 12/1/12 - 1/1/13\nރޯދަހިފުން ސުންނަތްވެގެންވާ ދުވަސްތައް\n1- ދާއޫދުގެފާނުގެ ރޯދަ - ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. أَحَبُّ الصِّيَامِ إِلَى اللهِ صِيَامُ  دَاوُدَ  كَانَ يَصُومُ يَوْمًا وَيُفْطِرُ يَوْمًا -رواه البخاري މާނައަކީ: " ﷲ އެންމެ ލޯބިވެވޮޑިގަންނަވާ ރޯދައަކީ، ދާއޫދުގެފާނު ހިއްޕެވި ރޯދައެވެ. އެކަލޭގެފާނު ދެ ދުވަހުން އެއް ދުވަހު ރޯދަ ހިއްޕެވިއެވެ."\nPosted by Mohamed Shafiu at 1:46 AM2comments\nLabels: ރޯދަ, ރޯދަހިފުން, މުޙައްމަދު ޝާފިޢު ބިން ޢަބްދުލްޣަފޫރު, ސުންނަތްވެގެންވާ ރޯދަ\nފަރުބަދަތަކަކީ ﷲ ތަޢާލާ ދުނިޔެމަތީގައި ލައްވާފައި ވާ ވަރަށް ފުރިހަމަ މަޚްލޫޤެކެވެ. އެއިލާހުގެ އުފެއްދެވުމުގެ ކުޅަދުންވަންތަކަން ހާމަވާ ފުރިހަމަ މިސާލެކެވެ.\nކީރިތި ޤުރުއާނުގައި ސޫރަތުލް އަންބިޔާގެ 31 އާޔަތުގައި ﷲސުބުޙާނަހޫވަތަޢާލާ ވަޙީ ކުރައްވާފައި ވެއެވެ.\nPosted by Mohamed Shafiu at 11:58 PM0comments\nLabels: އެއްކައުވަންތަކަމުގެ ހެކިތައް, ޢަޤީދާ, ފަރުބަދަ\nPosted by Mohamed Shafiu at 3:29 PM0comments


Mi Vaudhu Fuhdhan Noolhe Evves Dhimaaleh Nei! - Vaguthu\nމި ވައުދު ފުއްދަން ނޫޅޭ އެއްވެސް ދިމާލެއް ނެތް!\nރައީސް އިބްރާހިމް މުހައްމަދު ސޯލިހް، ރ. ރަސްގެތީމު ބަޔަކާ ބައްދަލު ކުރައްވަނީ. --- ފޮޓޯ: ރައީސް އޮފީސް\nނ. ކުޑަފަރީ އަލީ ނިޒާރަށް މި ފަހުން ރަށު ތެރެއިން "ކަޅި" ވެސް ޖަހާ ނުލައި ބަލަން ހުރެވުނީ، އެ ރަށުގައި ވަރަށް ރީތިކޮށް ހަދަމުން އަންނަ އިމާރާތެއް ނިމުމަކާ ގާތަށް ދާތީއެވެ. އެއީ މީގެ ދެ ތިން، އަހަރު ކުރިން ނިޒާރަށް ފާހަގަ ކުރެވުނު ތަނެއް ނޫނެވެ. މިއީ ރަށުގެ ރައްޔިތުންގެ ޝަކުވާތަކަށް އެތައް ހައްލެއް ގެންނާނެ މަޝްރޫއެކެވެ. ކުޑަފަރީގައި މިކަހަލަ ކިތަންމެ މަޝްރޫއެއް ކުރިއަށް އެބަދެއެވެ. އެއީ އެ ރަށުގެ ރައްޔިތުންނަށް ލިބޭނެ ހިތްހަމަޖެހުމެކެވެ.\nކޮންމެ ވެރިކަމެއް އައި ކަމުގައި ވިޔަސް އާބާދީ ކުޑަ ރަށްރަށުގައި ދިރިއުޅޭ ރައްޔިތުން ތިބެނީ ވަރަށް ބޮޑު މާޔޫސް ކަމެއްގައެވެ. ރިޔާސީ އިންތިހާބަކާ ދިމާކޮށް ސިޔާސީ ވެރިން ރަށް ރަށަށް އަރައި ބޮޑެތި ވައުދުތަކެއްވެއެވެ. ވެރިއެއްގެ ފަސް އަހަރުގެ ދައުރު ނިމޭ އިރު ވެސް ވައުދު ފުއްދޭ ތަނެއް ނާދެއެވެ. އާބާދީ މަދު ރަށްރަށަށް އެއްވެސް ކަމެއް ނުކޮށްދެއެވެ. އެހެންވެ ސަރުކާރުތަކާ މެދުގައި ބައެއް ރަށްރަށުގެ ރައްޔިތުން ތިބެނީ ވަރަށް ބޮޑަށް ފޫހިވެފައެވެ. އުންމީދެއް ނުކުރެއެވެ.\nކުޑަފަރީގައި ފެނާއި ނަރުދަމާ އެޅުމުގެ މަސައްކަތް ކުރިއަށް ދަނީ.\nރައީސް އިބްރާހިމް މުހައްމަދު ސޯލިހްގެ ސަރުކާރު ވެރިކަމަށް ތިން އަހަރު ފުރުނު އިރު، އާބާދީ މަދު ރަށްތަކަށް މި ސަރުކާރުން ދޭ އަހަންމިއްޔަތު ކަން ކުޑައެއް ނޫނެވެ. އެއް ފަހަރާ ކިތަންމެ މަޝްރޫއެއް ކުރިއަށްދާ ގިނަ ރަށްތަކެއް އެބަވެއެވެ.\nނިޒާރަށް އެންމެ ބޮޑު އުފަލެއް ލިބެނީ ދިގު 50 އަހަރުގެ އިންތިޒާރެއް ކުރި ސާފު ބޯފެނާއި ނަރުދަމާގެ ނިޒާމެއް އެ ރަށުގައި ގާއިމު ކުރެވޭތީއެވެ. އޭނާ އަށް އެ ފެނުނީ ފެނުގެ ނިޒާމްގައި ހިމެނޭ ފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިންގ އިމާރާތެވެ. އެ މަސައްކަތް ކުރަނީ އެމްޑަބްލިއުއެސްސީއިންނެވެ.\nކުޑަފަރީގައި ފެނާއި ނަރުދަމާގެ މަޝްރޫއުގެ ދަށުން ހިމެނެނީ ފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިންގ އިމާރާތާއި 9.5 ކިލޯ މީޓަރގެ ދިގު ފެން ހޮޅިގެ މައިނެޓްވޯރކްގެ ހޮޅި ވަޅުލުމެވެ. މިފެން އުފެއްދުމަށްޓަކައި ދެ އާރުއޯ ޕްލާންޓް ބެހެއްޓުމާއި، ފެން ރައްކާކުރުމަށްޓަކައި ތިން ތާނގީ ބަހައްޓާނެ އެވެ. އަދި 169 ގެއަކަށް ފެނުގެ ކަނެކްޝަން ގުޅައިދީ، ފެންމީޓަރ ބަހައްޓައި، މި ގެތަކަށް ރައްކާތެރި ބޯފެން ފޯރުކޮށްދޭނެއެވެ.\nޅ. އޮޅުވެލިފުށީގައި ފެނާޢި ނަރުދަމާގެ މަސައްކަތް ކުރިއަށް ދަނީ.\nނަރުދަމާ ނިޒާމު ގާއިމު ކުރުމުގެ މަޝްރޫއުގެ ދަށުން 8.1 ކިލޯ މީޓަރުގެ ދިގު ނަރުދަމާގެ މައި ނެޓްވޯކްގެ ހޮޅި ވަޅުލުމާއި ޕަންޕިން ސްޓޭޝަންތައް ގާއިމު ކުރާނެއެވެ. އަދި އެރަށުގައި 650 މީޓަރގެ ޕަމްޕިން ލައިން އެޅުމާއި، 1 ސީ އައުޓް ފޯލް ގާއިމް ކުރާނެއެވެ. ގޭގޭގައި ޖަންކްޝަން ބަހައްޓައި، ނަރުދަމާ ކަނެކްޝަން ގުޅައިދީ މި ގެތަކަށް ނަރުދަމާގެ ހިދުމަތް ފޯރުކޮށްދޭނެއެވެ.\nކުޑަފަރީގައި ހަމައެކަނި ގާއިމު ކުރަނީ ފެނާއި ނަރުދަމާގެ ނިޒާމެއް ނޫނެވެ. އެ ރަށުގައި އައުޓް ޑޯ ޖިމާއި ސްކޫލް ތަރައްގީ ކުރުމާއި ފެން ތާނގީތައް ބެހެއްޓުމާއި ކޭބަލް އަޕްގްރޭޑް ކުރުން ފަދަ ރައްޔިތުންނާ ގުޅުން ހުރި މުހިންމު މަޝްރޫއުތަކެއް ކުރިއަށް އެބަދެއެވެ.\nރައީސް އިބްރާހިމް މުހައްމަދު ސޯލިހްގެ ވެރިކަން ފެށުނު އިރު، ފެނާއި ނަރުދަމާގެ ނިޒާމު ގާއިމު ކުރީ %30 ރަށުގައެވެ. ފަސް އަހަރުގެ ދައުރު ނިމޭއިރު ރާއްޖޭގެ ހުރިހާ ރަށެއްގައި ފެނާއި ނަރުދަމާ ގާއިމްކުރުމަކީ އެމަނިކުފާނުގެ ވައުދެކެވެ.\nރައީސް އިބްރާހިމް މުހައްމަދު ސޯލިހް ރަށަކަށް ވަޑައިގެން ކުޑަކުދިންތަކެއް ކުޅޭ ތަން ބައްލަވާލައްވަނީ. --- ފޮޓޯ: ރައީސް އޮފީސް\n"ދުނިޔޭގައި އުޅޭތާ ބައި ގަރުނު މި ވަނީ. ފެން ވަރާލަން މި ޖެހެނީ ތަޣައްރުވެފައިވާ ފެނުން. ބޯން ކަމުދާ ފެނެއް ނުލިބޭ. އެކަށީގެންވާ ނަރުދަމާގެ ނިޒާމެއް ރަށުގައި ނެތް. މިއީ ރައްޔިތުން އެންމެ ބޭނުންވާ އަސާސީ ހިދުމަތްތައް. ކޮންމެ ވެރިކަމެއް ނިމެނީ، ވާ ކަމެއް ނޯވޭ. އެކަމަކު، މި ވެރިކަމުގައި އަޅުގަނޑުމެންގެ އުންމީދުގެ ހުޅުކޮޅު ނިއްވައެއް ނުލި، ބޭނުންވާ ކަންތައް ފުރިހަމަ ވުމަށް ދެން މާ ގިނަ ދުވަހެއް ނެތް،" ނިޒާރު 48، ކިޔައި ދިނެވެ.\n"އެކަން ހަގީގަތަކަށް ވާ ތަން އަޅުގަނޑުގެ ލޮލަށް މިހާރު އެބަ ފެނޭ،"\nސަރުކާރުގެ ތިން އަހަރުގެ ތަފާސް ހިސާބުތައް ދައްކާ ގޮތުގައި ރާއްޖޭގެ ރަށްރަށުގައި އެންމެ ބާރަށް ކުރިއަށްދާ އެއް މަޝްރޫއަކީ ފެނާއި ނަރުދަމާގެ ނިޒާމު ގާއިމު ކުރުމުގެ މަޝްރޫއެވެ. ރާއްޖޭގައި މީހުން ދިރިއުޅޭ ހުރިހާ ރަށެއްގައި ފެނާއި ނަރުދަމާ ގާއިމު ކުރުމަށްޓަކައި ހިންގާ ޕްރޮގްރާމްތަކުގެ ތެރެއިން 118 ރަށެއްގައި ފެނާއި ނަރުދަމާ ގާއިމު ކުރުމަށް އެއްބަސްވުމުގައި ވަނީ ސޮއިކޮށްފައެވެ. ހުރިހާ ރަށެއްގައި އަމަލީ މަސައްކަތް އަދި ނުފެށުނަސް ޓެންޑާ ކުރުމާއި ސާވޭ ކުރުން ފަދަ ކަންކަން އެ ރަށްރަށުގައި ކުރިއަށް އެބަދެއެވެ. އަމަލީ މަސައްކަތް ފެށުމަށް ބޭނުންވާ ސާމާނުތައް ވެސް ބައެއް ރަށް ރަށަށް ވަނީ ފޯރައިފައެވެ.\nރައީސް އިބްރާހިމް މުހައްމަދު ސޯލިހް ރަށެއްގައި. --- ފޮޓޯ: ރައީސް އޮފީސް\nސަރުކާރުގެ އަމާޒަކީ މި ދައުރު ނިމުމުގެ ކުރިން ހުރިހާ މަސައްކަތެއް ނިންމާލުމެވެ.\nއަމަލީ މަސައްކަތް ކުރިއަށް ދަނީ 56 ރަށެއްގައި\nމަޝްރޫއު ހިންގަން ކޮންޓްރެކްޓަރާ ހަވާލު ކުރެވުނީ 62 ރަށެއްގައި\n23 ރަށެއްގެ މަސައްކަތް ބަޔަކާ ހަވާލު ކުރުމުގެ މަސައްކަތް ކުރިއަށް އެބަދޭ\n34 ރަށެއްގެ މަސައްކަތް ކުރަނީ އިންޑިއާގެ ކުންފުނިތަކުން!\nރާއްޖޭގެ 34 ރަށެއްގައި ފެނާއި ނަރުދަމާގެ ނިޒާމު ގާއިމު ކުރުމުގެ މަސައްކަތް މިދިޔަ މާޗް މަހުގެ ޖޭއެމްސީ ޕްރޮޖެކްޓްސް (އިންޑިއާ) ލިމިޓެޑް، އެސްއެމްސީ އިންފްރާސްޓްރަކްޗާ ޕްރައިވެޓް ލިމިޓެޑް، ޓްރިވޭނީ އިންޖިނިއަރިން އެންޑް އިންޑަސްޓްރީޒް ލިމިޓެޑް އަދި ވިޝްވަރާޖް އެންވައަރޮމެންޓް ޕްރައިވެޓް ލިމިޓެޑާ ވަނީ ހަވާލުކޮށްފައެވެ. މި މަޝްރޫއުގެ ޓެންޑަރިން މަރުހަލާ ކުރިއަށް ގޮސްފައި ވަނީ ފިނޭންސް މިނިސްޓްރީގެ ދަށުންނެވެ.\nވ. ކެޔޮދޫގައި ފެނާއި ނަރުދަމާގެ މަސައްކަތް ކުރިއަށް ދަނީ. ---\nމި މަޝްރޫއުއަކީ އިންޑިއާގެ އެގްޒިމް ބޭންކްގެ ލައިން-އޮފް-ކްރެޑިޓް ފެސިލިޓީތަކުގެ ދަށުން ރާއްޖޭގައި ހިންގޭ ބޮޑު ނުވަ އުމްރާނީ ތަރައްގީގެ މަޝްރޫއު ތަކުގެ ތެރެއިން ޖިއޮގްރަފީގެ ގޮތުން އެންމެ ބޮޑަށް ފެތުރިފައިވާ މަޝްރޫއުއެވެ. މި މަޝްރޫއުގެ ފައިދާ ސީދާ ގޮތުން 34 ރަށެއްގެ 35،000 ރައްޔިތުންނަށް ކުރާނެކަމަށް ލަފާކުރެވެއެވެ.\nސޯޅަ އަތޮޅެއްގެ މައްޗަށް ބެހިފައިވާ މި މަޝްރޫއުގެ ސަބަބުން ދިވެހި ސަރުކާރުން ލާމަރުކަޒީ ނިޒާމެއް ގާއިމްކުރުމަށްޓަކައި ކުރަމުންގެންދާ މަސައްކަތް އިތުރަށް ފުރިހަމަ ވެގެންދާނެއެވެ. މި މަޝްރޫއު ވެސް ދެ އަހަރުގެ ތެރޭގައި ނިންމާލުމަށް ވަނީ އަމާޒު ހިފައިފައެވެ.\nމަޝްރޫއުގައި ހިމެނޭ މައިގަނޑު3ބަޔަކީ:\nވާރޭފެން ރައްކާކޮށް، ބޯން ކަމުދާ ފެނަށް ބަދަލުކުރުން\nލޮނު ފެން ޑީސެލިނޭޓްކޮށް ސަޕްލައިކުރުން\nނަޖިސް އެއްކޮށް، ރައްކާތެރިކަމާއިއެކު ނައްތާލުން\nމި މަޝްރޫއުގެ ފައިދާތަކުގެ ތެރެއިން ފާހަގަކޮށްލެވެނީ މި ރަށް ރަށުގައި ދިރިއުޅޭ ރައްޔިތުން ބޯ ފެން ގަތުމަށް ކުރާ ހޭދަ އެތައް ހަރަދެއް ކުޑަވެގެން ދާނެކަމެވެ. އެގޮތުން ފަސް މީހުން ދިރިއުޅޭ ގެއެއްގައި އެއް ލީޓަރުގެ ފެން ފުޅި ތިން ރުފިޔާ އަށް ބޯން ގަންނަ ނަމަ، މަހެއްގެ މައްޗަށް އާންމުކޮށް ބޯ ފެން ގަތުމަށް 450 ރުފިޔާ ހަރަދުކުރެވެއެވެ. އަދި އަހަރުގެ ނުވަ މަސް ދުވަހު މި ހަރަދު ކުރަންޖެހޭކަމަށް ބަލައިފިނަމަ މުޅި އަހަރުގެ ތެރޭގައި ކޮންމެ މަހަކު 337 ރުފިޔާ ހަރަދުކުރެވެއެވެ. ނަމަވެސް، ފެނުގެ ނިޒާމު ގާއިމު ކުރުމުން ގޭބިސީތަކުން ހަރަދު ކުރަން ޖެހޭ އަދަދު ބޮޑު ތަން ކުޑަވާނެއެވެ.\nބ. ކަމަދޫގައި ފެނާއި ނަރުދަމާގެ މަސައްކަތް ކުރިއަށް ދަނީ.\nހޫނު ގަދަ ބައެއް ދުވަސްވަރާއި އިރުވައި މޫސުމުގައި ބައެއް ރަށްރަށުގެ ރައްޔިތުން ފެނަށް ޖެހިގެން ރިޕޯޓު ކުރެއެވެ. ނެޝަނަލް ޑިޒާސްޓަ މެނޭޖްމަންޓް ސެންޓަރު (އެންޑީއެމްއޭ) ގެ ރިކޯޑުތައް ދައްކާ ގޮތުން އާންމުކޮށް އަހަރެއްގެ މައްޗަށް ތިން މަސް ދުވަހު ބައެއް ރަށްތަކުން ފެނަށް ޖެހެއެވެ. ފެނުގެ ނިޒާމު ގާއިމުކުރެވުމާ އެކު، އިމަޖެންސީ ހާލަތްތަކުގައި ފެން ފޯރުކޮށްދޭން ކޮންމެހެން ނުޖެހޭނެއެވެ.\nއެންޑީއެމްއޭގެ ރިކޯޑުތައް ދައްކާ ގޮތުގައި ރާއްޖޭގެ ރަށްތަކަށް އިމަޖެންސީ ހާލަތްތަކުގައި ރަށްތަކަށް ފެން ފޯރުކޮށްދިނުމަށްޓަކައި 1،000 ލީޓަރުގެ މަގުން 80 ޑޮލަރު (1،233ރ.) ހަރަދު ކުރެއެވެ. އެއީ ފަސް މީހުން އުޅޭ ގެއެއް ނަމަ، ދުވާލެއްގެ މައްޗަށް 20 ލީޓަރުގެ ފެން ބޭނުންވާ އިރު، ސަރުކާރުން މަހެއްގެ މައްޗަށް 925ރ. ހަރަދު ކުރަން ޖެހޭނެއެވެ. އެކަމަކު، މި މަޝްރޫއު ނިމުމާ އެކު، ސަރުކާރުން ކުރަން ޖެހޭ ހަރަދު ވެސް ކުޑަވެއެވެ.\nރާއްޖޭގެ ހުރިހާ ރަށެއްގައި ހެން އަސާސީ ހިދުމަތްތައް ގާއިމު ކުރުމުގެ މަސައްކަތް ވަރަށް ހަލުވި ދުވެއްޔެއްގައި ކުރިއަށްދާ ކަމީ ރައްޔިތުން ހިތްހަމަޖެހޭނެ ކަމެކެވެ. ރައްޔިތުން ބޭނުން ވަނީ އެ ހުރިހާ މަސައްކަތްތަކެއް ނިމި އޭގެ "ފޮނި މީރުކަން" ލިބުމެވެ. ކުޑަފަރީގައި ދިރިއުޅޭ ނިޒާރު މެން ކަހަލަ މީހުން ތިބީ އެ އުންމީދުގައެވެ. ނިޒާރަށް ގަބޫލު ކުރެވޭ ގޮތުގައި ސަރުކާރުން އެ ވައުދު ފުއްދާނެ ކަމާ މެދުގައި އެއްވެސް ޝައްކެއް މިހާރު ނެތެވެ.\nނޮވެމްބަރު 20, 2021 08:58\nމަށަށް ހީވަނީ ވެރިކަމަށް އަންނަނީ ތި ހުރިހާ ކަމެއް ކޮށްދޭންހެން. ދެން ތިކަމާ އަޖައިބު ވާކަށް ނުޖެހޭ\nނޮވެމްބަރު 20, 2021 12:01\nވެރިކަމަށް ކޮންމެ ބަޔަކުވެސް އަންނަނީ ރައްޔިތުންނާ ގައުމާ ދީނުގެ ހެވާލާބަޔަށް މަސައްކަތްކުރަން! އެކަމަކު އެހެނެއްނޫންވަނީ!! ޖީބު ބޮޑުކުރަނީ!! މިވެރިން އަދި މާނުރައްކާ! ގައުމުވެސް ވިއްކަނީ! ދޮގުހަދަނީ އިންތިހާއަށް! އާބާދީ ބޮޑެތި ރަށްތަކަށްގޮސް ހުސްދޮގު ވާއުދުވަނީ!! އެގޮތުން އަބަދު ކިޔާނެ އައްޑޫ ތަރައްގީ ކުރާނެ ވާހަކަ!! އައްޑޫ ތަރައްގީއެއް ނުކުރާނެ!! ކޮންމެ ވޯޓަކާ ދިމާކޮށް އައްޑޫ ރައްޔިތުންގެ ބޮލަށް ޗިޕް ޖަހައިގެން ސިޔާސީ މަންފާ ހޯދުމަށްޓަކައި އަބަދުމެ ޖަހާ ސަކަރާތެއް އައްޑޫ ތަރައްގީއޭ ކިޔަައިގެން!! މައުމޫނުގެ ދިގު 30 އަހަރު ކުރީ އެކަން!! ކޮބާ ލިބުނު ތަރައްގީއަކީ އައްޑޫއަށް؟ ތި އަނދުނެއްގެ ޖެހިތިބެ އަހަރަމެން ކުޑައިރު އަހަރެމެންގެ މައިންބަފައިން ދިޔައީ ހޭބޯނާރާ ހަމަ މައުމޫނަށް ވޯޓް ދެމުން! އެއީ ދެން އަންނަ ދައުރެއްގަ ރަގަނޅުވާނެ ކަމުގެ އުންމީދުގަ! މިހާރު މައިން ބަފައިން އެމީހުންގެ އުމުރު ހުސްކޮށް އެވަނީ މިދުނިޔެ ދޫކޮށްފަ ތިޔަކިޔާ ތަރައްގީއެއް އެމީހުންގެ ލޮލަށް އައްޑޫއިން ނުފެނި!! މިހާރު އަހަރެމެންގެ އުމުރުން 45 އިން މައްޗަށް ދިޔައީ! ތިޔަ ތަރައްގީއެއް އަދިވެސް ނުފެނޭ!! އަހަރެމްނެގެ ދަރިންގެ އުމުރު އެއުޅެނީ 19 އަހަރުގަ! އެމީހުން މުސްކުޅިވެ އެހާލުގަ މިދުނިޔެ ދޫކޮށްދާއިރު ތިޔަބުނާ ތަރައްގީއެއް އެކުދިންނަށް ފެންނާނެބާއޭ މިހާރު އެބަ ހިތައްއަރާ!! މިސިޔާސީ މީހުން ކުރާހާވެސް ކަމަކީ ދޮގުތައް ހަދައިގެން ރައްޔިތުންގެ ބޮލަށް ސަވާރުވެގެން މަގާމުތަކަށް އައިސް އަމިއްލަ އަންބޮނޑި ބޮޑުކުރަނީ! ގައުމު ހަލާކު ކުރަނީ! މިހާރު މިއޮތީ އެކަމުގައި ޕީއެޗްޑީ ހާސިލުކުރަމުންދާ ސަރުކާރެއް! އަޅެ މިވަބާއިން އައްޑޫ ރައްޔިތުން ސަލާމަތްކުރައްވާނދޭވެ! އެމީހުން މިމަކަރުވެރިންގެ ވަކިތަކުން ސަލާމަތްކުރައްވާށި އާމީން!!\nނޮވެމްބަރު 20, 2021 09:13\nއެްވެސް މުސްތަގުބަލެން ނެތް ކުދި ކުދި ރަށްތަކަށް ކުރާ ބެޭކާރު ހަރަދު ތަކެއް.މީ އެންވެސް ދުރު ވިސްނުމެން ގެންގުޅޭ ބައެންނޫން.\nނޮވެމްބަރު 20, 2021 10:06\nބަލަ މައުމޫނު، އަންނި، ވަހީދު އަދި ޔާމީނު ކީއްވެތަ އެމީހުން ހުޅުމާލެޔަށް ނުގެނައީ. އެވެސް ދިވެހި ރައްޔިތުން. ނުޖެހޭ ތިބޭފުޅާ ބުރިޖުގަ ދުއްވާއިރު އެމީހުން ނަޖިސް ފެނުން ފެންވަރާކަށް. އިބޫ ރަނގަޅު. ލޯނު ނަގައިގެންވެސް ކޮށްފަ ބަހައްޓާތި\nނޮވެމްބަރު 20, 2021 10:46\nކުދި އާބާދީ ރަށްރަށުގެ ކަންކަން ކުރަނީ މެގަ ޕްރޮޖެކްޓް ނުހިންގޭނެތީ. ކުދި ރަށްރަށުގެ ރައްޔިތުން ގުނބޯ ހެއްދުން ކަމަކީ. ކުރާނެ ،ސޮއި ކޮށްފި،ސާވޭ ކުރަނީ ،މުޅިން މިވަރެއްގަ3އަހަރު މިދިޔައީ. 300 މީހުން ހަމަނުވާ ރަށެއްގަވެސް ފެނާ ނަރުދަމާ އަޅާ ނުނިމޭ3އަހަރުން. އުއްޗުވެސް ތިޔަށް ވުރެން އަވަހަށް 600 ކޮޓަރީގެ ރިޒޯޓް އެބަ އެކަށް ނިންމާ.\nނޮވެމްބަރު 20, 2021 11:02\nތިނިންމަން ކިހާ ދުވަހެއް ތިކަމަށް ދާނެބާ ؟؟\nނޮވެމްބަރު 20, 2021 11:36\nއެއްކަލަ ހަޔާތްކުޑަ ފަރީދޯ މީ\nނޮވެމްބަރު 20, 2021 11:40\nއެކަމަކު އަދުރޭމެން ސިޔާމުމެން ބުނަނީ އެއްވެސް ކަމެއް ކަމެއް ނުކުރެޔޭ\nނޮވެމްބަރު 20, 2021 11:58\nމިސަރުކާރުން މުޅިންވެސްހުރީ މެގަޕްރޮޖެކްޓް ހިންގުމަށް ބޮޑެތި އަދަދުތަކުން ބަޖެޓްގައި ފައިސާ ޖަހައިގެން ފައިސާ ނަގައި ކުދިރަށްތަކުގައި މާބޮޑު ހަރަދެއްނުކޮށް ކުދިކުދިދެތިން ކަމެއްކޮށްލާފައި. މެގަ ޕްރޮޖެކްޓް ހިންގުމުގެ ގާބިލުކަމެެއް މިސަރުކާރަކުނެތް.\nނޮވެމްބަރު 20, 2021 12:28\nސަރުކާރުން ކަންކަން ކުރަން މަޖުބޫރުވަނީ ޒިންމާދާރު އިދިކޮޅުބަޔަކު ތިބީމަ ، މީގެ ކުރިން އިދިކޮޅުގައި ތިބެނީ ޒާތީ ކަންކަންކަމާއި ހަލަބޮލި ކުރުމުގެ ފިކުރު ގެންގުޅޭބައެއް ،\nނޮވެމްބަރު 20, 2021 13:59\nކުދި ކުދި ރައްތަކުގެ މީހުން ބޮޑިތި ރައްށަ ބަދަލުކޮއްގެންނޫނީ ހައްލެއް ނުލިބޭނެ އާބާދީ މަދުވީމަ ހޮސްޕިޓަލެއްވެސް ނޭޅޭނެ.\nނޮވެމްބަރު 20, 2021 14:23\nކިތައްމެ ގިނަ ކަމެއް ކުރިޔަސް އަދި ނުކުރިޔަސް މިހާ ދީނާ ދުރު ބަޔަކަށް ވޯޓެއް ނުދެވޭނެ. އެއްމެ ކުޑަ މިނުން ވެސް ބަޖެޓުގަ އިސްލާމީ ކަންތަކައް ހުރި ބައި ކުޑަކުރީ.\nނޮވެމްބަރު 20, 2021 14:27\nނޫސްތަކުން ފެންނަ އިރު ހީވަނީ އަހަރުމެންނަށް ބޭނުންވާ ހުރިހާ ކަމެއް ފުދުނީހެން\nނޮވެމްބަރު 20, 2021 15:03\nާމައްސަލައަކީ އިންޑިއާއިން ގޮތްނޭގޭ އެއްބަސްވުންތައް ހަދައިގެން ލޯނުނަގައި ގައުމު އަޅުވެތިކުރާތީ\nނޮވެމްބަރު 20, 2021 17:40\nބޮޑެތި ހުރިހާ ރަށެއްގަ ފެނާ ނަރުދަމާ އަޅާނިއްމާފަހުރީ ދެން ޖެހޭނީ ކުދިރަށްތަކުގަ މަޝްރޫ ހިންގަން.\nނޮވެމްބަރު 20, 2021 22:27\nއަޅުގަނޑުމީ ވަރަށް ގާތުން ޔާމީނުގެ ސަރުކާރުން ރާއްޖެތެރޭގެ ޞިއްޙީ ނިޒާމް ކުރިއަރުވަން ކިޔައިގެން ކުރިކަންތައް ދުށް މީހެއް. ހަމައެޔާއެކު މާލޭގެ ޞިއްޙީ ނިޒާމް ވެސް ކުރިއަރުވަން އުޅުނު ގޮތް ދުށްމީހެއް. ކުޑަ މިސާލެއް. ކުޅުދުއްފުށީ ރީޖަނަލް ހޮސްޕިޓަލް ޓާޝަރީ ކުރާށޭ ކިޔާފައި އިންޑިއާ ބަޔަކަށް 40 ވަރަކަށް މިލިއަން ދީފި. ވީކަމެއް ހަރާން. ދެން ހުޅުމާލޭ ހޮސްޕިޓަލުގައި ޒަމަނީ ފަރުވާ ދެވޭ ލެބެއް ގާއިމް ކުރާށޭ ކިޔާފައި ބަޔަކަށް 100 މިލިއަން ރުފިޔާ ދިން. ވީކަމެއް ހަރާން. އެކަމަކު ކޮވިޑް 19ގެ ދަތިހާލަތުގައިވެސް ރައީސް ސާލިހް އަތޮޅުތަކުގެ ޞިއްޙީ ނިޒާމް ކުރިއަރުވަމުން އެދަނީ ފަތުއަޑުކިޔާފައި.\nނޮވެމްބަރު 21, 2021 08:48\nކަލޭ މެންނަށް ވައުދެއްވެސް ނޫން ފުއްދޭނީ! ކޮބައިތަ؟..މާލޭ ރައްޔިތުންނަށް ގެދޮރު ދިނުމަށް ވީ ވައުދު! ވޯޓެއް ނުދޭނަން! ހަދާން ކުރާތީ! ނޯ ވޯޓް ނޯ ގޯތި.


Lanka ge hamanujehun thakugai 100 meehun hayyaru koffi | Mihaaru\nލަންކާގެ ހަމަނުޖެހުންތައް ކޮންޓްރޯލް ކުރުމުގެ ގޮތުން، ކޮލަމްބޯގެ އުތުރުން އޮންނަ މިނުވަންގޮޑާގައި ރިކްޝޯއެއް ސިފައިން ޗެކް ކުރަނީ. --ފޮޓޯ:އޭއެފްޕީ\nލަންކާގެ ހަމަނުޖެހުންތަކުގައި 100 މީހުން ހައްޔަރުކޮށްފި\n16 މެއި 2019 - 12:15\nފުލުހުންގެ ތަރުޖަމާން ރުވާން ގުނަސެކަރަ ވިދާޅުވީ ހަމަނުޖެހުން އެންމެ ބޮޑަށް ހިންގި ނޯތު-ވެސްޓަން ޕްރޮވިންސް (އެންޑަބްލިއުޕީ) އިން ހައްޔަރު ކުރި 78 މީހުން އަދިވެސް ތިބީ ފުލުހުންގެ ބެލުމުގެ ދަށުގައި ކަމަށެވެ. އެހެން ހިސާބުތަކުން މީހުން ހައްޔަރު ކުރީ ފުލުހުން ހިންގި އޮޕަރޭޝަންތަކުގަ އެވެ.\nއެންޑަބްލިއުޕީގެ ހަމަނުޖެހުންތައް ކޮންޓްރޯލް ކުރުމަށް އިތުރު 5،500 ފުލުހުން ވަނީ ފޮނުވައިފަ އެވެ. އެ ޕްރޮވިންސްގެ ހަމަނުޖެހުންތަކުގައި ހޯމަ ދުވަހު ވަނީ މުސްލިމަކު މަރާލައިފަ އެވެ. އަދި މުސްލިމުންގެ ފިހާރަތަކާއި މިސްކިތްތަކަށް ވަނީ ގެއްލުން ދީފަ އެވެ.\nލަންކާގެ މުސްލިމުންނަށް ހަމަލާތައް އަމާޒުވާން ފެށީ އެޕްރީލް 21 ވަނަ ދުވަހު ދިން ބޮން ގޮއްވުމުގެ ހަމަލާތަކަށް ރައްދު ދިނުމުގެ ގޮތުންނެވެ.\nގުނަސެކަރަ ވިދާޅުވީ ކޮލަމްބޯގެ އުތުރުން އޮންނަ އެންޑަބްލިއުޕީ އާއި ޖެހިގެން އޮންނަ ގަމްޕަހާ އަވަށުގައި މިހާރު ވެސް އޮންނަނީ ރޭގަނޑު ކާފިއު ހިންގާފައި ކަމަށެވެ. ހަމަނުޖެހުންތައް ބޮޑުވުމުން މި ހަފުތާގައި މުޅި ލަންކާގައި ވަނީ ދެ ރެއަކު ކާފިއު ހިންގައިފަ އެވެ.\nސިފައިންގެ ތަރުޖަމާން ސުމިތު އަތަޕައްތޫ ވިދާޅުވެފައި ވަނީ ހަމަނުޖެހުމުގެ ހާލަތު މިހާރު ކޮންޓްރޯލް ކޮށްފައިވާ ކަމަށެވެ.\nފުލުހުން ބުނީ ހަމަނުޖެހުން ހިންގި ސަރަހައްދުތަކުގެ ސީސީޓީވީ ފުޓޭޖްތައް ބެލުމުގައި ވެސް ފުލުހުންގެ އެތައް އޮފިޝަލުންނެއް ހަރަކާތްތެރިވަމުންދާ ކަމަށެވެ.\nސަރުކާރުގެ ތަރުޖަމާން ނަވިން ޑިސަނަޔަކަ ވިދާޅުވީ ހަމަނުޖެހުމުގައި އިސްކޮށް ތިބި މީހުން ދެނެގެންފައިވާ ކަމަށާއި އެ މީހުން މިހާރު ތިބީ ފުލުހުންގެ ބެލުމުގެ ދަށުގައި ކަމަށެވެ. ހައްޔަރުކޮށްފައިވާ މީހުންގެ ތެރޭގައި ލަންކާގެ ބުޑިސްޓުންގެ އިސް މީހެއް ކަމަށްވާ އަމިތު ވީރަސިންހަ ހިމެނެ އެވެ. މިދިޔަ އަހަރުގެ މާޗު މަހު ކެންޑީގައި މުސްލިމުންނާ ދެކޮޅަށް ދިން ހަމަލާތަކުގައި ވެސް އިސްކޮށް ހުރީ އޭނާ އެވެ.\nއިތުރު ލިޔުންތައް ސްރީ ލަންކާ މިސްކިތްތައް


vnews - Flat libunu meehunge nan haamanukuree olhuvaalan: Gulhifaivaa Party thah\nފްލެޓު ލިބުނު މީހުންގެ ނަން ހާމަނުކުރީ އޮޅުވާލަން: ގުޅިފައިވާ ޕާޓީތައް\nފްލެޓު ލިބުނު މީހުންގެ ނަން ހާމަނުކުރީ ފްލެޓު ދިނުމުގައި މަކަރު ހަދާފައިވާކަން ހާމަވެދާނެތީ ކަމަށާއި ކޮރަޕްޝަނަށް މަގުފަހިވާ ގޮތަށް ހިންގާފައި ހުރި ކަންކަން ބެލޭނެ ކަމަށް ގުޅިފައިވާ ސިޔާސީ ޕާޓީތަކުން ބުނެފިއެވެ.\nގުޅިފައިވާ ސިޔާސީ ޕާޓީތަކުން މިހެން ބުނީ ގެދޮރުވެރި ކުރުމުގެ ޕްރޮގްރާމުގެ ދަށުން ފްލެޓު ލިބުނު 661 މީހުންގެ ލިސްޓު އިއްޔެ ސަރުކާރުން އާންމުކޮށްފައިވާއިރު، އެ ލިސްޓާ ގުޅޭގޮތުން ރައްޔިތުންގެ ޝަކުވާ ވަރަށް ބޮޑުވެފައި ވަނިކޮށް، މިއަދު ބޭއްވި ނޫސްވެރިންގެ ބައްދަލުވުމެއްގައެވެ.\nކުނޫޒުގައި ބޭއްވި ނޫސްވެރިންގެ ބައްދަލުވުމުގައި ގުޅިފައިވާ ސިޔާސީ ޕާޓީތަކުގެ ތަރުޖަމާނު ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފް ވިދާޅުވީ ރައީސް މައުމޫންގެ ދައުރުން ފެށިގެންވެސް ގޯތި ދޫކުރިޔަސް އަދި ފްލެޓް ދޫކުރިޔަސް އެލިބެނީ ކޮން ބަޔަކަށްކަން ވަރަށް ރަގަޅަށް އެނގެން އޮންނަ ކަމަށެވެ. ނަމަވެސް އިއްޔެ ހައުސިން މިނިސްޓްރީން ކުއްލިއަކަށް ހަމައެކަނި ނަމްބަރުތަކެއް އާންމުކޮށް، އެއީ ފްލެޓު ލިބުނު މީހުންގެ މަސްލަހަތަށްޓަކައި ކަމަށް ހައުސިން މިނިސްޓަރު ވިދާޅުވެފައިވާއިރު މަސްލަހަތު އޮންނަން ޖެހެނީ ހަމައެކަނި ފްލެޓު ލިބުނު މީހާގެ ނޫން ކަމަށެވެ.\nއެތައް ހާސް ބަޔަކު ފްލެޓަށް އެދި ހުށަހަޅާފައިވާއިރު މިއީ ފްލެޓަށް އެދި ހުށަހެޅި އެންމެންގެވެސް މަސްލަހަތު އޮތް ކަމެއް ކަމަށް މަހުލޫފް ވިދާޅުވިއެވެ. އަދި ވިދާޅުވީ މިކަން ކުރަންޖެހޭނީ މިއަށްވުރެ ދެފުށްފެންނަ ގޮތަށް ކަމަށާއި އާންމުކޮށްފައިވާ ލިސްޓާ ގުޅިގެން ރައްޔިތުންގެ ބޮޑެތި ޝަކުވާތަކެއް އެބަހުރި ކަމަށެވެ.\n"100 ޕޮއިންޓް ހަމަވި މީހުންނަށް ނުލިބި 60 ޕޮއިންޓް ލިބުނު މީހުންނަށް ފްލެޓު ލިބިފައި އެބަހުރި. އެހެންވީމަ 100 ޕޮއިންޓް ލިބުނު މީހާއަށް އެނގެންޖެހޭ ތިމަންނައަށް ނުލިބި 60 ޕޮއިންޓް ލިބުނު މީހާއަށް ފްލެޓު ލިބުނީ ކީއްވެކަން. އަޅުގަނޑުމެންނަށް މައުލޫމާތު ލިބިފައިވާގޮތުން ބޮޑެތި އަދަދުތަކުން މީހުން އަތުން ފައިސާ ނަގާފައި އެބަހުރި. އެއް މައްސަލައެއްގައި ދެލައްކަ ރުފިޔާ ހައުސިން މިނިސްޓްރީގެ އިސް ބައެއް ބޭފުޅުންނަށް ހުށަހަޅައިގެން އޭގެ ބަދަލުގައި ފްލެޓު ހޯދާފައި އެބަހުރި" މަހުލޫފް ވިދާޅުވިއެވެ.\nއޭނަ ވިދާޅުވީ ކޮރަޕްޝަނަށް މަގުފަހިވާގޮތަށް ފްލެޓު ހޯދާފައި ތިބި މީހުންނާއި އެގޮތަށް ފްލެޓު ދިނުމުގައި ޝާމިލްވާ މީހުންގެ މައްސަލަ ފަހުން ބެލޭނެ ކަަމަށާއި އެފަދަ ކަމެއްގައި އެއްވެސް މީހަކު ބައިވެރިނުވުމަށް އެދޭ ކަމަށެވެ.\nމަހުލޫފް ވިދާޅުވީ ރައީސުލްޖުމްހޫރިއްޔާގެ އަނބިކަނބަލުން ފާތިމަތު އިބްރާހީމް ހިންގަވާ އޮފީސް މެދުވެރިކޮށްވެސް ފްލެޓު ދިނުމުގެ މަސައްކަތް ކޮށްފައިވާކަމުގެ މައުލޫމާތު ލިބިފައިވާ ކަމަށެވެ. އަދި ފްލެޓު ލިބުނު މީހުންގެ ނަންތައް އާންމު ނުކުރަން އުޅޭ މައިގަނޑު ސަބަބަކީ މިހެން ހިންގާފައި ހުރި ޖަރީމާތައް ހާމަވެދާނެތީ ކަމަށާއި ހާމަކަން ބޮޑު ލިސްޓެއް އާންމު ނުކުރަން އުޅެނީ މަކަރުހަދައި އޮޅުވާލުމަށް ކަމަށެވެ.\nސަރުކާރު ވެރިކަމަށް އައީ ރައްޔިތުންނަށް ބޯހިޔާވަހިކަން ހޯދައިދޭއިރު މީހުން އުޅޭ ތަންތަނަށް ގޮސް އެތަންތަނުގެ ހާލަތު ބަލާފައި އެކަން ކުރުމަށް ކަމަށާއި ކެމްޕޭނުގައިވެސް އަދި ވެރިކަމަށް ވަޑައިގަތް ފަހުންވެސް އެވާހަކަ ރައީސް ޔާމީން ވިދާޅުވެފައިވާ ކަމަށް މަހުލޫފް ވިދާޅުވިއެވެ. އެހެންކަމުން މިއަދު ނިކަމެތި ހާލަތުގައި އުޅޭ ރައްޔިތުންނަށް ވަންނާނެ ތަނެއް ނެތި، ފުދުންތެރި މީހުންނަށް ފްލެޓު ލިބުމަކީ ބަލައިގަނެވޭނެ ކަމެއް ނޫން ކަމަށް އޭނަ ވިދާޅުވިއެވެ.\n"6 ފޫޓު 8 ފޫޓުގެ ގޮޅިއެއްގެ ތެރޭގައި ދެމަފިރިންނާއި3ކުދިން ނިދައިގެން ކައިގެން ބޮއިގެން އުޅޭ މަންޒަރު އަޅުގަނޑަށް ފެނޭ. އެމީހުންނަށް ނުލިބި އެއްކަލަ ފަނޑިޔާރަށް ފްލެޓު މިލިބެނީ. ބައްލަވާ މިފަހުން، ރައްޔިތުންނަށް ދޭން ކަމަށް ހަދާފައި އެޅި ފްލެޓުތަކަކުން ސުޕްރީމް ކޯޓު ހުރިހާ ފަނޑިޔާރުންނާއި ހައި ކޯޓުގެ ހުރިހާ ފަނޑިޔާރުންނާއި މިނިވަން މުއައްސަސާތަކުގެ ހުރިހާ ވެރިންނަށް ފްލެޓު ލިބުނު. އެކަމަކު މިދެންނެވި ނިކަމަތި ފަންތީގައި އުޅޭ ނުވަތަ ކޮންމެހެން ބޯހިޔާވަހިކަން މަޖުބޫރުވާ އެއްވެސް މީހަކަށް ނުލިބޭ" ގުޅިފައިވާ ސިޔާސީ ޕާޓީތަކުގެ ތަރުޖަމާނު ވިދާޅުވިއެވެ.\nމަހުލޫފް ވިދާޅުވީ 661 ފްލެޓަކީ މިސަރުކާރުން އެޅި ފްލެޓުތަކެއް ނޫން ކަމަށާއި މިފްލެޓުތައް އަޅަން ފެށީ ރައީސް ނަޝީދުގެ ސަރުކާރުގައި ކަމަށެވެ. މިސަރުކާރުން އުޅެނީ ދައުރު ހަމަވާން އަހަރެއްހާ ދުވަހަށް ވީއިރުވެސް ކުރީ ސަރުކާރުގައި ނިންމާފައި ހުރި ތަންތަންވެސް އިންސާފުވެރިކަމާއެކު ރައްޔިތުންނަށް ދޭން ނޭނގިގެން ކަމަށެވެ. އަރަބިއްޔާއާއި ގާކޮށީގައި އަޅާފައިވާ ފްލެޓުތައް ކުޑަ އަގެއްގައި ދޭން ސަރުކާރުން އެއްބަސްވެފައި ވަނިކޮށް މީހުންގެ ބޮލުގައި ބޮޑެތި ލޯނުތަކެއް އަޅުވައިގެން ނޫން ގޮތަކަށް އެތަންތަން ނުދޭން ހަދައިގެން، އަދިވެސް އެތަންތަނަށް މީހުން ނުވަންނަ ކަމަށް މަހުލޫފް ވިދާޅުވިއެވެ.\nއަދި ވިދާޅުވީ ނިކަމެތިންނަށް ބޯހިޔާވަހިކަން ދޭން ޖެހެނީ އަތްފޯރާއަގުގައި ކަމަށާއި ފްލެޓު ދިނުމުގައި ސަރުކާރުން އަމަލުކުރާ އުސޫލާމެދު ގުޅިފައިވާ ސިޔާސީ ޕާޓީތަކުން ވަރަށް ކަންބޮޑުވާ ކަމަށެވެ. ފްލެޓު ލިބުނީ ކޮން ބަޔަކަށް ކަމާއި ލިބުނު މީހުންނަށް ލިބުނީ ކިހިނެއްކަން ރައްޔިތުންނަށް ވަރަށް ރަގަޅަށް އެގެންޖެހޭ ކަމަށާއި އެތަފުސީލުތައް ހިމަނައިގެން ހާމަކަންބޮޑުގޮތެއްގައި ލިސްޓު އާންމުކުރުމަށް ގޮވާލައްވާ ކަަމަށް މަހުލޫފް ވިދާޅުވިއެވެ.\nގިނަ ދުވަސްތަކަކަށްފަހު ފްލެޓު ލިބުނު މީހުންގެ ލިސްޓު އާންމުކުރިއިރު، ފްލެޓް ލިބުނު މީހުންގެ މައުލޫމާތު ހާމަކުރުމުގެ ބަދަލުގައި ހާމަކޮށްފައިވަނީ އެމީހުން ހުށަހެޅި ފޯމު ނަމްބަރެވެ. ހައުސިން މިނިސްޓަރު ޑރ.މުހައްމަދު މުއިއްޒު ވިދާޅުވީ މިގޮތަށް ހެދީ ފްލެޓު ލިބުނު މީހުންނާއި ނުލިބޭ މީހުންގެ ހައްގުތައް ރައްކާތެރިކޮށްދިނުމުގެ ގޮތުން ކަމަށެވެ. ނަމަވެސް މިއީ އޮޅުވާލުމަށް ކޮށްފައިވާ ކަމެއް ކަމަށް ބުނެ އެތައް ބަޔަކު ގެންދަނީ ހިތްހަމަނުޖެހުން ފާޅުކުރަމުންނެވެ.\nޝިފްޒާ މުސްޠަފާ Follow @@Vmedia_Shifza އަންހެނުންނާއި ކުޑަކުދިންނާއި ޒުވާނުންނާއި ދުވަސްވީ މީހުން، އަދި އިޖުތިމާއީ ދާއިރާއަކީ ޝިފްޒާގެ ހާއްސަ ދާއިރާތަކެވެ. ވީމީޑިއާގެ ވީޓިވީގެ ނިއުސް އޭންކާ އެއްގެ ގޮތުގައި ޝިފްޒާ ވިދަ އެވެ.


SunOnline: Hull City balikoh United in league cup ge final aai gaathah\nއިނގިރޭސި ލީގް ކަޕްގައި ރޭ ޔުނައިޓެޑް އާއި ހަލް ސިޓީ ކުޅުނު މެޗުގައި ޔުނައިޓެޑްގެ ދެވަނަ ގޯލު ފެލައިނީ ކާމިޔާބް ކުރުމަށްފަހު އުފާފާޅު ކުރަނީ --- ފޮޓޯ: އޭޕީ\nހަލް ސިިޓީ ބަލިިކޮށް ޔުނައިޓެޑުން ލީގްކަޕް ފައިނަލާ ގާތަށް\nސެމީ ފައިލަންގެ ފުރަތަމަ ލެގުގައި ހަލް ސިޓީގެ މައްޗަށް 0-2ގެ ނަތީޖާ އަކުން ކުރި ހޯދައިގެން އިިނގިރޭސި ލީގްކަޕްގެ ފައިނަލާ ގާތަށް މެންޗަސްޓާ ޔުނައިޓެޑް ޖެހިލައިފިއެވެ.\nޔުނައިޓެޑްގެ އޯލްޑް ޓްރެފޯޑް ސްޓޭޑިއަމްގައި ރޭ ކުޅުނު މެޗުގައި މިވަގުތު އެންމެ ރަނގަޅު ފޯމެއްގައި ހުރި ސްވިިޑަން ފޯވާޑް ޒަލްޓަން އިބްރަހިމޮވިޗު ފިޔަވައި މުހިންމު ގިނަ ކުޅުންތެރިން ވަނީ ފުރަތަމަ 11ގައި ހިމަނާފައެވެ. އިބްރަހިމޮވިޗު ޓީމުން ބައިކީ ކުރީ ބަލިވެއުޅޭތީއެވެ.\nފުރަތަމަ ހާފުގައި ވާދަވެރި ކުޅުމެއް ފެނިގެންދިޔައިރު އެއްވެސް ޓީމަކަށް ވަނީ ގޯލެއް ކާމިޔާބުކުރެވޭ ގޮތް ނުވެފައެވެ. ޔުނައިޓެޑަށް ލީޑު ނަގައިދިން ގޯލު ދެވަނަ ހާފްގެ 56 ވަނަ މިނެޓްގައި ކާމިޔާބްކޮށްދިނީ ހުއާން މާޓާއެވެ. އެ ނަތީޖާގައި އޮވެ މެޗު ނިމެން ދަނިކޮށް ޔުނައިޓެޑްގެ ލީޑު ފުޅާ ކޮށްދިން ގޯލު 89 ވަނަ މިނެޓްގައި ކާމިޔާބްކޮށްދިނީ މައުރޯނޭ ފެލައިނީ އެވެ.\nމެޗަށްފަހު ވާހަކަ ދައްކަމުން ޔުނައިޓެޑްގެ ކޯޗު ހޯސޭ މޮރީނިއޯ ބުނީ ފުރަތަމަ ހާފުގައި އެޓީމުގެ ފަރާތުން ފެނުނީ ވަރަށް ދަށް ކުޅުމެއް ކަމަށާއި ދެވަނަ ހާފަށް ޓީމު ނެރުނީ ރަނގަޅު ކުރަން ހުރިވަރަށް ގިނަ ކަންކަން ފާހަގަކޮށްދިނުމަށްފަހު ކަމަށެވެ.\n"ޓީމްގެ ފަރާތުން ފެނުނީ އެންމެ އެކަށީގެންވާ ރަނގަޅު ކުޅުމެއް ނޫން. ނަމަވެސް މޮޅުވުމުން ހިތް ހަމަޖެހޭ. ފައިނަލަށް ދާން ބޭނުން ނަމަ ކުޅުން ޖެހޭ ވަރަށް ބޮޑަށް ރަނގަޅު ކުރަން،" މޮރީނިއޯ ބުންޏެވެ.\nމިމަހުގެ 27 ގައި ހަލްސިޓީގެ ދަނޑުގައި ކުޅޭ ދެވަނަ ލެގްގެ މެޗުގެ ކުރިން އަންނަ އާދިއްތަ ދުވަހު ޔުނައިޓެޑުން ލިވަޕޫލާ ދެކޮޅަށް ނުކުންނާނެއެވެ. ލީގް ކަޕްގެ ފައިނަލަށް ޔުނައިޓެޑް ދަތުރުކޮށްފި ނަމަ އެ ޓީމާ ދެކޮޅަށް ނުކުންނާނީ ދެވަނަ ސެމީ ފައިނަލްގައި ލިވަޕޫލް އާއި ސައުތުއެމްޓަން ކުޅެ ދެލެގުން ކުރިލިބޭ ޓީމަކާއެވެ.\nމެންޗެސްޓާ ޔުނައިޓެޑް އިނގިރޭސި ލީގު ކަޕް\nފްރެޑް ޔުނައިޓެޑަށް، ޔުވެންޓަސްގެ ލިޗްސްޓެއިނާ އާސެނަލަށް2ހަފްތާ5ދުވަސް ކުރިން\nވޯލްޑް ކަޕްގައި އިނގިރޭސި ޓީމުގެ ތަރިއަކަށްވާނީ ރަޝްފޯޑު!3ހަފްތާ4ދުވަސް ކުރިން\nރެއާލްއިން ޗެމްޕިއަންސް ލީގު ނެގި ނަަމަވެސް ޔޫރަޕްގެ އެއްވަނަ ބާސާއަށް!3ހަފްތާ7ދުވަސް ކުރިން\nއަލްޑަވެރެލްޑާއި ފްރެޑް ހޯދުމަށް ޔުނައިޓެޑުން މަސައްކަތް ކުރަނީ3ހަފްތާ3ދުވަސް ކުރިން\nޔުނައިޓެޑް ބަލިކޮށް، ޗެލްސީން އަށްވަނަ ފަހަރަށް އެފްއޭ ކަޕްގެ ތަށި އުފުލާލައިފި4ހަފްތާ2ދުވަސް ކުރިން


Seaplane | Mihaaru\nDecember 19, 2019 54\nބިޔަ މަޝްރޫއުގެ ރީތި މަންޒަރުން އެއާޕޯޓް ބަދަލުވަނީ\nއެއާޕޯޓު ތަރައްގީ ކުރުމުގެ މަސައްކަތް ފެށިތާ ތިން އަހަރު ވެގެންދިޔަ އިރު، އެތަނަށް ބޮޑެތި ބަދަލުތަކެއް އަންނަ މަންޒަރު މިހާރު ވަނީ ފެންނަން ފަށައިފަ އެވެ. ބާރު ސްޕީޑުގައި ގިނަ...\nDecember 19, 2019 5\nމިހާރު ހިންގާ ގޮތަށް ސީ ޕްލޭން ޓާމިނަލް ހުޅުވަނީ\nސީ ޕްލޭން ޓާމިނަލް އަންނަ މެއި މަހުގެ ތެރޭގައި ހުޅުވާ ގޮތަށް ހަމަޖައްސާފައިވާ ކަމަށާއި އެތަން ހުޅުވާނީ މިހާރު ވެސް ސީ ޕްލޭން ޓާމިނަލް ހިންގާ އުސޫލުން ހިންގާ ގޮތަށް ކަމަށް...\nDecember 11, 2019 26\nފައިދާ ބޮޑީ ސީ ޕްލޭން ޓާމިނަލް އެމްއޭސީއެލުން ހިންގުން\nއާ ސީ ޕްލޭން ޓާމިނަލާ ގުޅޭ ގޮތުން ހެދި ޚާއްސަ އޮޑިޓުގައި، ދައުލަތަށް އެންމެ ފައިދާ ބޮޑު ގޮތަކީ އެ ތަން މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ހިންގުން ކަމަށް ލަފާ ދީފައިވާ ކަން "މިހާރު" އަށް އެނގިއްޖެ އެވެ.\nNovember 17, 2019 5\nމަންޓާ އެއާގެ ސީޕްލޭން ޓާމިނަލް ހުޅުވައިފި\nއެއާލައިން ހިންގުމުގެ ދާއިރާގައި ބޮޑު ކާމިޔާބީއެއް ހޯދަމުން އަންނަ މަންޓާ އެއާ އިން ސީޕްލޭން ޓާމިނަލެއް ހުޅުވައި، ސީޕްލޭންގެ ދަތުރުތައް މިއަދު ފަށައިފި އެވެ.\nމަންޓާ އިން އިތުރު ސީޕްލޭނެއް ގެނެސްފި\nމަންޓާ އެއާ އިން އަނެއްކާ ވެސް އިތުރު ސީޕްލޭނެއް ގެނެސްފި އެވެ.\nމަންޓާގެ ފުރަތަމަ ސީޕްލޭން ގެނެސްފި\nމަންޓާ އެއާގެ ފުރަތަމަ ސީޕްލޭން އިއްޔެ ރާއްޖެ ގެނެސްފި އެވެ.\nOctober 09, 2019 9\nސީޕްލޭން ޓާމިނަލް ޓީއެމްއޭއަށް ދޭކަށްނޫޅޭ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓުގައި ތަރައްގީކުރާ އާ ސީޕްލޭން ޓާމިނަލް ޓްރާންސް މޯލްޑިވިއަން އެއާވޭޒް (ޓީއެމްއޭ) އަށް ދޭން އުޅޭ ކަމަށް ދެކެވޭ ވާހަކަ އަކީ ދޮގެއް ކަމަށާއި އެފަދަ ވިސްނުމެއް ނުގެންގުޅޭ ކަމަށް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން މިއަދު ބުނެފި އެވެ.\nOctober 04, 2019 2\nމަންޓާގެ ސީޕްލޭންތައް އަންނަ ހަފްތާ ތެރޭ ގެންނަނީ\nމަންޓާ އެއާގެ ސީޕްލޭންތައް މި މަހުގެ 10 ވަނަ ދުވަހު ރާއްޖެ އަށް އަންނާނެ ކަމަށް އެ ކުންފުނިން ބުނެފި އެވެ.\nޓީއެމްއޭގެ ފްލީޓަށް އިތުރު ހަތަރު ސީޕްލޭން\nޓްރާންސް މޯލްޑިވިއަން އެއާވޭސް (ޓީއެމްއޭ) ގެ ފްލީޓަށް ހަތަރު ސީޕްލޭން އިތުރު ކުރަން ނިންމައިފި އެވެ.\nއާ ސީޕްލޭން ޓާމިނަލް ކުއްޔަށް ދިނުމާ ބެހޭ އޮޑިޓެއް\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން 40 މިލިއަން ޑޮލަރު (616 މިލިއަން ރުފިޔާ) ހޭދަކޮށްގެން ތަރައްގީ ކުރަމުން އަންނަ އާ ސީޕްލޭން ޓާމިނަލް، ދައުލަތަށް ގެއްލުންވާ ގޮތަށް ކުއްޔަށް ދޫކުރަން އުޅޭ ކަމުގެ ތުހުމަތަކާ ގުޅިގެން އޮޑިޓެއް ހަދަން ހަވާލުކުރަން ރައްޔިތުންގެ މަޖިލީހުގެ މާލިއްޔަތު ކޮމިޓީން މިއަދު ނިންމައިފި އެވެ.\nAugust 11, 2019 2\nސީޕްލޭނެއް ކަހާލައިގެން ގޮސް ދޯންޏެއްގައި ޖެހިއްޖެ\nކަނޑަށް ޖައްސާ ބޯޓެއް ޕްލެޓް ފޯމުގައި އަޅާފައި އޮއްވައި، ކަހާލައިގެން ގޮސް ދޯންޏެއްގައި ޖެހިގެން މިއަދު ގެއްލުންތަކަށް ލިބިއްޖެ އެވެ.\nJuly 15, 2019 4\nވަކި ބަޔަކަށް ފައިދާވާ ގޮތަށް ޓާމިނަލް ނުދޭނެ: ނަހުލާ\nވަކި ކުންފުންޏަކަށް ފައިދާވާ ގޮތަށް ސީޕްލޭން އާ ޓާމިނަލް ކުއްޔަށް ނުދޭނެ ކަމަށް ޓްރާންސްޕޯޓް އެންޑް ސިވިލް އޭވިއޭޝަން މިނިސްޓަރު އައިޝަތު ނަހުލާ މިއަދު ވިދާޅުވެއްޖެ އެވެ.\nJuly 14, 2019 35\nހުޅުލެއަށް ދާން ކުރިން ބޭނުންކުރި މަގު މޫދަށް ހަދަނީ\nހުޅުމާލެ އާއި ހުޅުލެއާ ދެމެދު ދަތުރުކުރަން ކުރިން ބޭނުންކުރި މަގު، މޫދުގެ ބަޔަކަށް ހަދައި، ސީޕްލޭނަށް ހާއްސަ ސަރަހައްދު ބޮޑުކުރުމުގެ މަސައްކަތް ފަށައިފި އެވެ.\nJuly 07, 2019 26\nސީޕްލޭން ޓާމިނަލް: ހަމައެކަނި ޓީއެމްއޭއަށް ދީފާނެތަ؟\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން 40 މިލިއަން ޑޮލަރު (616 މިލިއަން ރުފިޔާ) ހޭދަކޮށްގެން ތަރައްގީ ކުރަމުން އަންނަ އާ ސީޕްލޭން ޓާމިނަލާ ގުޅޭ ގޮތުން މިދިއަ ދެ ހަފުތާއެއްހާ ދުވަހުގެ ތެރޭގައި، ރާއްޖޭގައި ސީޕްލޭން އޮޕަރޭޓް ކުރާ ބައެއް މީހުން ސީރިއަސް ސުވާލުތަކެއް އުފެއްދި އެވެ. އަދި އެ ސުވާލުތަކަށް ރައީސް އިބްރާހިމް...\nފްލައިމީގެ ސީޕްލޭން ކަންނެއްޔެއްގެ ސިފާގައި!\nފްލައިމީ އޮޕަރޭޓްކުރާ ވިލާއެއާ އިން ސީޕްލޭންގެ ހިދުމަތަށް ނުކުންނަން ތައްޔާރުވި އިރު ބޭނުންކުރާ ބޯޓު ކަންނެއްޔެއްގެ ސިފައިގައި ދައްކާލައިފި އެވެ.\nލީޑިންގް ސީޕްލޭން އޮޕަރޭޓަރަކަށް އަނެއްކާވެސް ޓީއެމްއޭ\nދުނިޔޭގެ ލީޑިންގް ސީ ޕްލޭން އޮޕަރޭޓަރުގެ އެވޯޑް އަނެއްކާވެސް ޓްރާންސް މޯލްޑިވިއަން އެއާވޭސް (ޓީއެމްއޭ) އަށް ލިބިއްޖެ އެވެ.\nއިއްޔެ އަކީ އެއާޕޯޓްގެ ރެެކޯޑް ދުވަހެއް\nވެލާނާ އިންޓަނޭޝަނަލް އެއާޕޯޓަށް ޖެއްސި އަދި ފުރި ފްލައިޓްތަކުގެ އަދަދު 729 އަށް އަރައި، އިއްޔެ އަކީ ރެކޯޑް އަދަދަކަށް ވައިގެ ހަރަކާތްތައް ހިނގި ދުވަހެއް ކަމަށް، މޯލްޑިވްސް އެއާޕޯޓްސް ކޮމްޕެނީން މިއަދު ބުނެފި އެވެ.\nSeptember 17, 2018 72\n1000 ފޫޓު ތިރިން އޭ380 މާލެ ވަށައި ބުރެއްޖަހާނެ\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ އިފްތިތާހު ކުރުމުގެ ގޮތުން ޖައްސާ ފުރަތަމަ ބޯޓު، ޔޫއޭއީގެ އިއްތިހާދު އެއާވޭސްގެ އެއާބަސް އޭ380 ގެ ބޯޓު، 1،000 ފޫޓު ތިރިން މާލެ ވަށައި ބުރެއް ޖަހާނެ ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނެފި އެވެ.\nސީ ޕްލޭން ހެނގަރު އެހެން ތަނަކަށް ބަދަލުކޮށްފި\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހަދާ ސަރަހައްދުގައި ކުރިން ހުރި، ސީ ޕްލޭން ހެނގަރު އެހެން ތަނަކަށް ބަދަލުކޮށްފި އެވެ.\nJuly 30, 2018 6\nދުރު ރަށްރަށުގައި ވެސް ގެސްޓްހައުސް؛ އެކަމަކު ހުރަހެއް\nމާލެ ކައިރި ރަށްރަށާއި އެހެން އަތޮޅުތަކުގައި ވެސް ގެސްޓް ހައުސް އަންނަނީ ވަރަށް ބާރަށް އިތުރުވަމުންނެވެ. ހާއްސަކޮށް މާލެ އަތޮޅުގެ ބައެއް ރަށްތަކުގައި މި ވިޔަފާރި ވޭތުވެދިޔަ ފަސް އަހަރެއްހާ ދުވަހުގެ ތެރޭގައި ވަރަށް ފުޅާވި އެވެ. ތަފާސްހިސާބުތައް ދައްކާ ގޮތުން ރާއްޖޭގެ އެކި ސަރަހައްދުތަކުގައި މިހާރު 490 ގެސްޓް ހައުސް ހިންގ އެވެ. މިއީ...\nJuly 05, 2018 1\nމޯލްޑިވިއަންގެ ސީ ޕްލޭންގެ ޚިދުމަތަށް ހަތަރު އަހަރު\nމޯލްޑިވިއަންގެ ސީ ޕްލޭންގެ ޚިދުމަތަށް މިއަދު ހަތަރު އަހަރު ފުރިއްޖެ އެވެ.\nޓީއެމްއޭގެ 50 ވަނަ ސީ ޕްލޭން ގެނެސްފި\nޓްރާންސް މޯލްޑިވިއަން އެއާވޭސް (ޓީއެމްއޭ) އިން އިތުރު ސީ ޕްލޭނެއް އިއްޔެ ރާއްޖެ ގެނެސްފި އެވެ. މިއީ އެ ކުންފުނިން ގެނައި 50 ވަނަ ސީ ޕްލޭނެވެ.


ކަށީގެ ބަލިތަކުގެ ދާއިރާއިން މީހުން ތަމްރީން ކުރުމަށް ފުރިހަމަ އެއްބާރުލުން ދެއްވާނަން – ނާއިބު ރައީސް – DhiDaily\nކަށީގެ ބަލިތަކުގެ ދާއިރާއިން މީހުން ތަމްރީން ކުރުމަށް ފުރިހަމަ އެއްބާރުލުން ދެއްވާނަން – ނާއިބު ރައީސް\nރާއްޖޭގައި ކަށީގެ ބަލިތަކުގެ ދާއިރާއިން މީހުން ބިނާކޮށް ތަމްރީނުކޮށް އެދާއިރާ ތަރައްޤީކުރުމަށް ބޭނުންވާ ފުރިހަމަ އެއްބާރުލެއްވުމާއި، އެހީތެރިކަން ދެއްވާނެ ކަމަށް ރައީސުލްޖުމްހޫރިއްޔާގެ ނާއިބު ފައިޞަލް ނަސީމް ވިދާޅުވެއްޖެއެވެ.\nމޯލްޑިވިއަން އޯތޮޕީޑިކް އެސޯސިއޭޝަންގެ މެންބަރުންނާ ބައްދަލުކުރައްވައި، އެ ދާއިރާއިން މީހުން ބިނާކުރުމާއި ތަމްރީނުކުރުމާއި ގުޅޭގޮތުން މަޝްވަރާކުރައްވާފައެވެ. މިއަދު ހެނދުނު ރައީސުލްޖުމްޙޫރިއްޔާގެ އޮފީހުގައި ބޭއްވެވި މިބައްދަލު ކުރެއްވުމުގައި ނައިބު ފައިޞަލް ނަސީމް މިހެން ވިދާޅުވިއެވެ.\nމޯލްޑިވިއަން އޯތޮޕީޑިކް އެސޯސިއޭޝަންގެ މެންބަރުން އިސްނަންގަވައިގެން އެ ދާއިރާ އިތުރަށް ފުޅާކުރެއްވުމަށް ޤައުމީ ރޫހެއްގައި މަސައްކަތް ކުރައްވާތީ އެކަމާ އުފާކުރައްވާކަމަށާ އަދި ސަރުކާރުގެ އެންމެ އިސް އެއް އަމާޒަކީ ވެސް ރާއްޖެއަށް މީހުން ބޭނުންވާ ދާއިރާތަކަށް އިސްކަންދީގެން މީހުން ބިނާކުރުމަށް އިސްކަންދީ ރައްޔިތުންނަށް ފޯރުކޮށްދޭ ޚިދުމަތްތަކުގެ ފެންވަރު މަތިކުރުން ކަމުގައި ރައީސުލްޖުމްހޫރިއްޔާގެ ނައިބު ދެއްކެވި ވާހަކަފުޅުގައި ފާހަގަކުރިއެވެ.\nމޯލްޑިވިއަން އޯތޮޕީޑިކް އެސޯސިއޭޝަންގެ ފަރާތުން ބައިވެރިވެވަޑައިގެންނެވި ބޭފުޅުން ވަނީ، ރާއްޖޭގެ ކަށީގެ ބަލިތަކާ ގުޅޭ ތަފާސް ހިސާބު ހިމެނޭ ޕްރެޒެންޓޭޝަނެއް ހުށަހަޅުއްވާފައެވެ. އެ ޕްރެޒެންޓޭޝަންގައި އެބޭފުޅުން ފާހަގަކުރެއްވެވި ކަންތައްތަކުގެ ތެރޭގައި ކަށީގެ ބަލިތަކަށް ފަރުވާ ހޯދާ މީހުން ރާއްޖޭގައި ނިސްބަތުން ގިނަކަން ފާހަގަކުރައްވައި، އެކަށީގެންވާ ފަރުވާ ދިނުމަށް ބޭނުންވާ މިންވަރަށް ކަށީގެ ޚާއްޞަ ޑޮކްޓަރުން ލިބެންނެތްކަން ފާހަގަކުރައްވާފައިވެއެވެ. އަދި، އެ ބޭފުޅުން ވަނީ މި ދާއިރާއިން ދިވެހި ޑޮކްޓަރުން ތަމްރީނުކުރުމުގެ މުހިންމު ކަމުގެ މައްޗަށް އަލިއަޅުއްވާލައްވައި އެކަމާ ގުޅޭގޮތުން ފުޅާ ދާއިރާއެއްގައި ވާހަކަފުޅު ދައްކަވާފައެވެ.\nމީގެ އިތުރުން ތަމްރީނުވެފައިވާ މީހުން ނުލިބުމުގެ ސަބަބުން ކުރިމަތިވާ މައްސަލަތައް ޙައްލުކުރުމަށާއި، ރާއްޖޭގައި ކަށީގެ ބަލިތަކަށް ޚާއްޞަ ޑޮކްޓަރުން ތަމްރީނުކޮށް އެ ދާއިރާގެ ޚިދުމަތްތައް އިތުރަށް ފުޅާކުރުމުގެ ގޮތުން ޤައުމީ ޔުނިވަރސިޓީއާ ގުޅިގެން މީހުން ތަމްރީނުކުރުމުގެ ޕްރޮގްރާމެއް ފެށުމަށް ތައްޔާރުވަމުންދާކަން މޯލްޑިވިއަން އޯތޮޕީޑިކް އެސޯސިއޭޝަންގެ މެންބަރުން ވަނީ ފާހަގަކުރައްވާފައެވެ.\nކުޑަކަމުދާތަކެތި ދޭން އިންކާރުކުރި ޙާމިދު، ފުލުހުންގެ ބޯޑަށް ޢައްޔަންކުރަން ކޮމިޓީން ރުހުންދީފި


03 ސެޕްޓެންބަރު 2018:މިއޮފީހަށް އެކައުންޓްސް އޮފިސަރ (އެމް.އެސް 2)ގެ މަޤާމަށް މުވައްޒަފަކު ހޯދުމާބެހޭ | އެޓަރނީ ޖެނެރަލްގެ އޮފީސް\n03 ސެޕްޓެންބަރު 2018:މިއޮފީހަށް އެކައުންޓްސް އޮފިސަރ (އެމް.އެސް 2)ގެ މަޤާމަށް މުވައްޒަފަކު ހޯދުމާބެހޭ\nނަންބަރު: IUL 32-A4-HR/1/2018/52\nމަޤާމް: އެކައުންޓްސް އޮފިސަރ\nމަޤާމުގެ ނަންބަރު: J-269251\nސެކްޝަން: ބަޖެޓް އެންޑް ފައިނޭންސް ސެކްޝަން\nނޯޓު: ޓެކްނިކަލް ކޯ އެލަވަންސް ދެވޭނީ ފައިނޭންސް ނުވަތަ އެކައުންޓިންގ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7އިން ފެށިގެން މަތީގެ ސަނަދެއް ޙާސިލްކޮށް ހުށަހަޅާ ފަރާތްތަކަށެވެ. އަދި ޓެކްނިކަލް ކޯ އެލަވަންސް ހަމަނުޖެހޭ ފަރާތްތަކަށް ހަމަޖެހިފައިވާ އުޞޫލްގެ ތެރެއިން ސަޕޯޓިންގ ކޯ އެލަވަންސްގެ ގޮތުގައި 900 ރުފިޔާ ލިބޭނެއެވެ.\n1. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތްވާގޮތަށް އޮފީހުގެ ބަޖެޓާއި ފައިސާއާބެހޭ މަސައްކަތްތައް ކުރުން.\n2. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ ބަޖެޓުން ޚަރަދުކުރުމުގެ އެންމެހައި މަސައްކަތެއް ކުރުން.\n3. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އާމްދަނީ ގޮތުގައި އަދި އާމްދަނީ ނޫން ގޮތުގައި އޮފީހަށް ލިބޭ ފައިސާ ބަލައިގަތުން.\n4. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އަދި ކަނޑައެޅިފައިވާ މުއްދަތުތަކަށް މުވައްޒަފުންގެ މުސާރަ ހެދުމުގެ އެންމެހައި މަސައްކަތެއް ކުރުން.\n5. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުން ކުރާ އެންމެހައި ރަސްމީ ދަތުރުތަކުގެ ޚަރަދުތައް ކުރުމާއި، ސްކޮލަރޝިޕް، ޓްރޭނިންގ ފަދަ ކަންކަމަށް ފޮނުވާ މުވައްޒަފުންނަށް ދޭންޖެހޭ ޚަރަދު ދިނުން.\n6. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ ޕެޓީކޭޝްއިން ފައިސާދޫކުރުމާއި، ޕެޓީކޭޝްގެ ހިސާބުތައް ބެލެހެއްޓުން.\n7. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ ޚަރަދު ރިޕޯޓާއި ތިޖޫރީ ރިޕޯޓާއި އާމްދަނީ ރިޕޯޓުތަކާއި މާލީ ހިސާބުތައް އަދި އެހެނިހެން ހިސާބުތައް ނިންމައި ފޮނުވަންޖެހޭ ފަރާތްތަކަށް ފޮނުވުން.\n8. އޮފީސް އޮޑިޓްކުރުމުގެ އެންމެހައި މަސައްކަތްތަކުގައި ބޭނުންވާ މަޢުލޫމާތުތައް ފޯރުކޮށްދީ އޮޑިޓަރ ޖެނެރަލް ދެއްވާ ލަފަޔާއި އިރުޝާދުގެ ދަށުން، ހަރުދަނާކުރަންހުރި ކަންކަން ކުރުން.\n9. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ އަހަރީ ބަޖެޓު ކަނޑައެޅިފައިވާ މުއްދަތުތަކަށް ތައްޔާރުކޮށް ނިންމުން.\n10. ދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ މާލީ ހިސާބުތައް ތައްޔާރުކުރުމާއި، ކަނޑައެޅިފައިވާ މުއްދަތުތެރޭގައި އޮޑިޓަރ ޖެނެރަލްއަށް ފޮނުވައި ނިންމުން.\n1. އެކައުންޓިންގ/ ފައއިނޭންސް ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.